
Sastavljajući ovu knjigu imao sam pred očima 
jedan cilj: prirediti udžbenik i priručnik za one 
brojne obrte, koji iz ustavljenje kože izradjuju razne 
predmete i zatim, za one ljude, koji su zaposleni u 
kožarstvu, ili kao obrtnici ili kao tvornički radnici. 
Dalje sam mislio takodjer na trgovce izradjenom i 
surovom kožom kao i na njihov podmladak, što sve 
dosada nije imao na hrvatskom jeziku priručne knjige 
ove vrste. 

Mislio sam takodjer na one brojne učitelje po 
Stručnim Produžnim Školama (šegrtskim školama) te 
po Zanatskim Školama, koji ovo što je izneseno u 
knjizi trebaju da podučavaju a nemaju odkuda. Tvrdo 
sam uvjeren, da će i prvoj i drugoj, vrlo velikoj grupi, 
izdavanjem ove knjige biti mnogo pomoženo. 

Isto tako vidio sam sa kakovim se teškoćama bore 
ispitivači na pomoćničkim i majstorskim ispitima. Niti 
znaju šta da pitaju, niti mogu od onih mladih ljudi, 
što pristupaju tim ispitima tražiti kakovo opsežnije 
znanje, jer uvijek dobivaju primjedbe: ni smo imali iz 
čega naučiti! Eto, zato sam na kraju dodao i pitanja 
sa odgovorima iz materijala, o kojemu sam govorio u 
knjizi. Nipošto nisam htio time reći, da se baš ova i 
ovakova pitanja postavljaju na ispitu nego sam samo 
htio upozoriti ispitivače na formu pitanja i odgovora; 
na kožarskog pomoćnika trebati će postaviti jedna 

pitanja, na postolarskog opet druga a na rukavicar- 
skog odnosno kožno-galanterijskog treća, koja su vise 
u vezi sa poslom, kojim se bavi. 

Svi zajedno: trgovci kožom, kožari koji surovu 
kožu preradjuju pa na koncu obrtnici, koji iz gotove 
kože izradjuju razne predmete, svi će se koristiti 
osnovnim pojmovima, iznesenim u retcima, koji sli¬ 
jede. Znati će točno podrijetlo raznih naziva za koze i 
štavila, znati će, što znače tudje riječi na stranom je¬ 
ziku i kako se pravilno izgovaraju. 

Na koncu reći će tkogod, otkud da ja pišem o 
ovoj temi? Zar nema pozvanijih? Ima, ima. Pače vrlo 
mnogo. Nu dok se oni ne jave neka radi^ tko znade i 
umije. Naše su potrebe na području stručne literature 
goleme a napose obzirom na stručne škole i ispite, ko¬ 
jima se dokazuje stručna sprema. Naučnih pretenzija 
nemam a da sam većinu izloženog uzeo iz njemačke 
literature, ne tajim. Koliko mi je teško bilo baviti se 
radom na sasvim nepoznatom području, toliko sam bio 
siguran, da je ono što radim korisno i potrebnoj da 
sam u našim prilikama dorastao postavljenoj zadaći . 

U kojoj sam mjeri uspio, neka prosude pozvani. 
Bio uspjeh i malen, mnogo će me veseliti, jer sam ga 
sam izvojevao bez ikakove pomoći sa bilo kakve 
strane. 

U Zagrebu na Uskrs 1936. 

Dr. Vinko Esih. 


I. POGLAVLJE. 

POVIJEST KOŽARSTVA. 

Svaka životinjska koža dade se preraditi štav¬ 
ljenjem u kožu, podobnu za korisne svrhe. Za tu 
svrhu služe nam u prvom redu kože sisavaca, koje 
kožari preradjuju; medjutim preradjivati se mogu 
takodjer kože mnogih gmizavaca (reptila, guštera) te 
kože nekih riba. Na prvi pogled te razne kože iz¬ 
gledaju nam različite; medjutim u unutarnjoj gradji 
pokazuju isti kemički sastav, iste unutarnje osobine 
u onom dijelu, koji se preradjuje. 

To su znali već i stari narodi pa i oni najstariji 
za koje znade ljudska povijest. Jer od kada znademo 
za ljude, od tada se vidi, da su se ti najstariji ljudi 
bavili preradjivanjem koža i da je medju njima bilo 
kožara, kožarskih obrtnika ili zanatlija. Kožarstvo 
prema tome postoji od kada postoji ljudska povijest. 
Dakako da je u ono davno doba izradjivanje i pri- 
redjivanje kože za različite svrhe bilo vrlo jedno¬ 
stavno, primitivno, jednako kao što su bila primitivna 
sredstva, sa kojima su se služili prvi kožari kod iz- 
radjivanja koža. Danas je kožarstvo ili izradjivanje i 
priredjivanje koža jedna vrlo velika grana ljudske 
radinosti; koža se izradjuje na zanatski i industrijski 
način a moderna tehnika i znanost natječu se, koja 
će što bolje pomoći i usavršiti ovaj posao. 

Znademo za vrlo promitivne i stare narode, da 
su umjeli kože i krzna zaštititi od truleži i raspadanja 
obradjujući ih raznim načinima štavljenja. Neki vele, 
da je kineski knez Šinfang prvi počeo štaviti koze, 
dok rimski povjesničar Plinije spominje nekog iihija 
iz Grčke, koji da je izumio taj posao. Ne smijemo 
vjerovati ni jednoj ni drugoj vijesti. Znademo sigurno, 
da su narodi u Aziji umjeli puno prije od onih u 
Evropi izradjivati dobre i lijepe kože. Saiian, vrsta 
kože, koja je bila poznata već u starom vijeku, za¬ 
hvaljuje svoj dobar glas vještini babilonskih i perzij¬ 
skih kožara. . 

Na slikama u egipatskim grobnicama, koje po¬ 
tječu iz godine 2.000 prije Kristova rodjenja, vide se 
kožari, kako štave kožu.U istim grobnicama nadjena 
je na sandalama mumija dobro stavljena koža. cdari 
Perzijanci, plemićkog roda odijevali su se u koze; 
imali su kožne štitove te su bodeže stavljali u kožne 
toke. Isto tako ženske sandale, urešene draguljima 
i optočene zlatom, vidjeli su krstaši za svojih pohoda 
u Aziji tc su ih donijeli u Evropu. Sa istoka, iz azij- 
skih zemalja, umijeće štavljenja prodrlo je najprije u 
Tursku, zatim u Rusiju, pa na Balkan i Madjarsku, u 
kojim je krajevima štavljenje izvjesnih vrsta koža jos 
i sada na visokom stepenu. Stari Grci i Rimljani imali 
su kožarnice u kojima su robovi sa istoka stavili 
kože. Tek u godini 1.735. Francuz Granger (crtaj: 
Granžel donio je u Francusku umijeće izrade saiian 
kože. Krajem XVIII. vijeka, za vrijeme francuske 
revolucije (oko godine 1.790.) radi velikih vojničkih 
potreba na koži, počelo se je tamo sa modernim na¬ 
činom izradjivanja kože, sa tako. zvanim brzim 
štavljenjem, što u prvi čas nije donijelo iščekivanog 
uspjeha. 


Vrlo velik broj izradjenih koža pokazuje nam po 
imenu i danas na ona prva mjesta, gdje se je izradji- 
vanje takovih vrsta, po prvi puta razvilo. Juhtovinu 
počeli su izradjivati prvi Rusi; na staroruskom znači 
jufti par a to će reći, da su Rusi izradjujući tu vrstu 
kože kod štavljenja uvijek vezali po dvije sirove 
kože sa licem okrenutim unutrajsašivali ih zajedno 
i onda valjanjem i kretanjem te pokretanjem, olak¬ 
šavali prodiranje štavila. Safiani izradjivali su se u 
najboljoj kakvoći u marokanskom gradiću Saffi te po 
njemu nose ime a marokini opet dolazili su u sred¬ 
njem vijeku i na evropska tržišta iz marokanskih 
gradova. U azijskim gradovima uz obale Sredo¬ 
zemnog Mora izradjivali su se kordovani a kasnije, 
u X. vijeku, od Evropejaca, prvi su bili stanovnici 
Španjolske, Mauri, koji su razgranali izradjivanje te 
kože u španjolskom gradu Cordovi do pravog sa¬ 
vršenstva te takovim izradjenim kožama nadjeli i 
ime: kordovani. 

Izgleda nam danas, da ljudi srednjeg vijeka 
nijesu pokročili naprijed u vještini štavljenja koža, 
prema ljudima starog vijeka. Istom u novom vijeku, 
napretkom tehnike i znanosti, napose kemije, izgleda 
da smo pravo krenuli naprijed i upoznali mnoge 
stvari u štavljenju, prije nepoznate starim kožarima. 
Francuski, engleski i američki kožari bili su prvi 
pioniri današnjeg modernog kožarstva, koje svoj 
uspjeh zasniva na brzom postupku štavljenja. Već su 
se stari kožari trudili, da prodru u tajnu, kako bi što 
brže uštavili kože, kako bi pronašli ona sredstva, 
koja bi skratila dugo i dugo vrijeme potrebno za 
štavljenje. To je bio mukotrpan rad i prve kože iz- 
radjene postupkom brzog štavljenja bile su krhke i 
slabo otporne pa prvi kožari, koji su kušali brže i 

praktičnije raditi, nisu mogli da vide uspjeha od 
svojih nastojanja. 

Amerikanac Luther i Francuz Gettliffe primije¬ 
nili su po prvi put i vrućinu kod štavljenja. Nakon 
što su dlake na kožama u parnoj kupki rasklimane 
i nakon što su kože od dlaka očišćene, Luther je 
stavljao kože u kiselo tijesto, koje je bilo priredjeno 
od raženog i ječmenog brašna te od rabljenih biljnih 
štavila. Štavljenje se je obavljalo u jamama, koje su 
bile grijane nekom vrstom parnog grijanja, a kožama 
su se neprestano dodavale jače juhe ili čorbe. Još 
onda poznavali su aparat za mjerenje jakosti tih juha 
(o kojemu ćemo govoriti još kasnije), areometar. 
Dakako da on nije bio usavršen ali nam pokazuje, 
da su ti kožari počeli raditi po nekom sistemu, koji 
je omogućavao razumno primjenjivati pomoćna sred¬ 
stva kod štavljenja. Za teške kože preporučivao je 
Luther 8—10 stepenske juhe, za lakše 6—8 stepenske 
a za teleće kože od 4—5 stepeni. Juhe su imale da 
budu tople 25 gradi Reaumura. Teške kože imale su 
tim načinom biti preradjene i gotove za slanje na 
pijacu u vremenu od 45 dana, lakše za 30, a teleće za 
8 dana. Za kožarske obrtnike ovaj način donio je 
nesumnjive prednosti: trebalo im je od sada manje 
kapitala, naprave nisu bile tako skupe a brzim iz¬ 
bacivanjem robe na tržište mogli su povećati svoj 
promet i raditi kod većeg prometa sa manjim zara¬ 
dama. Ipak i ovaj postupak nije mogao biti odmah 
od koristi radi raznih zapreka. 

Sličan je postupak bio i Francuza Getliffa; po¬ 
čivao je na istom principu upotrebe vrućine, time da 
je u hladnu juhu pomoću sisaljki dovodio velike 
vrućine. Englez Spilbury iznio je novu metodu za 
ubrzavanja štavljenja i to pritiskom slažući i tiska¬ 


jući kože kod štavljenja. To mu je doista i uspjelo 
pa je skratio proces štavljenja. U XIX. vijeku po¬ 
kušali su Englezi Hatchet i Ashton, da štave kože sa 
metalnim solima, napose sa željeznim vitriolom, bez 
da su polučili veće uspjehe. Zatim bilo je posvuda 
kožara u prošlom vijeku, koji su nastojali da po¬ 
boljšaju i ubrzaju štavljenje, jer se je u to vrijeme 
upoznalo, da primjenjivanje vrućine, kretanja i pri¬ 
tisak, ubrzavaju izradjivanje sirove kože u kožu po¬ 
dobnu za korišćenje ljudske, obrtničke i industrijske 
radinosti. 

Još nije u kožarstvu rečena posljednja riječ. Još 
uvijek ima ljudi medju kožarima, koji rade po starom 
sistemu, što ima jednu ali tim više cijenjenu odliku, 
da nam daje vrlo dobru kožu; još uvijek se čini, da 
moderno brzo štavljenje nije u mogućnosti da izradi 
onako dobro kožu, kako su to znali stari kožari. 
Postupak štavljenja neprestano se usavršuje pa ćemo 
valjda ipak dočekati da će i moderni način izrade 
moći da nam pruži gotove izradjene kože izvanredne 
kakvoće, kakove su one izradjene po starom načinu. 
U novije vrijeme tomu se stavlja na put opadajuća 
kupovna snaga kod pučanstva, koja traži sve više 
jeftiniju pa makar i lošiju kožu. Na tu slabu kupovnu 
moć tuže se i naši kožari pa vele, da im ona onemo¬ 
gućuje savršeni i savršeniji način izradjivanja, koji 
im je poznat ali da robu poskupljuje. 

Mi se baš ne možemo pohvaliti, da smo tijekom 
povijesti napredovali i pridonosili svoj dio u ovoj 
grani ljudske radinosti. Bilo je i kod nas kožara, još 
više krznara a imade ih i danas. I danas još u po¬ 
jedinim mjestima postoji kožarstvo kao mali obrt, 
dok su neke naše tvornice koža poznate i van gra¬ 
nica naše države. Najviše je obrtničko i industrijsko 

kozarstvo razvijeno u raznim mjestima Slovenije dok 
je u Zagrebu i Karlovcu razvijeno industrijsko kozar¬ 
stvo. Sijelo trgovine izradjene i sirove kože za cijelu 
državu jest Zagreb, gdje se nalaze najveće tvrtke, što 
prodaju kožu gotovu za upotrebu te tvrtke, koju 
kupuju sirovu kožu za potrebu tvornica i za izvoz, 
Onalj stari, primitivni način izrađivanja kože sa¬ 
čuvao se je najbolje u Bosni, gdje se kože izradjuju 
jednako kao što su bile izradjivanje prije nekoliko 
stotina godina, po malim obrtnicima kožarima ili 
tabacima. Na takav način izradjuje se koža u Trav¬ 
niku, a još više u Visokom te ga je opisao Hamdija 
Kreševljaković u svojoj knjizi o tom mjestu a mi ga 
ovdje iznosimo. Postupak je slijedeći: 

Naveže se po 20 komada sirovih koža na uže i baci se u 
tekuću vodu, da sel raskisele. Nakon 24 sata izvade se iz vode, 
i slože na hrpe. Tako stoje 4—5 dana. Nakon toga se na daski 
skida sa koža vuna pa se onda bace u okrugle jame. duboke 1 m 
napunjene gašenim krećom, da s njih spadne sitna dlaka te da 
u kreću omekšaju i nabubre. Kože ostaju po sedam dana u tim 
jamama a onda se vade i s njih se skida sitna dlaka. Ponovno 
se onda stavljaju na uže i polažu u tekuću vodu da se isperu. 
Nakon 24 sata vade se iz vode, polažu se na daske a s njihove 
unutarnje strane noževima se skida ono nešto mesa i sluzi. Iza 
tođa opet ih stavljaju 24 sata u vodu, da sa sasvim operu. 
Zatim ih stavljaju iz korita od hrastovine u drugo hrastovo 
korito, da se bojadišu a to je početak štavljenja koza u ruje- 
vini. Osim rujevine ima u tom koritu ljeti hladne, a zimi tople 
vode. Tu se kože gaze nogama dva dana; tako se to radi tri 
puta a svaki se puta mijenja rujevina. Treći puta koze se gaze 
samo dan i pol. U svakom koritu gazi kože po jedan radnik. 
Kada se kože nakon pet i pol dana gaženja izvade iz korita, 
oolaknu se vodom i objese, da se suše. Pri sušenju se koze 
natežu i kada budu potpuno suhe, onda se svrstavaju po do¬ 
broti, To je već gotova roba. 

Na taj način izradjuje se koža od janjadi, ovaca, koza i 
teladi, dok se goveđe kože štave mjesto ruje vinom sa siškom, 
a dlaka se skida tupim, dok se mesna strana obradjuje sa 


strim nožem. Kod štavljenja govedjih koža upotrebljuje se 
°amo šiška i rabi se topla voda bez obzira na godišnje doba. 
Rujevina i šiška pretvaraju se u prah u posebnim napravama, 
koje se zovu stupe, a koje tjera vodena snaga. 

Promatrajući rad kožara u Visokom, veli g. Kreševljaković, 
uvjerio sam se, da nisu preltjerane riječi jednog starca kožara, 
koji je ustvrdio, da svaka koža prije nego što se izradi treba 
da 1.001 puta da prodje kroz ruke. Stavljene ovčje kože zovu 
se mješina, kozje sahtijan, a teleće ćusele, a govedje džon. 
Svaki kožar stavlja na kožu koju je izradio svoj znak ili nišan. 

Okolišni narod smatrao je novac, koji zaradjuju kožarski 
obrtnici sretnim novcem, jer se na tako mukotrpan način pri- 
vredjuje, pa su hodočasnici idući na hodočašće u Meku za¬ 
mjenjivali svoj novac kod kožara, da im put i povratak bude 
sretan. 

II. POGLAVLJE. 

KOŽE I ŠTAVILA. 

Za štavljenje ili učinjanje (činjenje) kože, dakle 
za izradu surove kože u kožu gotovu za obrtničku ili 
tvorničku uporabu, potrebno je uz alat, naprave ili 
strojeve vrlo malo surovina i drugog materijala. 
Dvije surovine potrebne su nam da dobijemo gotovu 
kožu: koža ili krzno te štavilo, odnosno sredstvo za 
štavljenje. Kao što imade puno vrsta životinjskih 
koža, koje se dadu izraditi u gotovu kožu (pa tako- 
djer koža gmizavaca, guštera, zmija, riba), tako 
imademo i raznih sredstava, kojima možemo surovu 
kožu pretvoriti u korisnu kožu, podobnu za upotrebu 
u kožarskim obrtima. Štavila ili sredstva za štavljenje 
imade jako mnogo a ta sredstva daju nam 1. biljke, 
2. minerali, 3. životinje, 4. kemija. 

Koja je razlika izmedju surove kože, oderane sa 
životinje ili štavljene, gotove kože? Razlike su 
slijedeće: 

Surova koža pod utjecajem vode i vrućine 
pretvara se u trulež. Ako je suha, onda je tvrda i 
gužvasta. Kuhamo li ju, onda se pretvara u ljepilo. 

Stavljena koža zaštićena je od truleži, jer 
je primila u sebe štavila; općenito je mekana i opru- 
živa, dok se kod kuhanja ne rastvara u ljepilo te u 
glavnom ostaje nepromijenjena. 


SUROVE KOŽE i KRZNA. 

Narod zove raznim oznakama oderane kože do¬ 
maćih životinja, koje prodaje seoskom i gradskom 
trgovcu, a ovaj dalje kožaru i tvorničaru koža. Rekli 
smo, da se svaka životinjska koža dade štaviti pa 
tako kože za dalje korisno izradjivanje daju nam: 
bivoli, goveda, konji, magarci, mazge, svinje; kožama 
odnosno krznima nazivamo kože ždrijebadi, teladi, 
janjadi, jaradi, ovaca i koza. Kožu, koja se skida sa 
životinje bez rezanja (kako narod kaže: dere) poput 
lisičjeg krzna ili poput krzna od janjeta, zove 
katkad narod i mješine. 

Te kože, krzna ili mješine daju u preradjenom 
stanju gotovu kožu za upotrebu postolara, remenara 
i proizvadjača kožne galanterije. Medjutim pre- 
radjuju se takodjer i kože drugih životinja: domaćih 
kao i zvjeradi kao kože i krzna i to: jelena, srne, 
divokoze, antilope, gazele kenguruha, psa i mačke 
te zečja i kunićeva. Kožu podobnu za preradjivanje 
u kožarnicama dobivamo takodjer od tako .zvanih 
egzotičnih životinja: slona, nilskog konja, nosoroga, 
tuljana i kita, zatim od raznih vrsta guštera (kroko¬ 
dila, aligatora), od zmija i riba (morski pas) i t. d. 

Govedje kože jesu kože od volova, junaca, 
krava i bikova. Pod volovima razumijevamo uštro- 
jene životinje muškog roda; junci su mladi neuštrojeni 
volovi, a bikovi goveda odredjena za rasplodne 
svrhe. Kože krava spadaju takodjer u govedje kože 
te se u trgovini vrstaju u kože od junica, mladih i 
starih krava, koje su se nekoliko puta telile. 

Ne samo u velikim evropskim industrijskim drža¬ 
vama nego takodjer i kod nas, u našim tvornicama, 
preradjivale su se kože iz prekomorskih zemalja. 

Evropsko stočarstvo daje malen broj koža za potrebe 
razgranatog kožarstva pa se tako silni tovari koža 
uvoze u evropske države iz Južne Amerike, Južne 
Afrike, Australije i Indije. Kože što nam dolaze iz 
tih prekomorskih država nose razne oznake; tako 
one kože, što se dobivaju klanjem u južno-američkim 
velikim gradskim klaonicama, zovu se »m ata- 
deros; kože što dolaze iz velikih tvornica kon¬ 
zerva i mesnog ekstrakta, zovu se »s a 1 a d e r o s«, 
a kože što dolaze iz velikih tamošnjih klaonica- 
ledana »frigorifico s«. Kože, što ih dobivaju 
kod klanja za svoju potrebu Argentinci zovu se 
»campos«. 

K i p s i jesu kože, koje nam dolaze na preradji- 
vanje iz Indije, To su kože, koje se dobivaju od 
indijskog govečeta, što imade na ledjima poput deve 
grbu, a zove se »zebu«. Ta se grba može vidjeti još 
i na štavljenoj gotovoj koži, dok je riječ »kip« oznaka 
za malu kožu, jer su indijska goveda malena. Prije 
slanja suše se na tlu razapete na malene kočiće. 
Takove kože dolaze u Evropu takodjer premazane 
na mesnatoj strani glinom i krečom i rastopinom 
arsenika te onda osušene. 

P i 11 i n g i jesu surove kože iz Indije, koje daju 
junci i junice. — U Evropi ne rado kolju goveda u toj 
starosti nego čekaju da podrastu, pa zato u evrop¬ 
skim državama malo takovih koža dolazi na prodaju. 

Teleće kože neki zovu krznima; telad, koja 
je hranjena propisno vrijeme mlijekom, imade dlaku 
koja pada niz kožu, dok telad koja je brzo prešla na 
sijeno i travu imade dlaku, koja strši. Kako meso 
tako je i krzno prve teladi bolje. Koža ženskog teleta 
vrijednija je za kožara od kože muškog teleta. Na¬ 
pose se cijene kože od tovljene teladi za izradu. 


Ždrebadsene kolje, a isto tako ni iole dobri 
konji. Kod nas se kolju samo stari i bolesni konji, pa 
im zato kože puno ne vrijede. Naprotiv cijene se 
kože divljih konja, koje se uvoze iz Amerike. 

Kozje kože vrlo su u cijeni (chevreau = 
ševro). U trgovinu dolaze suhe, a u evropske indu¬ 
strijske zemlje, koje nemaju koza, uvoze se kože iz 
Azije i Afrike te iz balkanskih zemalja. I Jugoslavija 
izvozi godišnje dosta osušenih kozjih koža, napose 
koža od jaradi. Te naše kože prodaju se u Njemačku, 
Madžarsku i Austriju, a trže se svrstane po koma¬ 
dima i po kilogramima. Najviše se cijene mlade 
jareće kože. 

Ovčje kože dolaze na preradu u Evropu i iz 
Australije i Argentine, u suhom i soljenom stanju. 
Ovce koje nam daju dobru vunu, obično ne daju 
dobru kožu. Kože ili krzna od janjadi mnogo se traže 
osobito u novije vrijeme. Indijska ovca daje krzna, 
koja su u trgovini poznata pod imenom bastardi. 
Kod nas nazivlju se ovčje kože, koje na sebi nemaju 
vune »k a v 1 a c i«, dok kože sa vunom nazivamo 
runima. Ovčje kože takodjer izvozimo, a u novije 
doba sve ih više preradjujemo. 

Svinjske kože takodjer se u kožarstvu iz- 
radjuju. Pri tome ne rijetko koža se ošteti. Svinjska 
koža skida se za potrebe trgovine i kožarstva kod 
nas tek u Štajerskoj, te se odanle izvozi dosta i u 
Sjedinjene Američke Države, jer se u našem kožar¬ 
stvu ne izradjuju. Velika većina koža što ih daju 
naše svinje potroši se za hranu, a tek u Štajerskoj 
skidaju ih i deru te opremaju za potrebe trgovine i 
kožne industrije. 


14 


15 


OPREMANJE KOŽA ZA TRGOVINU 
(KONZERVIRANJE) 

Koža skinuta sa životinjskog tijela, ne ide odmah 
u kožarnicu, da se preradi. Prije toga od seljaka, 
mesara ili iz klaonice, dolazi u ruke trgovca surovih 
koža, koji ju dalje prodaje kožarskim obrtnicima, 
tvornicama ili ju izvozi u strane države. Treba često 
i više mjeseci pa da se započne sa preradom takove 
kože* 

Svježe skinuta koža zove se zelena koža. Odmah 
u takovom stanju ona se izvaže, a težina se na 
mesnatoj strani označi bojadisanom olovkom. Ta je 
težina vrlo važna za trgovinu, a služi takodjer kao 
podloga za kalkulaciju kožara. U svježoj koži ima 
mnogo vode i pod utjecajem vode koža brzo prelazi 
u trulež, napose ako je toplo vrijeme. Da se očuva 
od truleži, koži treba oduzeti vodu, a to se polučuje 
ili sušenjem ili solenjem. 

Sušenje kože obavlja se prostiranjem 
kože po tlu ili razapinjanjem na kočiće. Sunčana 
svjetlost i vjetar odnosi vodu iz kože. Dakako da 
takove kože kasnije treba posebno čuvati, da se ne 
ovlaže; u tom slučaju opet stanu gnjiti. Osim toga 
kod sušenja treba paziti, da na kožu ne dolaze razni 
kukci, koji buše kožu te ostavljaju na njoj rupe, sto 
je kasnije kod štavljenja neprilično za kožara. Naj 
bolje se štite kože od kukaca naftalinom. Sušene 
kože vrlo su tvrde i gužvaste, jer su vlakna sužena 
jedna uz drugo. 

Solenje kože obavlja se solenjem mesnate 
strane; kože su tom prilikom razastrte na kosoj 
ploštini. Sol odstranjuje vodu iz kože, koja po strmini 
otiče, a dio soli ostaje u osušenoj koži. Voda se malo 

po malo iz kože isparuje, nestaje je, a u koži ostaje 
samo iskristalizirana sol, koja čuva kožu od truleži. 
Kože gube na težini kad se sole! lakše 5 % od zelene 
težine, a teže i do 15%, Na taj način najbolje se koža 
čuva. Kod opremanja u trgovinu vanjska strana 
(dlake) dolazi napolje, kože se vežu u svežnje i dalje 
otpremaju. Zovu ih zeleno soljene kože. 

Suho solenje kože jesu one, koje se naj¬ 
prije sole, a onda suše. U trgovini ih zovu soljene 
kože, a kao sredstvo za konzerviranje služi uz sol 
takodjer alaun, salitra i arsenik. 

Rasol jene kože jesu one, koje dolaze u 
trgovinu iz južno-američkih država u nekoj vrsti 
rasola (salamure). Nakon što su kože bile dulje vre- 
mena u rasolu, vade se iz njega, trpaju u burad i 
u buradima dolaze na evropska tržišta. 

ŠTO SMIJU SA KOŽAMA RADITI 
NAŠI TRGOVCI SUROVIM KOŽAMA? 

Na postavljeno pitanje, koje sve poslove oko 
prepariranja surove kože mogu da obavljaju trgovci 
surove kože, ministarstvo trgovine i industrije dalo 
je slijedeće objašnjenje: 

Trgovac surovom kožom dužan je u svom vlasti¬ 
tom interesu brinuti se, da svoju robu konzervira, 
kako bi je sačuvao od kvarenja i raspadanja. U 
smislu propisa § 141. st. 1. Zakona o radnjama imalac 
trgovačke radnje, koji nema prava na obavljanje za¬ 
natske radnje, može na robi koju prodaje, poduzimati 
si ne izmjene u cilju, da robu prilagodi potrebama 
kupca. JNa osnovu tog zakonskog ovlaštenja trgovac 
surovom kožom može najprije da na koži odsječe 
rogove, papke i slične sastavne dijelove, da bi joj 

time dao onaj oblik u kome ona dolazi u promet, a 
konzerviranje te kože može sam vršiti solenjem i 
sušenjem surove kože i skidati meso i ostalo suvišno 
tkivo, u koliko to može učiniti prostom rukom, što 
sve obuhvaća običan postupak za konzerviranje iste, 
a koji ni malo ne mijenja vanjski izgled surove kože. 

Svaki daljnji postupak oko prepariranja surove 
kože, kao na pr. skidanje dlake, odstranjivanje mesa 
i ostalog suvišnog tkiva sa sirove kože, u koliko je 
za to potreban nož ili bilo koje drugo mehaničko po¬ 
moćno sredstvo, mijenja njen vanjski izgled, tako da 
ona prestaje biti ono, što se u trgovačkom prometu 
razumijeva sirovom kožom. Za takav posao po¬ 
trebna je stanovita vještina, koju može da ima 
samo onaj, koji se tim poslom bavi kao stalnim 
i samostalnim zanimanjem, i koji kao jedan posao 
proizvodne prirode ne može spadati u obim rada 
jedne trgovačke radnje. 

Osim toga i interes narodnog gospodarstva traži 
da se sirovine, koje se proizvode u sklopu tog na¬ 
rodnog gospodarstva prerađuju sa čim većom mogu¬ 
ćom vještinom, kako bi donesle čim veću moguću 
korist. Jamstvo pak zato mogu pružiti samo oni, koji 
zato imaju potrebnu stručnu spremu. (Kožarski obrt¬ 
nici, krznari i tvorničari.) 

TRGOVINA SUROVIM KOŽAMA. 

Trgovina surovim kožama i krznom, jedna je od 
velikih grana svjetske i naše trgovine. Svakako je 
vrlo interesantno za naše prilike, da mi najbolje i 
bolje vrste koža i krzna izvozimo na preradu u 
strane države, dok uvozimo dosta i surovih^ koža, 
gotovih koža te krzna. Janjeće, ovčje, jareće i kozje 


kože, teleće i govedje kože te krzna prodaju naši 
trgovci-kožarski izvoznici u inozemstvo, dok iz ino¬ 
zemstva kupujemo razne vrste prekomorskih jefti¬ 
nijih koža te skuplja krzna, uz bolje vrste gotove, 
izradjene kože. 

Glavna evropska tržišta za prekomorske kože 
jesu: London, Liverpool, Antwerpen, Le Havre, 
Hamburg i Trst. Kod nas su glavna tržišta za surove 
kože (koje trgovci kupuju od seljaka, mesara, klao¬ 
nica i lovaca te ih onda svrstavaju i u većim količi¬ 
nama prodaju kožarima ili u inozemstvo): Sarajevo, 
Mostar, Skoplje, Subotica, Beograd, Ljubljana, Mari¬ 
bor, Zagreb, Karlovac, Hrv, Kostajnica, dok preko¬ 
morske surove kože uvoze neke tvrtke odnosno 
tvornice iz Ljubljane, Maribora, Zagreba i Beograda. 

1 r g o v c i u svojim skladištima vrstaju kože 
po težini, po kakvoći i po načinu konzerviranja. Rad 
u takovim skladištima nije ugodan radi velikog 
smrada, koje kože proizvadjaju i s razloga, što osobe 
zaposlene kod svrstavanja koža mogu lako navući 
kakovu zaraznu bolest napose crni prišt. Zato se 
preporuča nakon baratanja s kožama dobro oprati 
ruke sa dezinfekcionim sastojinama, a osim toga 
takovom poslu pristupati u posebnom odijelu. 

Teleće kože vrstaju se u kupove po težini 
do 3, 4,5, 4.5—7.5 7,5—10 i preko 10 kg. 

Govedje kože boljih vrsta goveda po težini 
do 14.5 kg, od 15—19.5, od 20—24.5, od 25—29.5, od 
30 39.5, od 40 i preko 40 kg. Bikovskih koža imade 
koje su teže i od 50 kg. 

Konjske kože trže se po duljini. Nude se i 
vrstaju (sortiraju) kože duge do 179 cm, od 180—219 
cm, od 220 cm i preko toga. Posebno se trže kože 
od ždrebadi. 

Manje vrijedna roba zove se »Škart« ili »Sus« te 
se posebno prodaje. 

Krzno se trži kod nas ukoliko ga uvozimo 
putem obrtnika ili trgovaca krznom, dok ga od se¬ 
ljaka i lovaca kod nas sabiru isti trgovci, koji kupuju 
surovu kožu. Glavna mjesta za trgovinu krznom kod 
nas jesu Sarajevo, Ljubljana i Zagreb, gdje se i na¬ 
laze glavne tvrtke što kupuju krzna od naše zvjeradi, 
sortiraju ga i izvoze u inozemstvo. U Ljubljani po¬ 
stoji »Sajam krzna«, koji se održaje svake godine 
krajem siječnja, gdje se prodaju velike količine krzna 
u partijama. Za trgovinu i dobru, savršenu izradu 
krzna u Evropi glavno je mjesto Leipzig, gdje se 
krzno tako savršeno izradjuje kao nigdje na svijetu, 
a ujedno uvozi iz raznih država svijeta, preradjuje i 
dalje prodaje nakon izrade na sve strane svijeta. 

ŠTETOČINE NA SUROVIM KOŽAMA. 

Trgovci, koji kupuju kože za račun kožara i 
kožarskih tvornica i te kako paze, da surova koža 
bude kupljena u dobrom stanju. Ona treba da je 
pravilno oderana, da na njoj nema uboda nožem, da 
nije na samoj životinji oštećena pa tek se onda za 
nju plaća prava cijena. 

U pravilu uvijek je bolja koža mladje životinje 
od kože starije životinje, bolje hranjene i tovljene 
od slabije hranjene, bolje pasmine od slabije pasmine. 
Kod teleće kože bolje se plaćaju kože teladi pra 
vilno hranjene mlijekom nego kože teladi, koju su 
prebrzo pustili na pašu i drugu ishranu, Telećja koza 
od životinje, koja nije hranjena odnosno pitana mlije¬ 
kom, kostruši se, slabije je dlake nego li koža teleta, 
koje je sisalo dugo vremena mlijeko. Takova je koža 


sjajna i priljubljuje se uz površinu, Najslabije se pla¬ 
ćaju kože starih konja, jer su te životinje napaćene 
od tereta i starosti pa se to odrazuje i na kakvoći 
kože. listo je tako sa kožama starih krava i volova. 
Obratno je kod janjadi i jaradi; njihove kože što su 
mladje to se bolje plaćaju od koža odebljale janjadi 
i jaradi. 

Volovi, koji se hrane na planinama, što je običaj 
po Bosni, Hercegovini i Srbiji te Crnoj Gori poka¬ 
zuju na koži često puta ogrebotine i zareze, koje su 
nastale iz medjusobne borbe. Takove životinje 
ozlijede se dosta puta veranjem kroz trnje i šikare i 
svaka takova ozleda umanjuje cijenu. 

Prekomorskim kožama, što ih dobivamo iz Južne 
Amerike, Australije i Indije, umanjuju vrijednost baš 
te brojne ozlede na koži. One potiču ili od žigosanja 
životinja po vlasnicima, ili od ozleda po žičanim 
plotovima ili od medjusobnih borba pa dosta puta i 
od slabog načina deranja. 

Takove životinje trpe još više nego domaće od 
raznih vrsta obada, koje napadaju stada na paši 
i zavlače se pod dlaku životinje, bodu životinje i 
nesu na njima jaja. Goveda se brane od te gamadi, 
zalizuju rane na tijelu, pa se često desi, da jaja sa 
slinom potisnu u želudac. Iz jaja u tijelu životinje 
nastaju ličinke, koje kolaju sa krvlju i izbijaju za ne¬ 
koliko mjeseci iz ćirova na koži. Druga jaja opet 
ostaju na koži, pod dlakama i iz njih se za nekoliko 
dana stvaraju ličinke koje ulaze u kožu i kreću se u 
masnijim dijelovima kože, kroz zimu miruflu, a U 
proljeće izlaze iz kože, na kojima su se stvorili ćirovi. 
Malo po malo ličinke ili larve padaju iz kože na tle 
i tamo se pretvaraju u obadove. 

Koža, koja je prošarana takovim ćirovima uvijek 

se manje plaća od zdrave kože. Stoga je briga pa¬ 
stira, da ovakove štetočine odstranjuju sa tijela živo¬ 
tinja kao i da onemoguće medjusobne borbe volova. 
Kod nas obadovi godišnje nanose silne štete, koje 
dosižu milijunske brojke u dinarima, napose kod 
goveda buša i podolske pasmine, što ljeti planduju 
po livadama i po planinama. Isto tako nepravilno 
deranje kože kao i loše konzerviranje iste za trgo¬ 
vinu, daje povoda trgovcima, koji sabiru koze, da 

ih manje plaćaju. , 

Boravak na svježem zraku vrlo povoljno upli- 
više na razvijanje kožnih vlakana. Zato se dosta 
cijene prekomorske kože, koje daju goveda sto ne¬ 
prekidno borave na paši po prerijama. Životinje sto 
žive neprekidno u staji ne daju dobru kožu, ako nisu 
u zračnim prostorijama i ako se dobro ne hrane, ro- 
znato je dalje, da životinje, što se kolju u jesen daju 
uvijek bolju kožu od životinja, što se kolju u proljeće 
i po ljetu. Koža treba da je podjednako posvuda de¬ 
bela e da bi se što veći dio mogao upotrijebiti na pr. 

za krupone. , , „ 

Spol takodjer upliviše na dobrotu koze. Jvoze 
muških životinja veće su i teže, a vlakna su im 
grublja; kože ženskih životinja elastičnije su i ne 
troše se tako brzo kao od mužjaka. Uopće ženske 
životinje daju finiju kožu. Vrlo su dobre volovlje 
kože za izradu donje kože; za^ izradjivanje gornjih 
jačih koža, nenadmašive su kože od junica, a raza¬ 
znaju se po malim rupicama na mjestima gdje su bila 
vimena. Naprotiv kože krava, što su se vise puta 
telile, to su slabije, što je životinja dala na svijet vise 
mladih. 

Kolika može da bude razlika u cijenama surove 
kože, poznato je i kod nas, jer trgovina placa po 

2—4 dinara po kg bolje kože od krupne simentalske 
stoke nego li kože buša. Isto tako polučuju se i da¬ 
leko bolje cijene za kože teladi boljih pasmina, na¬ 
pose ako je roba pravilno oderana i dobro konzervi¬ 
rana. 

SREDSTVA ZA ŠTAVLJENJE (ŠTAVILA), 

Surova koža sadržaje u sebi oko 80% vode, 
kada je svježe oderana sa životinje. U njoj imade 
dosta ljepivih sastojina pa uslijed vrućine takova 
koža brzo gnjije ili ide u trulež. Kožarstvo opleme¬ 
njuje surovu kožu. Upotrebljujući sredstva za štav¬ 
ljenje, iz surovih koža stvara proizvod, koji se ne 
lomi i ne kida u suhom stanju, a u vlazi i mokrini 
ne gnjije. Postupak pretvaranja surove u izradjenu 
kožu, nazivamo štavljenjem, strojenjem ili činjenjem 
(učinjanjem) kože. Taj postupak nije do kraja 
istražen, ne znademo sve ono do u tančine, što se 
pri tome dogadja, pa kod cijelog posla imade još 
upliva, čije djelovanje ne možemo objasniti. Zadaća 
je svih vrsta štavila, da čuvaju životinjsku kožu od 
gnjileži i da ju učine otpornom kod porabe. 

III. POGLAVLJE. 

VRSTE ŠTAVILA. 

Štavilom ili stavom nazivamo svako ono sred¬ 
stvo, koje nam pomaže da surovu kožu pretvorimo u 
izradjenu, podobnu za dalje preradjivanje u raznim 
vrstama obrta i ljudske radinosti. Štavila su raznog 
podrijetla, a prema tomu, od kuda ih dobivamo, raz¬ 
likujemo slijedeće grupe štavila: 

a) biljna (vegetabilna) štavila*, 

b) rudna (mineralna) štavila: 1. alaunsko, 2. 
kromno i 3. željezno štavilo; 

c) životinjska štavila, koja nam daju životinjska 
ulja i masti; 

d) sintetička (kemičkim putem proizvedena) 
štavila. 

a) BILJNA ŠTAVILA. 

Biljna su štavila najvažnija za proizvadjanje 
dobre donje kože ili potplata (džona). Dobivamo ih 
od raznovrsnih biljaka, od njihovih kora, plodova, 
bolesnih izraslina, drveta, drvnih sokova, korijenja 
i lišća. Čudno izgleda, a u istinu je tako: svaka biljka 
ima u sebi štavila. Gdjekoja više, a gdjekoja manje; 
sadržaje li biljka manje štavila od 4%, onda se nje¬ 
govo proizvadjanje iz takove biljke ne isplati. Kako 
smo vidjeli naprijed, razni, skoro svi dijelovi biljaka 
i drveća sadržavaju sredstva za štav, gdjekad 

korijen, katkad plod, katkad bolesna izraslina, sad 
kora a sada opet samo drvo. Izbor štavila za kožara 
i kožarskog tvomičara veoma je važan obzirom na 
cijenu i na učinak, koji proizvadja. Jedne vrste šta¬ 
vila čine kožu tvrdom, druge mekanom, treće pru- 
živom, jedne opet svijetlom, druge tamnom i t. d. 
Poznavanje štavila, koja će se kod štavljenja pri¬ 
mijeniti, jedna je od najvažnijih grana kožarskoga 
umjeća. 

Štavila koja se nalaze u kori, korijenju, lišću, 
drvetu, bolesnim izraslinama i plodovima, sjeckaju se 
i melju te u obliku pijeska ili brašna dolaze u trgo¬ 
vinu i zovu se raznim imenima: trijeslo, štava, šta¬ 
vilo, vrlo često tanin, — Prije 50 godina po svijetu 
i kod nas počelo se je biljno štavilo vaditi iz kore 
drveća i drveta u tvornicama tanina te pretvarati u 
ekstrakt ili izlučinu. Utjecajem pare vadi se u tvorni¬ 
cama tanina ekstrakt te ga se na viši ili niži stupanj 
koncentrira. Tvornice tanina proizvadjaju ekstrakte 
za štavljenje u obliku tijesta, čas u formi tekućine, 
a gdjekad opet u formi prašine ili brašna. 

Napose kod nas važna je ta industrija; više ve¬ 
likih tvornica proizvadja stavu ili tanin iz hrastovog 
i kestenovog drveta te ga mnogo izvozi. Tanin iz 
slavonske hrastovine bio je cijenjen po cijelom 
svijetu, a i sada se dosta traži. Od tvornica tanina 
spomena su vrijedne kod nas tvornice u. Sisku, 
Sevnici, Djurdjenovcu, Belišću i Srijemskoj Mitro- 
vici, dok jedna od prvih tvornica tanina u našoj 
državi: ona u Županji, koju su osnovali Englezi, više 
ne radi. 

Kore. Taninska industrija razvila se je kod 
nas najviše radi velikih hrastovih šuma na području 
Hrvatske i Slavonije. Hrastove kore davale su i daju 

najbolji tanin za štavljenje donje kože ili potplata; 
isto tako to je štavilo bilo vrlo dobro za štavljenje 
gornjih koža, dakle lakših koža, ukoliko se je obav¬ 
ljalo bilinskim štavilom ili vegetabilno. Hrastova 
stabla od 12—20 godina daju najbolju koru za izradu 
štavila. Kora se guli sa mladih hrastova u proljeće, 
kada drvo ima najviše soka te se zarezima noža 
skida sa stabala u obliku cijevi. Stari hrastovi daju 
koru, koja bojadiše kožu crveno. Omorika takodjer 
daje dobru koru za štavljenje; kod sijeđenja omori- 
kovih šuma skida se sa omorike kora u komadima od 
jednog metra. U takovoj kori imade 8—20% štavila; 
što je kora deblja to je manje vrijedna za dobivanje 
štavila. Kožu čini omorikovo štavilo svijetlom i 
svjetlo smedjom, a često ga puta miješaju sa hra¬ 
stovim štavilom, jer kod štavljenja prouzrokuje jako 
bubrenje ili nadimanje kože. Omorikino štavilo daje 
koži mekoću a hrastovo čvrstoću. Kore se sjeckaju, 
tuku ili melju u prašinu, čas sitniju čas krupniju i 
otpremaju kožarima i tvornicama koža. 

Breza i njezina kora štavi svijetlo, pa čini kožu 
blagom i nježnom. Vrba sadržaje 8—13% štavila pa 
u sjevernim zemljama: Švedskoj, Finskoj, Norveškoj 
i Rusiji upotrebljava se dosta za štavljenje juhtovine. 

U Sjedinjenim Američkim Državama, a i u 
Evropi mnogo se upotrebljava štavilo, koje daje 
Hemlock (hemlok) jela. Primjenjuje se kod štavljenja 
pomiješano sa hrastovim štavilom, a ako se upotreb¬ 
ljava bez njega, onda daje crvenu kožu. 

Imade još nekoliko vrsta akacija, koje daju vrlo 
dobro štavilo iz svoje kore; zatim još drugog trop¬ 
skog drveća iz Afrike i Amerike, u čijim se korama 
nalazi i do 40% štavila. To se je otkrilo prije ne¬ 


koliko desetaka godina i od onda, naše tvornice 
tanina nemaju više one važnosti, koje su imale prije. 

Plodovi. Iz čašica žira raznih vrsta hrastova, 
koji rastu u zemljama oko Sredozemnog Mora dobi¬ 
vamo štavilo, koje je poznato pod imenom v a- 
1 o n e a. Štavilo se nalazi samo u čašici ploda, a 
imade ga do 35%. Valonea štavilo spada u naj¬ 
bolje vrste štavila za štavljenje donjih koža; kod 
upotrebe odlučuje i njegova cijena, koja je visoka. 
Same ljuske — čašice nazivaju se T r i 1 o te imadu 
najviše štavila, do 50%. Jer je štavilo vrlo skupo, 
upotrebljavaju ga kod izrade vrlo rijetki kožari nego 
ga miješaju sa hrastovim i omorikinim štavilom. 
Valonea štavilo nakon upotrebe daje svijetlo-žutu, 
vrlo čvrstu donju kožu. 

Tropsko drveće i rasline daje nam još i druge 
plodove, vrlo upotrebljive za štavljenje. Tako Miro- 
balane, plod koji se melje nakon što se je iz njega 
odstranilo tvrdo sjeme, a sadržaje do 50% štavila. 
Mirobalana daje koži zelenkastu boju i smekšava ju. 
A 1 g o b a r i 1 a jest mahuna ili komuška iz Indije i 
Južne Amerike; njezino štavilo daje mekanu i crven¬ 
kastu kožu, a štavilo se upotrebljava zajedno sa 
krom štavljenjem. Dividivi je grm, koji raste u 
zapadnoj Indiji. I to je komuška, vrlo jeftina, a upo¬ 
trebljava se pomješana sa drugim štavilima. B a m- 
b o 1 a je komuška iz istočne Indije, a daje ju jedna 
vrsta akacija. 1 ona je dobra za štavljenje. 

Šišarice su obično vrlo bogate na štavnim 
sastojinama jednako kao i plodovi, odnosno čašice 
valonea hrastova. Šišarice su zakržljali plodovi hra¬ 
stova, prouzrokovani ubodom jedne vrste ose. Dok 
se žir suzuje i kržljavi, čašica poprima čudan i golem 

oblik. U šišaricama ili šiškama imade 25—35% štavnih 
sastojina. Isto tako vrlo mnogo štavnih sastojina 
imadu bolesne izrasline na lišću i granama, koje su 
slične jabučicama ili oskorušama. Te izrasline na¬ 
staju takodjer ubodima osa, koje legu svoja jaja na 
lišću i grančicama. Izraslina raste, kako raste ličinka, 
koja kada ponaraste, buši izraslinu. Te izrasline sve 
se rjedje upotrebljavaju kao sredstva za štavljenje 
ma da izvjesne vrste tih izraslina iz Kine i Japana 
sadržavaju do 70% štavila. 

Drveće odnosno stabla takodjer služe za 
dobivanje štavila, odnosno tanina. Eto, naša indu¬ 
strija štavila ili tanina kao surovinu za dobivanje 
taninskog ekstrakta upotrebljava u glavnom hrastova 
i kestenova (pitomog) stabla. Omorikovina se^ tako¬ 
djer može upotrijebiti za proizvodnju taninskog 
ekstrakta, ali daje mnogo manje i mnogo slabijeg 
ekstrakta od hrastovine i kestenovine. 

Quebracho (kvebraho) drvo iz prašuma Južne 
Amerike jest glavna surovina, koja daje taninski 
ekstrakt. To je vrlo tvrdo i vrlo teško drvo, koje tone 
u vodi, ne gnjije ,a tako je tvrdo, da ga je teško sjeći 
i cijepati najboljim sjekirama. U Americi, to služi za 
izradjivanje najtvrdjih predmeta i željezničkih pra¬ 
gova. Sadržina tanina u njemu je ogromna, do 20%, 
dvaputa toliko koliko ga ima u hrastovim. Quebracho 
štavilo kao ekstrakt razastrto je po cijeloj zemalj¬ 
skoj kugli, ma da njegova uporaba kod štavljenja ne 
daje odličnu kožu. Koža Stavljena jedino sa kve- 
brahom mekana je i slabo durašna. Zato ga miješaju 
sa štavilom od hrastovine i omorikovine (čamovine). 
Kožarska kemija malo pomalo odstranjuje nedostatke, 
kojih ima dosta u toj vrsti štavila. 


Korijenje. Imade takodjer dosta korijenja 
sa jakim postotkom štavila. Najpoznatije drvo, koje 
daje štavilo jest kanegr. Korijenje se reže u komade 
i suši te sadržaje do 30% štavila, a štavi brzo i kožu 
bojadiše narančasto žutom bojom. 

Lišće. Rujevina se mnogo upotrebljava kao 
štavilo te služi napose za štavljenje svijetlih, mekanih 
i gipkih kozjih i ovčjih koža. Rujevina dolazi u trgo¬ 
vinu kožarima obično kao žuta ili crvenkasta pra¬ 
šina. Postotak štavila odnosno tanina iznosi kod 
rujevina do 15%. Ipak sve vrste rujevine nisu jednako 
dobre za štavljenje. Najbolje vrste rujevine rastu 
oko Sredozemnog Mora; na glasu je rujevina sa 
otoka Sicilije. Dobre su takodjer i naše rujevine i 
kao takove nalaze upotrebu u kožarstvu, 

Rujevina je poznata pod imenom s u m a h a 
kako vrlo dobro svijetlo bojadiše upotrebljava se za 
izradu svijetlih vrsta boljih koža. 

Sokovi, koji se dobivaju iz raznih vrsta trop¬ 
skog drveća, takodjer su dobra štavila, a dolaze u 
trgovinu u obliku pogača, žilava sastava. Katehu jest 
štavni sok, koji se dobiva od jedne vrste akacija, što 
raste u Indiji. Gambir daju sokovi nekog grma, opet 
iz Indije, koji dolazi u trgovinu u malim kockama. 
Dok katehu bojadiše kožu tamno, gambir joj daje 
svjetlu boju. Kino je sok, koji kapa iz rasječene kore 
izvjesnog drveća u tropskim krajevima, Upotrebljava 
se za brzo štavljenje. 

To su glavna štavila, koja nam daju biljke i 
drveće; podrobnija znanja o njima traže se od kožara, 
pače poznavanja djelovanja pojedinih štavila kao i 
njihovo miješanje jest jedna od tajna kožarskog 
umjeća. 

PROSJEČAN POSTOTAK ŠTAVNE TVARI, ŠEĆERA, I 
VODE U NAJPOZNATIJIM BILJNIM ŠTAVILIMA 


Naziv štavil 


Hrastova kora 

Ćamova kora 

Valonea 

Kvebraho 

Šiške 

Mimose 

Mirobalani 

Dividivi 

Algorobila 

Kat ehu 

Suanah (rujevina) 
Mangro kora 
Rovee 


prosječni 
°/ 0 štavne 
tvari 

prosječan 
°/ 0 šećera 

10.10 

2.61 

11.59 

3.72 

28.57 

2.64 

24.15 

0.38 

29.82 

0.63 

31.89 

0.96 

30.26 

5.10 

47.40 

8.41 

43.20 

8.36 

45.00 

promjen. 

15.00 

— 

40.00 

— 

33.00 

— 


prosječan 
°/ 0 vode 

Na 1 kg 
stav. tvari 
otpada 
kg štavila 

13 00 

990 

14.50 

8.63 

14.50 

4.14 

14.50 

3.50 

16.50 • 

3.35 

14 50 

3.13 

13.00 

3.30 

13.50 

2.11 

13.50 

2.31 

promjen. 

2.22 

— 

6.66 

15.35 

2.50 

_ ■ 

3.03 


Kao što kožar mora dobro poznavati kakvoću ko¬ 
ža, što ih kupuje i izradjuje, tako treba takodjer da 
dobro poznaje i štavila: koliko treba štavila da. upo¬ 
trijebi, koliko štavila može golica da primi i na koncu 
treba da proračuna omjer u težini izmedju golice i 
izradjene gotove kože. 

Navlastito kožar treba da dobro poznaje, koliko 
koje štavilo sadržaje u sebi štavne tvari i kako treba 
pojedina štavila medju sobom miješati. Na koncu 
imade se pripaziti, da golica u sebe ne primi odviše 
štavnih tvari; praksa pokazuje da golica prima oko 
tri četvrtine do pet šestina štavnih tvari, dok ostatak 
i dalje ostaje neizrabljen. 


b) MINERALNA (RUDNA) ŠTAVILA. 

Koža se dade štaviti ne samo sa biljnim odnosno 
vegetabilnim vrstama štavila (kore, ekstrakti iz drve¬ 
ća, korijenje, bolesne izrasline, lišće i sokovi) nego 
takodjer i nekim mineralima odnosno rudama. Ono 
što kod štavljenja izvadjaju na surovoj koži naprijed 
pobrojana sredstva, izvadjaju kod mineralnog štav¬ 
ljenja izvjesni minerali. Mjesto biljnih štavnih tvari, 
prodiru u kožna vlakna metalni spojevi. Od metala 
podobni su za uporabu u postupku štavljenja: krom, 
aluminij (u alaunovom kamenu ili stipsi) te željezo i 
to ne sami nego povezani sa kemičkim spojevima. 

Već u davnim vremenima i pradavnim kožarima 
bilo je poznato štavljenje pomoću alauna i kuhinjske 
soli. Koliko alauna a koliko soli, nije točno ustanov¬ 
ljeno; na osam dijelova alauna ili stipse dodava se 
obično tri dijela kuhinjske soli. Alaun bez soli štavi 
kožu vrlo slabo. 

Kromno štavljenje preporodilo je cijelo kožar- 
stvo i pridonijelo brzini postupka. Ono je osnova 
današnjem radu u malim i velikim poduzećima. Re¬ 
kli smo, da sam krom ne može proizvesti štavljenja 
nego u vezi sa kemičkim spojevima, kojih imade naj¬ 
više u krom željeznoj rudači; te rudače ima u Južnoj 
Americi, Australiji, Južnoj Africi i Maloj Aziji a i 
kod nas. 

Kao štavila upotrebljavaju se takodjer spojevi že¬ 
ljeza sa solima te se i u tom pravcu opažaju radom 
kožarskih kemičara znatni napretci. 

c) ŽIVOTINJSKA (ANIMALNA) ŠTAVILA. 

Životinjska ulja kao i masti koja su primijenjena 
danas kod štavljenja, dosta su malobrojna. Ulja i 
masti, koja se ne suše, ne mogu biti upotrebljena kao 

štavila. Mast i ulja, što se dobivaju od kitova, baka- 
lara, morževa (sisavaca i riba, što žive u ledenim 
morima) dobra su za štavljenje, jer tvrdnu na zraku a 
primaju u sebe kisik i jod pa kod štavljenja ulazeći 
u vlakna surovih koža djeluju štaveći. — Sva druga 
ulja i masti, koja ne mogu otvrdnuti, ne mogu se pri¬ 
mijeniti u kožarstvu za štavljenje na pr. loj, maslac, 
mast, razna ulja i t. d, 

d) SINTETIČKA (KEMIČKIM PUTEM 
PROIZVEDENA) ŠTAVILA. 

Kako je napredovala kemija i tehnika, tako su i 
učestvovala naprezanja učenjaka, da za štavljenje 
proizvedu umjetnim, kemičkim putem dobra štavila. 
Oni su upoznali, da napose formaldehyd (oštro vo- 
njav plin) čisti i otvrdnjava vlakna u koži te ih čuva 
od truleži i na taj način štavi. Ovim putem uštavljena 
koža slična je onoj, koja se dobiva pomoću životinj¬ 
skih štavila a upotrebljava se poglavito za izradu 
koža, koje služe kao podstave. 

Za vrijeme rata najveća njemačka tvornica kemi¬ 
kalija »Badische Anilin und Soda Fabrik« u iMann- 
heimu bacila se je na proizvadjanje štavila kemičkim 
putem pa je uspjela, da za vrijeme svjetskog rata 
učini vanredne usluge njemačkoj kožarskoj industriji 
kao i cijeloj državi. Za vrijeme rata, nisu se mogla 
uvažati biljna, mineralna i životinjska štavila pa ipak 
ta je industrija uspjela, da pronadje nova, kemičkim 
putem proizvedena štavila tako da je Njemačka 
mogla obući svoju milijonsku vojsku dobrim cipe¬ 
lama i drugim kožnim proizvodima. 

Od tih štavila na glas su izašli »Nerado 1« i 
• 0 r d o v a 1«. Prednost tih štavila jest, da skraćuju 


vrijeme štavljenja te da olakšavaju ulaz biljnih šta¬ 
vila u kožna vlakna. Kako su biljna štavila kao i 
ekstrati dosta skupi, nastojanja kemičke industrije 
nisu još prestala, da štavila, koja izlaze iz njihovih 
tvornica još više usavrše. Imade ih sada sa raznim 
imenima pa se u stručnim stranim kožarskim listo¬ 
vima nalaze česti oglasi firma, koje takova štavila 
proizvadjaju. 

IV. POGLAVLJE. 

SUROVA KOŽA 

Sastojine i gradja životinjske kože 

Naprijed smo rekli, da se rijetko kada desi, da 
kožar, obrtnik ili tvorničar, dobija od seljaka, mesara 
surovu životinjsku kožu na izradu. Kožu od seljaka 
i mesara sabiru posebni trgovci po većim mjestima, 
vrstaju je i opremaju za trgovinu, to jest kada ju 
kupe odmah se pobrinu, da koža bude podobna za 
trgovinu i otpremu; zato ju konzerviraju: suše, 
usoljavaju ili u prekomorskim krajevima, stavljaju u 
rasol (salamuru) pa ju u bačvama otpremaju brodo¬ 
vima na evropska i svjetska tržišta. Kože na izradu 
ne dostavljaju kožarima dakle seljaci i mesari nego 
trgovci. 

Kod izradjivanja ove knjige, imao sam poteškoća 
u više navrata, jer naš jezik i za surovu i za izradje- 
nu kožu poznaje tek jednu riječ i to: kožu. Nijemci 
surovu kožu nazivaju »Die Haut« a izradjenu »Das 
Leder.« Prije ili kasnije trebati ćemo i mi stvoriti 
novu riječ za izradjenu kožu, kakovu već imadu 
Slovenci, koji takovu kožu zovu usanj. 

Za sam postupak pretvaranja surove u izradjenu 
gotovu kožu, pozna naš narod tri izraza: štavljenje, 
strojenje ili činjenje kože: U našim velikim riječnici- 

ma na žalost može se vrlo malo naći potankosti o 
značenju nekih, najvažnijih riječi, dok nam neke ri¬ 
ječi uopće manjkaju. Trebati će u tom pravcu još 
dosta raditi i pronaći zgodne izraze; to neka bude 
zadaća naših kožarskih stručnjaka. U Broz-Ivekovi- 
ćevom »Rječniku«, koji je izašao u Zagrebu 1901, 
riječ »štavljenje« ima značenje samog močenja kože 
u svrhu skidanja dlaka i bubrenja, dok se danas već 
ta riječ udomačila u značenju oznake cijelog posla 
kožarskog obrtnika ili tvorničara kod pretvaranja 
surove u izradjenu kožu. Zato sam i ja prihvatio tu 
riječ ma da riječi strojenje i činjenje odnosno učinjanje 
kože takodjer nisu na odmet. Napose zadnja riječ 
mnogo se rabi u Bosni. Za sva ona glavna sredstva, 
što služe za pretvaranje kože kod štavljenja, uzeo 
sam vlastitu riječ »štavilo« ili štavila, jer obuhvata 
sva moguća sredstva za štavljenje bila ona biljna, 
mineralna, životinjska ili kemičkim putem proizve¬ 
dena. Dosada se je taj pojam kod nas označivao sa 
riječima tanin, trijeslovina, rujevina itd. dakle oz¬ 
nakama za sama biljna sredstva, dok su isključivale 
oznake za mineralna, životinjska i kemička (sinte¬ 
tička) sredstva. 

Gradja kože. Poput ljudske i životinjska se koža 
dijeli u tri sloja: gornji, srednji i donji dio. Gornji i 
donji sloj tijekom kožarevog posla, odstranjuje se i 
odbacuje a samo iz srednjeg dijela, izradjuje se kori¬ 
sna gotova roba. Taj srednji upotrebljivi i korisni dio 
zove narod: golica. 

Gornji sloj sastoji se opet iz dva dijela a) iz ro- 
žine i b) iz sluzi. Ćelije rožine, koju dotičemo, kada 
prihvatimo vola ili tele, izumiru i otpadaju u obliku 
ljusaka ili peruti te se neprekidno obnavljaju. 

Srednji sloj ili golica jest materijal, iz kojega će 
nakon kožareva rada i postupka nastati koža kori¬ 
sna za razne svrhe. Sastavljena je iz sitnih vlakana, 
sličnih tanjim ili debljim koncima koji se ukrštavaju 
i isprepliću poput mesnog tkiva u mišičje i čvorove. 
I srednji sloj kože imade dva dijela: gornji dio, koji 
graniči sa sluzavim dijelom gornjeg dijela kože, sa 
brojnim uzvisinama i udubinama (borama) i donji 
dio, u kojem su vlakna deblja i grublja. 

Donji sloj je naslaga masnog tkiva; služi kao neke 
vrste jastuka ili podloga za srednji i gornji sloj kože 
a narod taj sloj zove mesnata strana ili mesina (ko- 
župina, žlundre). 

U koži nalaze se još živci pa krvne žilice, koje 
hrane kožu. Na koži se nalaze i brojni otvori, pore, 
kroz koje životinjsko tijelo izlučuje u formi znoja sve 
nekorisno za tijelo; zatim u koži imade i masnih žli¬ 
jezda, koje daju koži potrebnu gipkoću. 

Dlaka nazivali ju dlakom, vunom, kostrijeti, če¬ 
kinjama, runom ili drugačije sastoji se iz korijena i 
vlasi. Korijen opet raste iz neke vrste lukovice, koja 
se nalazi u srednjem sloju kože. Vlas je ukorijenjena 
u gornji i srednji sloj kože a završava korijenom u 
lukovici. Zato lako razumijevamo, da je potreban po¬ 
seban postupak a da se dlake iz kože odstrane. To¬ 
mu služi močenje kože, stavljanje u kreć i drugo, 
sve sa zadaćom, da se dlake povade sa korijenom iz 
lukovice i da se nakon skidanja gornjeg i donjeg slo¬ 
ja, srednji sloj kože učini podesnim za pravo štav¬ 
ljenje. 

Sastavine kože. Vidjeli smo, da se svaka živo¬ 
tinjska koža sastoji iz gornjeg, srednjeg i donjeg sloja. 
Gornji i donji sloj odstranjuje se kao nekoristan, 

kožar ga ne može iskoristiti za izradjivanje. Srednji 
sloj, golica, to je tek onaj dio, koji se dalje izradjuje. 

Golica se opet sastoji iz vlakna (niti), kojih opet 
imade dvije vrste: 1. vlakna iz kojih je golica izra- 
djena i 2. vlakna, koja ta glavna vlakna isprepliću i 
vežu. Prva su izgradjena iz tvari, koja se zove kola- 
gen a druga iz tvari, koju prozvaše elastin. Vlakna 
se ne rastapaju ni ne razilaze u hladnoj pa ni u kreč- 
noj vodi, dok se u kipućoj vodi pretvaraju u ljepilo. 

Izmedju vlakana opet nalazi se intercelularna 
tvar ili supstanca. Kao što su vlakna tako je i ta tvar 
većinom bjelančevina, a zove se koriin. To je pola- 
tinjeni naziv za srednji sloj kože, koju smo nazvali 
riječju »golica«. Glavni dijelovi kože zovu se latinski: 

1. Epidermis (gornji sloj), 

2. Corium (srednji sloj). 

3. Cellulosa cutanea (donji sloj). 



IS1, br. 1, Prerez kroz životinjsku kožu 

Gornji i donji s'lolj odstranjuje se sa dlakama, tek srednji sloj 
ili policu upotrebljuje kožar za štavljenje. 

Starost životinje, rasa, način ishrane, držanja, bo¬ 
lesti itd, uplivišu mnogo na vrijednost kože. Što 
zdravija i mladja životinja, to je bolja njezina koža 
za potrebe kožara. U zemljama, gdje trgovci i sami 
mesari paze na kakvoću kože, kože od teladi, koja 
su hranjena samim mlijekom vrstaju se posebno, 
bolje plaćaju, jer daju pri izradi bolju kožu od one 
teladi, koja je hranjena odmah nakon 3—4 tjedna 
napojem, travom i sličnim. 

Surova koža sadržaje vrlo mnogo vode do 80% 
od svoje težine, koju tijekom štavljenja sve više gu¬ 
bi. Osim toga imade u koži i masti, napose kod svinj¬ 
skih, ovčjih i kozjih koža, nešto mineralnih sastoji- 
na. Tijekom štavljenja iz kože se odstranjuje ne sa¬ 
mo voda nego i mast. 

Po kakvoći pojedinih dijelova, vrijednost cijele 
kože je ova: 1. Ledja, 2. plećke, 3. trbušine, 4. vrat, 
5. glava, 

Ledja se zovu i kruponi (od francuske riječi »la 
croupe«, čitaj: la crup, koja znači ledja ili križa) a 
to su uvijek najviše cijenjeni komadi izradjene kože. 


V. POGLAVLJE. 

PRIPRAVLJANJE KOŽE ZA ŠTAVLJENJE 

Kožar ili tvorničar koža kupuju surovu kožu od 
trgovca-sabirača koža, od mesarskih zadruga, koje 
postoje pri velikim klaonicama ili uvozi kože iz pre¬ 
komorskih država te velikih evropskih tržišta kože, 
koje smo napomenuli. Surova koža dolazi kožaru u 
konzerviranom stanju: usoljena ili osušena ili u ba¬ 
čvama rasola. 

Prvi posao kožara nakon što je primio pošiljku 
jeste, da ju dobro očisti, opere i da odstrani sa kože 
gornji i donji sloj kože sa dlakama, to jest, da suro¬ 
vu kožu pretvori u kožu golicu, koja se štavi. Radi 
se tu o skidanju gornjeg i donjeg sloja,' o. vadjenju 
dlaka i svih suvišnih tvari: zgrušane krvi, mesine 
itd. Kupljenu kožu kožar razastire iz svežanja, pere 
ju i pranjem ju mekša, stavlja ju u krečno mlijeko, 
vadi iz nje dlake i odstranjuje mesinu, zatim opet 
odstranjuje ostatke kreća pa ju po potrebi i cijepa 
u nekoliko slojeva. Dabome da pri tim svim radovi¬ 
ma, voda imade prvorazredni značaj kod cijelog 
posla. 

Važnost vode u kožarstvu uvijek se je isticala. 
U svakoj tvornici kože mora da uvijek bude dovolj¬ 
no vode, jer koža se tek pranjem i ispiranjem Pri¬ 
pravlja za golicu i štavljenje. Pri tome se golica širi 

i nabubri. Mnogo je prije bilo isticano mišljenje, da 
je za izradu dobre gotove kože, glavna stvar dobra 
voda. Novije vrijeme opovrgava to mišljenje i sada 
se znade, da voda nije kriva, da je ova ili ona par¬ 
tija koža pri štavljenju loše izradjena nego da uzro¬ 
ke treba tražiti na drugim mjestima. Svaka voda 
imade u sebi rudnih sastojina; tvrda voda (voda sa 
dosta vapnenca) preporučuje se za izradu donjih ko¬ 
ža (potplata), jer širi vlakna u golici te ih ujedno 
učvršćuje; za gornje kože preporučuje se mekana 
voda. 

Dobro je, da je u kožarskim tvornicama voda uvi¬ 
jek jednake temperature kao voda iz vrela, izmedju 
8—10 stupanja Celziusa, Takova voda nije zimi pre- 
hladna niti je ljeti prevruća a voda jednake tempe¬ 
rature u kožamici od goleme je važnosti. Ne čudi 
nas stoga ni malo, što su stari kožarski obrtnici svo¬ 
je radionice imali uvijek na obalama rijeka i potoka 
i da su često u tekuću vodu stavljali zavežljaje koža 
na močenje, što je katkada imalo za posljedicu da im 
je voda kože odnijela. U Visokom, primitivni kožar¬ 
ski obrtnici i sada imaju svoje radionice uz obalu 
rijeke. 

Pranje kože imade zadaću da odstrani sa kože 
svu nečistoću. Iz usoljenih koža pranjem se odstra¬ 
njuje suvišna sol a sušene kože pranjem se omek¬ 
šavaju. Pranje traje po nekoliko dana, kraće je kod 
soljenih a dulje kod sušenih koža. Najbolje je takove 
kože stavljati u tekuću vodu, kako smo spomenuli 
a gdje to nije moguće, stavljaju se kože u jame i 
ograde pune vode, koja se mora po nekoliko puta 
mijenjati. Pri pranju i kiseljenju paziti treba da kože 
ne počnu trunuti, zato se kože lopatama i motkama 
miješaju i udaraju ili ih valjaju pomoću posebnih na¬ 

prava te ih omekšavaju pomoću kemičkih sredstava 
(sumporova natrija itd.). Nakon pranja i kiseljenja 
kože se vade, prebacuju preko balvana te se s mesne 
strane željeznim alatom iz njih vade razne nečisto¬ 
će. Izvadjene kože nakon pranja i mekšanja teže su 
za 10% nego li nakon klanja. 

Vadjenje dlaka takodjer je zadaća, koju kožar ili 
kožarski radnik imade spretno da obavi. U tu svrhu 
kožar pušta kože, da počnu lagano gnjiti, jer je po¬ 
znato, da se iz nagnjile kože dlake mnogo lakše 
vade nego iz svježe ili suhe. Poteškoća nastaje u 
tom, što kod tog posla treba pomno paziti da gnjile- 
nje previše ne uznapreduje, jer onda više koža nije 
za štavljenje. Koža se pušta da gnjili na više načina. 
Gdjekada ih stavljaju zato u posebne podrume na 
ležanje nekoliko dana, gdjekada proizvode gnjiloću 
pomoću pare a gdjekada pomoću hladne vode. 

Stavljanje koža u krečno mlijeko imade takodjer 
zadaću, da iskorijeni dlake iz kože. I tu se radi opre¬ 
zno, pa se krečna mlijeka mijenjaju. Kože se polažu 
u betonske jame u kojima se nalazi krečno mlijeko. 
Da se postupak oko vadjenja dlaka požuri, krečnom 
mlijeku dodaje se manje ili više sumporova natrija; 
kreč u vlaknima ništi masne sastavine te ih proširuje 
ili nabubrava. Dlake se danas mogu pomoću kemič¬ 
kih sredstava vrlo brzo odstraniti pa se to i čini, 
kada treba robu brzo izraditi; taj postupak opet uz¬ 
rokuje uništavanje dlaka, jer se izjedene kemikali¬ 
jama ne mogu više za ništa upotrijebiti. 

Dlake se vade sa koža prebačenih preko balvana 
alatom sličnim onomu mesara, kojima sadire čeki¬ 
nje sa svinja. Taj alat sličan kosi sa dva drška upo¬ 
trebljava se uvijek vučenjem uz dlaku, kao što brijač 
šiša kosu idući strojem uvijek uz dlaku. 

Tom prilikom takodjer se i odstranjuje cijeli gor¬ 
nji sloj; dlake medjutim sižu preko gornjeg sloja u 
srednji sloj, to jest u golicu, gdje se nalazi korijen u 
lukovici. Često puta, kako smo rekli, dlake same 
ispadnu, ako se u krečno mlijeko stavi dosta sumpo- 
rova natrija. U tom slučaju otpada skidanje dlaka na 
pomenuti način. 

Skidanje donjeg sloja kože takodjer se vrši po¬ 
moću posebnih alata; radi se o skidanju donjeg sloja 
kože, mesnatog dijela. Radnici trebaju pri tome da 
budu jako vješti, da pri skidanju donjeg sloja ne za- 
režu odviše u srednji sloj, golicu. U velikim tvorni¬ 
cama kože taj posao obavljaju strojevi jednako kao 
što se strojevima može skidati i dlaka. Otpadci, koji 
ostaju skidanjem donjeg dijela kože upotrebljavaju 
se za proizvodnju ljepila. 

Cijepanje golice. Mnogima je nepoznato, pose¬ 
bice onim. koji nisu nikada bili u većim kožarskim 
poduzećima, što zapravo znači »Špaltleder«, koju to¬ 
liko puta izgovori svaki postolar, njegov naučnik, 
pomoćnik i trgovac kože, dok vrlo rijetki upotreb¬ 
ljavaju domaći izraz: ocjepina ili cijepana koža. Ni¬ 
šta drugo nego golicu, koja je prije štavljenja razdije¬ 
ljena u dvije pole ili pače u više dijelova, ne popri¬ 
jeko nego kroz debljinu. Golica je dakle jednom ili 
više puta rascijepljena (špaltovana) pa je iz tih dije¬ 
lova jedne golice načinjeno i uštavljeno više bloko¬ 
va kože. Cijepa se obično debela govedja koža, koja 
može da dade dva ili više dijelova. 

Cijeli postupak cijepanja kože još ćemo si bolje 
predstaviti, ako se sjetimo onih tankih daščica, koje 
nam služe za oblaganje pokućtva, napose ormara i 
kreveta. Debela stabla skupljeg drveta režu se u sto- 



iSl. br. 2. Cijepanje (špaltovanje) kože. 

Iz .debljih koža .može ise dobiti cijepanjem više komada za 
štavljenje. 

tine tananih daščica odnosno listića, koji se zovu 
»furniri«, te se upotrebljuju za oblaganje slabijih vr¬ 
sta drveta. Isto je tako sa kožom. Iz debele kože 
prave se takodjer pomoću posebnih strojeva, koji 
jako precizno rade kožni furniri, koje postolari i tr¬ 
govina zovu »špaltleder« dok ćemo ju mi nazvati 
ocjepine, cijepane kože ili kožni furniri, 

Kruponiranje znači odstranjivanje sa kože golice, 
manje vrijednih dijelova kože, njihovim rezanjem. 
Izradjuje li se golica za donju kožu ili potplate, onda 
nakon što bude štavljena najveću će vrijednost imati 
onaj dio s ledja i plećaka, dok dio sa trbuha, nogu, 
glave i vrata, slabije vrijedi, samo kožno tkivo sla¬ 
bije je gradje za izradu. Koža je na tim mjestima ne¬ 
jednaka, tanja i slabijih vlakana. Pri štavljenju naj¬ 
veća se pažnja posvećuje izradi ledja i plećaka, koji 

se dio zove po francuskoj riječi »la croupe« (čitaj 
krup, znači ledja ili krsta, križa) krupon. Trbušina, 
dio glave, nogu i vrata posebno se izradjuju sa ma¬ 
nje pažnje i ti su dijelovi izradjeni u prodaji daleko 
jeftiniji od krupona. Na jednoj koži krupon je težak 
45—60% od cjelokupne težine golice. 



SI. br. 3. Govedja koža. 

a) kruponiski illi najbolji điio kože, b) glava i vratina te c) 'trbu- 
šine iili okiajitn-e jesu manje vrijedili dijelovi. 

Prije štavljenja, golice iz kojih će biti izradjivana 
donja koža treba da su više nabubrene od golica iz 
kojih će se izraditi gornja koža, jer donja koža ili 
potplatna koža treba da u sebe primi mnogo više 
štavnih sastojina od gornje kože. 


Ponovno pranje golice, koje se vrši nakon skida¬ 
nja donjeg dijela sa kože imade zadaću, da odstrani 
iz golice ostatke kreča i drugih kemikalija, kako bi 
štavilo moglo prodirati u vlakna. Da se ta svrha po¬ 
luči dovoljno je kod izradjivanja donjih koža (pot¬ 
plata) golicu temeljito isprati; u vodu se stavlja radi 
boljeg učinka nešto mravlje i solne kiseline. Radi li 
se o gornjim kožama, napose o boljim vrstama gor¬ 
njih koža, onda je čišćenje golice malo komplicira¬ 
nije. U staro vrijeme to je bio vrlo neugodan posao 
jer se je u tu svrhu upotrebljavala životinjska nečist 
sa mekinjama. Taj posao zave se »pacovanje« (od nje¬ 
mačke riječi: beizen). I tom je postupku bila svrha, 
da osim odstranjivanja kreča i kemikalija iz golice 
takodjer raširi vlakna, kako bi mogla što lakše pri¬ 
miti štavilo. Životinjska nečist malo po malo iščeza¬ 
va iz upotrebe a kemička industrija pronašla je sred¬ 
stva, koja jednako tako djeluju na golicu kao ta ne¬ 
čist. Nakon toga golica se ponovno pregleda, nema 
li možda u njoj još kakovih ostataka dlaka. I pri tom 
poslu treba jako oprezno i vješto znati rukovati sa 
oštrim kožarskim alatom. 

Kada je koža na taj način priredjena, u moderni¬ 
jim kožarskim poduzećima iznova se važe. Sada je sa 
nje odstranjen gornji i donji sloj kože, ostala je sama 
golica, nabreknuta i omekšana, dakle puna vode. 
Ovakova golica, ako je koža kupljena u dobrom sta¬ 
nju, sa malo mesine i nečistoća, po prilici je isto tako 
teška kao surova koža kada je došla u kožarsku radi¬ 
onicu ili tvornicu od trgovca, mesara ili meraske 
zadruge. 

VI. POGLAVLJE. 

ŠTAVLJENJE 

Svi radovi, koje smo dosada opisali obavljali su 
se u praonici. Kože su priredjene tako, da u sebe uz¬ 
mognu primati štavila. A štavila imade raznih vrsta 
pa su i postupci štavljenja razni; medjutim svaka 
koža mora da se onako uredi i priredi, kako smo to 
izložili bez obzira, kakova će se vrsta štavljenja upo¬ 
trijebiti. Rekli smo prije, da štavila mogu biti bilj¬ 
nog, rudnog, životinjskog podrijetla; dalje da mogu 
biti takodjer davana u obliku raznih ekstrakata i 
napokon, da ima raznih vrsta štavila, koje izradjuje 
kemička industrija, koja su nastala za vrijeme rata, 
kada Nijemci nisu više mogli da uvažaju iz inozemstva 
razna biljna i rudna štavila. 

Štavljenje nije kemički ni mehanički postupak. 
To je postupak koji sve dosada nije dovoljno razjaš¬ 
njen; najviše sliči bojadisanju tkanina. Tom prilikom 
boje prodiru u prediva i vlakna pa se kasnije ni ke¬ 
mički ni mehanički ne mogu odstraniti. Važno je 
znati, da jedna koža (golica) prilikom štavljenja može 
u sebe primiti veću ili manju količinu štavnih sasta¬ 
vina pa tako može biti na vagi lakša ili teža, 

BILJNO (VEGETABILNO) ŠTAVLJENJE 

Stari kožari najprije su poznavali štavljenje sa 
biljnim štavilima (smrvljenim ili isjeckanim korama 

drveća, šiškama, lišćem itd.). I sada se u glavnom na 
taj način izradjuje donja koža (potplate). 

Jamsko štavljenje izvadja se u za tu svrhu izra- 
djenim i izgradjenim jamama, obloženim drvetom, 
koje su razne veličine i dubine; obično primaju u 
sebe 50—150 velikih koža - golica. Na dno jame na- 
spe se naslaga štavila i preko toga se položi golica 
pa se opet pospe naslagom štavila. Tako se slaže je¬ 
dna po jedna golica, dok jama ne bude puna a izme- 
dju njih sipa se i razastire štavilo. Kada je jama puna 



S!. bir, 4. Jama sa kožama i štavilom. 

Ovo je najstarije štavljenje govedjih koža. Izmedjiu svake kože 
nalazi se naslaga štavila a dodavanjem vode prave se juhe 
ii, čorbe, koje se tijekom štavljenja neprestano pojačavaju. 

na vrh se postavi naslaga rabljenog štavila a nakon 
toga, polažu se na otvor daske ili poklopci, na koje 
se stavlja kamenje ili utezi. 

Kada je na taj način jama napunjena i opremljena, 
polije se vodom koja iz štavila izvlači štavne sasto- 
jine i dovodi ih u vlakna golice. Voda je izazvala u 
jami »vrenje« i u njoj je nastala neka vrst juhe ili 
čorbe koja nadima vlakna i prodire u sve sastojine 
golice. Kroz nekoliko tjedana štavilo je izlučilo štav¬ 
ne sastavine. Da se to ustanovi jame se otvaraju i po¬ 
jedine se golice načimaju, kako bi se kožar osvjedo¬ 
čio, kako je štavljenje uznapredovalo. Ako rez na go- 
licama pokazuje posvuda jednoličnu boju, ako na ru¬ 
bovima nema tamnih mrlja i mjesta, onda se vidi da 
štavljenje dobro napreduje. Kada je štavilo iskoriš- 
ćeno, golice se vade iz jame, čiste se, stavljaju, se 
opet u nju obrnutim redom i na isti način kao i prije, 
stavlja se izmedju njih štavilo. To se opetuje po ne¬ 
koliko puta dok golice nisu postale prava, gotova 
koža, kojima treba dati samo vanjski izgled i poslati 
ih u trgovinu. 

U prijašnja vremena kada se je mnogo radilo 
ovim načinom znalo je štavljenje da traje poldrug i 
dvije-tri godine; na taj način izradjivala se je najbo¬ 
lja donja koža ili potplati. Nu to je bio i najskuplji 
način, koji je zahtijevao vrlo mnogo kapitala. Tako¬ 
ve gotove kože bile su izvanredne kakvoće (pa i sa¬ 
da nemamo načina, da ih drugim postupkom boljim 
učinimo) ali donešene na tržište morale su biti i vrlo 
skupe. Današnje vrijeme traži mnogo i jeftine kože 
pa se na ovaj način rijetko gdje radi nego se upotre¬ 
bljavaju druge, brže metode. 

Da se postupak oko slaganja koža u jame poje¬ 
dnostavi, kožari su napravili neku vrstu kalupa, u 


koje su slagali ove kože pa ih na lancima spuštali u 
jame, koje su do polovice napunjene gotovom juhom. 

Ekstraktno štavljenje puno brže vrši taj posao. 
Ekstrakti nisu ništa drugo nego jako i zgusnuto šta¬ 
vilo izvadjeno iz drveća, korijenja, kora itd. u obliku 
tekućine, prašine ili masa. Tekuće štavilo puno brže 
prodire u kožna vlakna nego li one štavne sastavine 
što se stvaraju vrenjem i prodiru iz štavne juhe u 
vlakna. Kod ovog načina štavljenja kože se ne slažu 
u jame nego se vješaju na motke poput zastava i 
stavljaju u juhu, gdje vise; najprije se prave slabije 
a onda sve jače i jače juhe. 

Bojenje je početak svakog štavljenja. Kod ovih 
vrsta štavljenja najprije golice primaju u sebe štavnu 
boju. Zato se taj dio posla zove bojenje ili bojadisa- 
nje kože a treba ga vršiti vrlo oprezno. Štavilo ne 
smije prebrzo prodirati, jer se na površinama golice 
brzo nakupi previše štavnih sastavina, koje onda pri¬ 
ječe dalje prodiranje štavila u sredini kože, tako 
sredina može ostati neizradjena ili prijesna. 

Kožari imadu posebna mjerila, koja pokazuju, ko¬ 
liko štavnih sastavina sadrži juha. Takovo mjerilo 
zove se areometar; što je juha teža, tim više iskače 
iz juhe živom napunjeni areometar. Kod ekstrakt- 
nog štavljenja dolaze golice u bačve, što se okreću 
u kojima se nalazi juha. I ovdje se stavljaju golice 
najprije u slabije a onda u jače juhe. Kako se bačve 
okreću tako sve više štavilo prodire u kožna vlakna, 
jer okretanje ubrzava ulazak štavnih sastojina. Me- 
djutim praksa pokazuje da se na ovaj način ipak ne 
postizavaju pravi rezultati; štavne sastojine ne mogu 
kroz kratko vrijeme da sasvim prodru u vlakna nego 

ostaju izvan njih pa na ovaj način stavljene donje 
kože, zaostaju dobrotom iza onih, koje su Stavljene 
čistim štavljenjem. 

Kod nas se nigdje više ne prakticira za izradu do¬ 
nje kože čisto jamsko štavljenje nego se primjenjuju 
razne kombinacije tako da se upotrebljavaju uz razna 
biljna štavila i ekstrakti. Štavi li se golica samo sa 
ekstraktima, onda izradjena nije trajna. Koja je koža 
izradjivana dulje a koja kraće vrijeme, na kojoj se 
primjenjivalo u većoj ili manjoj mjeri takodjer i biljno 
štavilo, to ni stručnjak ne može lako razabrati. Naj¬ 
bolje je imati povjerenje u kožara odnosno tvornicu 
kože, ako to povjerenje svojim radom i zasluži. 

Zato i širi slojevi treba da znadu, da izmedju go¬ 
tove kože i kože postoje velike razlike, da je moguća 
razlika u cijeni od 100 posto i više pa da prema toifte 
i nailazi na opravdanje zahtjev mnogih obrtnika i 
trgovaca kao i tvorničara, da se bolje izradjene kože 
skuplje i plaćaju. Obratno jeftinoća predmeta izra- 
djenog iz kože pokazuje i dokazuje o kakovom se 
gotovom materijalu radi. Jeftin kožnati predmet ne 
može da bude izradjen nego samo iz najjeftinije pre¬ 
ma tomu i lošije gotove kože; to vrijedi napose za 
predmete, koje izradjuju naši postolari, dakle za ci¬ 
pele, čizme itd. 

RUDNO (MINERALNO) ŠTAVLJENJE, 

Kod nas je uobičajeno mišljenje, da se štavljenje 
izvadja samo pomoću štavila, što nam ih daju biline 
bile to kore, šiške, korijenje, bolesne izrasline, sokovi 
ili razni drvni ekstrakti. Medjutim koža se dade 
štaviti takodjer i mineralima i ako je broj tih mine¬ 
rala jako ograničen. Upravo pronalazak minerala i 


njihove osobine, koje su podesne za štavljenje koža, 
izazvao je pravu revoluciju u štavljenju, a to vrijedi 
u prvom redu za kromno štavljenje. 

Alaunsko štavljenje (alaun-stipsa) bilo je po¬ 
znato već najstarijim narodima, napose Egipćanima. 
One učinke, koje na golici izazivlju bilinska štavila, 
preuzimlje kod ove vrste štavljenja alaun i kuhinjska 
sol. Nakon ovakove vrste štavljenja koža je tvrda i 
ukočena. Da izgubi tvrdoću i ukočenost nakon štav¬ 
ljenja daje joj se pravi oblik rastezanjem i savijanjem. 
Tako štavljena koža gubi svoju mekoću kada se 
opere (kao na pr. kod glace rukavica, koje nakon 
pranja treba ponovno mekšati i rastezati). Sol i alaun 
nestaju pod utjecajem vruće vode u takovoj koži, pa 
se takova koža, ako je dugo u vrućoj vodi, počinje 
raspadati, a kada se kuha prelazi u ljepilo, što nije 
slučaj kod donje kože Stavljene biljnim štavilima. 
Prednost kože, koja je tim načinom štavljena, sastoji 
se u tome, da se dade rastezati i kada je jednom 
rastegnuta, onda se više ne povraća u stari položaj. 

U većini slučajeva ovim načinom štave se ovčje, 
jareće, janjeće i kozje kože. Prije samog štavljenja 
kože se jednako priredjuju kao kod bilinskog ili vege- 
tabilnog štavljenja. Dobro se peru, mekšaju u vodi, 
stavljaju se u kreč, da se uklone dlake, skida se sa 
kože ili krzna gornji i donji sloj, da ostane sama 
golica, zatim se ista bubri te se posiplje i trlja sa 
»bajcom« od mekinja. Nakon toga golica se s jedne 
i s druge strane natare sa 4 dijela alauna i sa 1 dije¬ 
lom soli. Kože koje su prošle štavljenje tvrde su i 
ukočene, zato se malo vlaže i rastežu, kako bi gotova 
koža dobila potrebnu opruživost. 

Tim načinom mogu se štaviti i govedje kože, koje 
se nakon štavljenja s jedne i s druge strane mažu 

rastopljenim govedjim lojem. Zašto? Zato, jer ovaj 
način štavljenja ne čini kožu tako otpornom protiv 
vode, pa Stavljenu kožu treba zaštititi protiv vlage. 
Tako štavljene govedje kože, kada se prorežu, bjel¬ 
kaste su boje, kao i sve kože, koje se na ovaj način 
štave. 

Glace štavljenje kod nas nije bilo uopće 
u primjeni. A baš u toj grani štavljenja mogli bi polu- 
čivati velike uspjehe, jer raspolažemo sa surovinama. 
Za ovu vrstu štavljenja upotrebljavaju se janjeće i 
jareće kože, koje u svojoj najboljoj kakvoći idu preko 
granica naše države. Napose zadnjih godina bio je 
vrlo živahan izvoz takovih kožica. IJ Madžarsku, 
Francusku, Austriju, Čehoslovačku, Njemačku i 
Englesku dolaze takove kože iz zemalja oko Sredo¬ 
zemnog Mora te iz obih Amerika, a onda iz naše 
države i sa Balkana. 

Što mladji janjci, što mladja jarad, to su im bolja 
krzna ili kože za ovu vrstu štavljenja. Obratno mlade 
životinje sa gustom vunom ili kostrijeti, nisu tako 
dobre. Kože ili krzna dolaze osušena u kožare ili 
kožarske tvornice. Tamo se najprije omekšaju pra¬ 
njem, očiste se sa mesne strane, pa se onda na 
mesnoj strani mažu sa mješavinom kreda i sumpornog 
arsena; zatim se previjaju i slažu u jame napunjene 
krečnim mlijekom ali tako, da vunene strane ostanu 
napolju. U toj smjesi ostaju nekoliko dana, dok ne 
nabreknu i dok vlakna (vuna, kostrijet) ne počnu sa 
njih ispadati. Iza toga ponovno se peru i vade se 
dlake, a slabi komadi (trbuh i noge) odstranjuju se sa 
golice. 

Da iz kože nestane sasvim kreča, golice se 
»pajcuju«. Prije je to bio najodurniji posao za kožara, 
jer su se u tu svrhu upotrebljavale životinjske izme- 


tine. Sada su pronadjeni preparati, koji u sebi sa¬ 
državaju iste sastavine kao životinjski gnoj, pa se 
oni primjenjuju, Nakon toga golice se pomno očiste i 
pripravne su za samo štavljenje. 

Kao štavilo služi pšenično brašno, jaja (obično 
se uzimaju u tu svrhu pokvarena jaja), zatim alaun i 
kuhinjska sol. Kože se štave u bačvama ili posudama, 
koje su napunjene tim štavnim tvarima. Nakon što je 
štavilo prodrlo u vlakna i golica uštavljena, slijedi 
sušenje, kako bi štavne tvari prodrle što bolje. Iza 
toga kože se rastežu, bojadišu, izradjuje se njihova 
vanjska strana, što je dosta zamršen posao, a od 
njega ovisi uz trajnost takodjer i lijep izgled kože, 
koga nije lako postići. 

Štavljenje krzna, koža od zvijeri ili do¬ 
maćih životinja, koje trebaju da nakon štavljenja 
opet budu sa dlakama, a uz to da te dlake ne ispa¬ 
daju, a da koža bude izdržljiva i mekana, poseban je 
posao i posebna vještina. U prijašnja vremena taj 
posao su kod nas obavljali posebni obrtnici, koji su 
se zvali krznari ili ćurčije (po riječi ćurak = krzneni 
ogrtač). Sada je taj obrt izumro, jer izradjena gotova 
krzna dolaze nam većinom iz Njemačke, gdje se na¬ 
laze, napose u Leipzigu, pravi majstori za štavljenje 
i bojadisanje krzna i koža na taj način. U samom 
Zagrebu takav posao je u velikom opadanju i njime 
se bave tek dva tri obrtnika. 

Krzno ili koža treba da bude Stavljena, a da 
kraj toga dlake ništa ne pretrpe. Kao štavila upo¬ 
trebljavaju se: alaun, ulje, mast, sol, brašno ili me- 
kinje te jaja. To je jedina vrsta štavljenja, gdje se 
ostavlja gornji sloj, tako da ovaj puta ne možemo 
govoriti o golici. Štavila prodiru u vlakna, a da 
prodru što bolje, kože ili krzna prevrću se po ne- 

koliko puta. Cijeli posao brzo je gotov; za tjedan, 
najkasnije za dva tjedna. Kada su krzna uštavljena, 
nije tim završen posao. Treba im nakon toga dati 
potrebnu gibivost i opruživost, što se polučuje raste¬ 
zanjem i savijanjem uštavljenih odnosno učinjenih 
komada. 

I tu je važno, da krzna prije nego što dodju 
krznaru ili kožaru budu pravilno spremljena za trgo¬ 
vinu. Naši lovci i seljaci nisu u tom dovoljno podučeni 
pa se dogadja vrlo često, da sabirač kupuje krzna, 
koja su već počela truniti odnosno gnjiti. Sa takvog 
krzna lako opadaju dlake, pa nema nikakove vrijed¬ 
nosti, osim ako nije od jazavca, čije se dlake mogu 
dobro prodati za izradu brijaćih četkica. 

Glace i krzneno štavljenje kod nas je na slaboj 
visini, A baš to su specijalne struke u kožarstvu, koje 
bi se dale sa vrlo malo troška podići na zamjernu 
visinu. Jer kako smo rekli, ogroman postotak i krzna 
od divljih zvijeri i krzna od janjadi te jaradi odilazi 
na preradu u inozemstvo, pa nam se možda opet 
vraća u preradjenom obliku, kojega skupo plaćamo. 

Kromno štavljenje je najvažnije medju 
mineralnim štavljenjima. Kao štavila upotrebljavaju 
se kromni spojevi i oni vrše na koži one promjene, 
koje kod biljnog štavljenja vrše samljevene ili sa- 
siječene kore, plodovi, bolesne izrasline, korijenje, 
sokovi, lišće ili biljni i drvni ekstrakt. Kromno štav¬ 
ljenje izazvalo je pravu revoluciju u kožarstvu; 
odonda, koža se brže izradjuje, odonda je pojeftinila 
i omogućila veliki zamah kožarstvu i kožarskoj indu¬ 
striji. 

U godini 1878. uzeo je dr. Heinzerling patent na 
kromno štavljenje kože, koji se je u glavnom sastojao 
u slijedećem: nakvašene, oguljene i nabubrene kože 


1 stavljaju se u ^ rastopim kromne kiseline ili u J4 
kromove soli ili neutralnih krom soli ili u H rastopine 
krom oksidovih soli na pr. sumporni kiseli krom 
oksid. U tu rastopinu doda se 1 postotak alauna ili 
drugih aluminijevih soli ili 1% kuhinjske soli te se 
golice u takovoj rastopim drže 4—14 dana. Kroz to 
vrijeme pomalo se pojačava ili koncentrira rastopina 
dok ne dosegne 6.5% kromovih soli, 12% alauna i 
do 10% kuhinjske soli. To je bio početak kromnog 
štavljenja, vrlo kompliciran, dok je dan danas jedno¬ 
stavniji, pa se kromove soli stavljaju u štavne juhe, 
kao što se radi i sa ubrzanim biljnim (vegetabilnim) 
štavljenjem. Postupak se primjenjuje napose kod iz¬ 
rade gornjih koža, kao što su razni boksovi i ševro-i 
Za izradu donje kože ili potplata ovaj postupak nije 
se pokazao kao osobito dobar, da bi mogao istisnuti 
biljno štavljenje. Potplati izradjeni ovim postupkom 
na mokrini se kližu a nisu dobri za kovanje. Medjutim 
tako izradjena koža imade i svojih prednosti pred 
onom, dobivenom putem biljnog štavljenja. Ona je 
teže raskidljiva, mekša je, gibivija i nježnija. 

Kod samog štavljenja mora se paziti, da štavilo (u 
ovom slučaju krom oksid) udje u vlakna. Kod samog 
štavljenja razlikujemo: 1. slučaj, kada se kože stav¬ 
ljaju u jednu rastopinu, koja se malo po malo po¬ 
jačava i 2. slučaj, kada golice u jednoj rastopim pri¬ 
maju kromnu kiselinu, a u drugoj kromov oksid. 

Ovim postupkom koža je vrlo brzo uštavljena; 
teleće kože uštavljene su za 8 sati, a govedje kroz 
24 sata. Nakon toga vade se iz rastopine, pa se iz 
njih odstranjuje kiselina, što se postizava upotrebom 
boraksa. Iza toga kože se maste, mastima ili uljem, 
pa se istežu, previjaju, tište i daje im se vanjski po- 

godan izgled. Kromove soli dobavljaju kožarima i 
kožarskim tvorničarima velike kemičke industrije 
preko svojih zastupnika. 

Željezno štavljenje datira iz 18. stoljeća 
a kao štavila upotrebljavaju se željezne soli. I to se 
je štavljenje dugo usavršavalo te je u početcima bilo 
praćeno brojnim neuspjesima. Na taj način izradjena 
koža bila je sklizava, a nakon duljeg ležanja išla je u 
komade. Nijemci su i na tom području polučili zna¬ 
čajne uspjehe, pa već imademo na taj način izradjene 
donje kože, koje malo zaostaju za onima, što su iz¬ 
radjene biljnim štavilima. 

Ovom štavljenju Nijemci priklanjuju veliku važ¬ 
nost, jer većinu biljnih štavila i ekstrakata naručuju 
iz inozemstva; ako im uspije da ovaj način štavljenja 
usavrše, otpasti će uvoz stranih štavila (valone-e, 
kvebraha, sumaha, ekstrakata i t. d.), jer željeznih 
soli imade dosta ne samo u Njemačkoj nego i kod 
nas, pa skoro i posvuda. 

ŠTAVLJENJE MASTIMA I ULJIMA 

Ulja ili masti nekih životinja, sisavaca i riba, 
podobna su takodjer, da ispune onu zadaću na ko¬ 
žama, koju smo opisali kod biljnog ili mineralnog 
štavljenja. I ta ulja imadu štavne sastavine, koje tako 
djeluju na vlakna golice, da ju malo po malo uštave. 
Koliko se dosada znade za štavljenje je dobra kitova 
i morževa mast, što ju dobivamo u velikim količinama 
od tih životinja, zatim dobra su takodjer i ulja, što se 
dobivaju u velikim množinama iz jetara bakalara. Te 
masti i ta ulja imadu naime svojstvo, da primaju lako 
kisik i jod pa se onda upale i otvrdnu. — Sve druge 
masti, koje ne mogu otvrdnuti ili ne mogu da otvrdnu 

ne vrijede kao štavila i u kožariji upotrebljavaju se za 
premazivanje kože kao razne vrste lojeva, masti, 
ulja i t. d. 

Surove kože pripravljaju se za tu vrstu štavlje¬ 
nja na isti način kao i kod naprijed pomenutih štav¬ 
ljenja a ulje ili mast, koja posjeduje štavnu moć, uti- 
skuje se u golice valjanjem. Nakon što je u golice 
utisnuto dovoljno ulja ili masti, kože se premeću, pa 
kod tog postupka golice postaju žućkaste boje. Kas¬ 
nije se iz njih ispire suvišna mast ili ulje; slijedeći 
postupak je sušenje uštavljenih golica te njihovo 
apretiranje. 

Nekada se je na taj način izradjivalo dosta kože, 
koja se je mogla prati (za kožnate kapute, hlače, ru¬ 
kavice, kape i t. d.). Sada se na taj način mnogo 
izradjuje koža što se upotrebljava za razne vrste pod¬ 
stava te u novije vrijeme i za gornju kožu (t. zv. 
antilop, jelen i t. d.). U istinu barem kod nas, vrlo se 
rijetko kože srna, jelena, divokoza preradjuje ovim 
načinom, jer ih malo dolazi iia tržište a puno više 
ovčja i kozja krzna te razne druge slabe kože kao i 
ocjepine (špaltleder) od dobrih koža. Na taj način 
Stavljena koža zove se kod nas »semiš« (od njem. ri¬ 
ječi saemisch) a pod tom oznakom prodaje se često 
ovčja i kozja koža pod jelenju ili srneću, napose po 
rukavičarima i od cipelarske galanterije. Dakako 
da se u većini slučajeva radi o ovčoj ili kozjoj koži 
štavljenoj mastima ili uljem, dakle semiš načinom. 

KOLIKO DAJE SUROVA-IZRADJENE KOŽE? 

Ovo je pitanje za kožara i kožarskog tvorničara 
od velike važnosti. Rečeno je, da skoro nikad ne 
dolazi svježa životinjska koža od producenta: klao¬ 
nice, mesara ili seljaka na preradu u tvornicu ili 

kožaru nego, da takovu kožu kupuju trgovci surovom 
kožom ili mesarske zadruge, da ju konzerviraju pa 
da ju onda u većim partijama prodaju za izradu. Su¬ 
rova koža konzervira se solenjem, sušenjem ili stav¬ 
ljanjem u salamuru-rasol. Mesar ili radnici u velikoj 
klaonici, kožu odvažu te na mesnatoj strani zabilježe 
šarenom olovkom, dobivenu težinu. Sušenjem i uso- 
ljavanjem, surove kože gube na težini, jer je obim 
postupcima zadaća, da iz surove kože odstrane što 
više vode. 

U takovom konzerviranom stanju dolaze kože u 
kožarsku radionicu. Opisali smo kako ih tamo peru 
i priredjuju za štavljenje odstranjujući gornji i donji 
sloj kože (dlake i mesinu) te kako samo srednji sloj 
ili golica služi za izradu kože. Te golice nakon što su 
priredjene kako treba, izvažu se da se znade, koliko 
će biti potrebno štavila i radi kalkulacije izradjene 
robe. Odstranjivanjem dlaka i gornjeg sloja sa kože, 
koža gubi 6—8% svoje težine a odstranjivanjem me- 
sine 15—30% od početne težine, koja je zabilježena 
u' klaonici nakon klanja na mesnoj strani. Medjutim 
ponovnim pranjem i ispiranjem golica bubri, dobiva 
mnogo vode te je tek nešto lakša prije štavljenja od 
svježe, zelene kože. 

Prema podatcima njemačke kožarske škole u 
Freibergu, omjer izmedju surovih koža i golica ovako 
je ustanovljen: 


Vrsta govedjih 'koža 
(b ez repa i rogova) 

Osrednja 
tež. u kg. 

°/ 0 što 
daju u 
goticama 

Osrednje 
tež. golica 
u kg. 

Govedje kože svježe 

35 

90 

31.5 

Usoljene prekomorske 

25 

98 

24.- 

Osušene prekomorske 

14 

200 

28.- 

Kod štavljenja svježa koža gubi rogove, dlaku, 
rep, mesinu te velik dio vode, dok dobiva štavne sa¬ 
stavine, koje mu drago vrste te tako donekle nado- 
knadjuje u težini, ono što je izgubila. 

100 kg. surove kože sadržaje u sebi 22 kg. 
vlakana, 25 kg. sluzi i mesine (žlundre) 43 kg. vode i 
10 kg. otpada na dlaku, rogove i nečistoće, 100 kg. 
surove kože daje 88 kg. golice a golica se sastoji iz 22 
kg. kožnih vlakana i 66 kg. vode. (Golica imade u 
sebi više vode nego surova koža, jer se je pripravom 
za štavljenje napojila vodom), Kada se tih 88 kg. go¬ 
lice stane štaviti i kada iz nje bude gotova koža, 
onda je golica u sebe primila vrlo mnogo štavnih 
tvari (štavila ove ili one vrste) pa tako onih 100 kg. 
surovih koža, ili 88 kg. golica daje izradjene, gotove, 
korisne kože 53.5 kg. — Ta je opet sastavljena iz 22 
kg. kožnih vlakana, 21.5 kg. štavnih tvari i tek 10 
kg. vode. 

Kožari vrlo dobro paze, koliko od golica dobi¬ 
vaju gotovih koža; taj se omjer zove francuski »rende- 
ment« (randman). Vidjeli smo, da 88 kg. golica daje 
53.5 kg. izradjene kože ili oko 60%. — Treba istaći 
da ovdje mislimo samo na donju kožu (potplatnu), 
koja je uz to Stavljena biljnim štavilima. Što se više 
kožar trsi da dade štavila u kožu, to će izradjena koža 
biti teža, iz čega ne slijedi, da će ujedno biti i bolja. 

Najmanje se dade utisnuti u kožu hrastovo šta¬ 
vilo, onda čamovo (omorikovo), dok koža najlakše 
prima »kvebraho« štavilo (Iz Sjeverne Amerike), koje 
se upotrebljava štavljenjem po posebnom sjevero- 
njemačkom postupku. 

A da svatko uzmogne razumjeti, koliko surova 
koža daje izradjene kože, zaokruženo se veli: 

Surova koža, izvagana odmah nakon klanja u 
klaonici, daje nakon kožarevog štavljenja, polovicu 
svoje prvobitne težine. — Surova koža pod koža- 
revim poslom gubi mesinu, dlake, svu drugu nečist i 
dobar dio vode a prima u sebe mjesto toga štavne 
tvari, ovoga ili onoga podrijetla. 

VII. POGLAVLJE. 

VANJSKI IZGLED KOŽE (APRETURA) 

Kada koža bude uštavljena, kada je dovršen cijeli 
postupak spajanja golice sa raznim štavilima, koža 
se vadi iz jama ili iz raznih posuda (korita, buradi 
i t, d. jnakon što se je ustanovilo, da je posao izvršen 
u redu, Takova izradjena koža izgleda sasvim druga¬ 
čije nego li ona, što ju pruža promet i trgovina, što ju 
kupuju postolari, postolarske tvornice i razni obrt¬ 
nici, što izradjuju gotovu kožu. 

Zadaća kožareva sastoji se sada u tome, da toj i 
takovoj koži dade pogodan vanjski izgled već prema 
svrsi, za koju su odredjene. Taj posao zove se apre- 
tiranje ili poljepšavanje ili opremanje izradjene kože 
za promet i trgovinu. Kožama što služe za potplate 
nije potrebna tako pomna i dugotrajna apretura kao 
kožama, što služe za gornje i vanjske dijelove na pr. 
cipela i kožne galanterije. 

Apretiranje potplatne ili donje 
kože počinje sa tiskanjem ili presovanjem. Kože 
što su izašle iz štavnih juha ili čorba još su vlažne, 
pa se stavljaju pod tiskove ili preše, koje iz njih isti¬ 
skuju suvišnu vodu. 

Rastezanje i opruživanje kože, 
koje slijedi nakon toga ima zadaću, da sa kože od¬ 
strani izbočine, koje podsjećaju na pojedine dijelove 

životinjskog tijela, Potplatna koža mora biti ravna 
poput daske a taj posao izvršuje se ili ručno pomoću 
posebnog alata ili sa strojevima. Kod toga iz kože 
ispadaju i razne nečistoće, što su se štavljenjem naku¬ 
pile, Preko koža vuku se vrlo teški željezni valjci, 
dok se kože nalaze opet na željeznim pločama. 

Bijeljenje kože imade svrhu da koži dade 
svjetliji izgled, na koji polažu mušterije kod kupova¬ 
nja. To se polučuje ponovnim štavljenjima a sa štavi- 
lima, što svjetlo bojadišu. Osim toga isto se može po¬ 
stići upotrebom raznih kiselina. 

Potplatna koža malo se maže mastima; teže pot- 
platne kože ne premazuju se mašću, dok se lakšim i 
gibljivijim potplatima kožama još dodaje nešto masti. 
To je zadnji kožarov posao prije nego li što počne 
kože vrstati za slanje. 

VANJSKI IZGLED GORNJE KOŽE 

Puno veća pažnja i mnogo više posla imade oko 
davanja vanjskog izgleda gornjim kožama. Gornje 
kože takodjer iziskuju isti posao kao i donje; nastoji 
im se dati ista jačina te da se razne odebljine kao i 
ostatci mesa sa mesne strane odstrane, kože se sa 
mesne strane izravnavaju oštrim nožem ili sa stro¬ 
jevima. 

Gornja koža okušava se u dobroti opipom. Da 
se poluči dobar i mekan opip, gdjekad se kože 
bruse, bilo na mesnatoj ili na bornoj strani. Na taj 
način kože imadu kadifasti ili velourni opip pa se i 
nazivaju u trgovini velour (od francuske riječi: ve- 
lour = velur, znači baršun ili kadifa ili »velvet«, 
velvet, engl. riječ, čitaj = velvit, a znači isto kadila 
ili baršun). Ako se brusi samo mesna strana koža, 


onda se takav postupak zove doliranje a izvršuje se 
posebnim brusovima, obloženim raznim brusilima. 

Uštavljene kože poslije sušenja obično su tvrde 
i neopružive pa ih zato poravnavaju i omekšavaju 
provlačenjem i gladjenjem kroz razne vrste strojeva. 

Mazanje i podmašćivanje koža imade svrhu: da 
kože učini opruživijima a zatim, da ih učini otporni¬ 
jim protiv vlage i mokrine. Kože se premazuju ili u 
buradima ili na stolovima. Pri tom treba paziti, da 
koža ne upije odviše masti ili ulja. Gornje kože uštav- 
ijene kromnim solima kao i fine vrste koža omašćuju 
se u buradima, u kojima se nalazi masna čorba ili 
juha. Kože se dotle okreću u buradima, dok koža ne 
upije svu mast. 

Koža za remenje i crna blank koža masti se vre¬ 
lom mašću tako, da se rastopljena mast sa mesne 
strane pušta u kožu ili se cijeli komadi kože stav¬ 
ljaju u vrelu mast, koja može biti raznog podrijetla. 
Najčešće se za takove svrhe upotrebljava stearin. 
Razumljivo je zašto se masti remenje; ta koža mora 
da bude manje ili više gipka kao i blank koža. Pot¬ 
plate se ne maste ili se slabo maste, jer od njih se 
baš traži, da ostanu tvrde; mekša i tanja potplatna 
koža masti se neznatno u buradima. Mašćenje i pod¬ 
mazivanje kože daje svakoj koži ljepši izgled, veću 
opruživost te otpornost prema mokrini. 

Neke kože kao ovčje a mogu biti i jareće, imadu 
same po sebi dosta masti isto kao i svinjske; takovim 
se oduzima suvišna mast, kada budu priredjene u 
golice ili nakon štavljenja; odstranjivanje suvišne 
masti obavlja se sredstvima, koje tope mast kao na 
pr. benzinom i drugim pomagalima. 

Kako se za štavljenje upotrebljavaju masti i ulja, 
koja tvrdnu na zraku (oksidiraju) tako se za mazanje 


koža upotrebljavaju masti i ulja, koja na zraku ne 
tvrdnu. Za mazanje i podmazivanje koža služi se ko¬ 
žar obično govedjim lojem ili vazelinom. Vazelin je 
nuzproizvod kod destilacije petroleja; laneno ulje 
takodjer nailazi na primjenu kod podmazivanje koža 
sa vanjske ili bome strane. 

Lice ili vanjska strana izvjesnih vrsta 
koža, napose gornjih koža, koje služe za postolara, 
za oblaganje pokućtva, za izradjivanje raznih torbica 
i lisnica, ukratko za kožnu galanteriju od velike je 
važnosti za ocjenu mušterija a može se reći, da i tu 
imade svoju riječ moda. Kožari i tvornice kože 
treba da se ravnaju prema ukusu publike i zahtje¬ 
vima mode, hoće li da svojim proizvodima dadu bolju 
prodju. Napose treba dobro obraditi i dobar izgled 
dati kožnom licu ili bornoj koži, licu golice, koje nije 
glatko nego uvijek naborano. To lice treba pomno 
izraditi i istaći upravo te bore, pače gdjekada ih 
treba i umjetnim načinom izraditi. Kože koje nose 
oznaku »boksovi« i(box, potiče od engleske riječi 
»the box«, čitaj: boks a znači ograda, ona ograda u 
kojoj se u staji nalazi tele) najprije se mažu krvlju ili 
mlijekom (apretiranje) pa se onda tišću pomoću sta¬ 
klenog valjka. Isti posao obavlja se pomoću različi¬ 
tih strojeva ,koji svi imadu zadaću, da na koži istaknu 
te prirodne bore. 

Umjetnim načinom takodjer se dadu iza¬ 
zvati na gornjim stranama koža razne šare. Taj po- 
stupak zove se šagriniranje dolazi od turske 
riječi »šagri« koja znači magarečju, konjsku ili maz- 
ginu kožu sa jako naboranom vanjskom stranom a 
vrši se strojevima, koji na kože utiskivaju razne 
uzorke kao od: zmije, guštera, krokodila, kornjače, 
svinjske kože i t. d. 

Satiniranjem nazivamo priredjivanje vanj¬ 
skog lica kože da bude glatko poput satena a taj po¬ 
sao vrši se ili pomoću ugrijanih gladčala rukom ili 
strojevima, koje tjera para, plin ili elektrika. Od ne¬ 
kih kože traži se da budu mnogo a od nekih da budu 
malo sjajne. I taj posao obavljaju u glavnom posebni 
strojevi. 

Bojadisanje koža znali su već i najprimitivniji 
narodi. Napose su Arapi umjeli da svojim kožama: 
safijanima, marokinima i kordovanima dadu lijepe i 
trajne boje tako da se i danas divimo tim proizvo¬ 
dima. Kod bojadisanja ne radi se o tome, da se kože 
premažu ovom ili onom bojom koja se dade oprati 
i odstraniti. Naprotiv zadaća kožara bojadisara sa¬ 
stoji se u tome, da poveže boju sa vlaknima same 
kože, Arapi su za bojadisanje upotrebljavali boje što 
su ih dobivali iskuhavamjem drveća i korijenja: isto 
tako na taj način dobivamo sada prirodne boje od 
crvenog, plavog i žutog drveta, što rastu u Americi. 
Medjutim u novije vrijeme upotrebljavaju se za boja¬ 
disanje sve više umjetne boje, koje proizvadja opet 
najviše Njemačka. Takove su boje vrlo skupe pa 
naši kožari plaćaju za kg takove boje i preko 300 
din. Takove boje zovu se anilinske (anilin je sa¬ 
stavni dio katrana dobivenog iz kamenog ugljena te 
je baza za priredjivanje svih mogućih vrsta boja). Ako 
kožu treba bojadisati samo s jedne strane, onda se to 
vrši na stolu pomoću četkica kao na pr. kod glace 
kože, što služe za rukavice a kod kojih možemo jasno 
vidjeti, da li je taj posao uspio ili nije. Treba li kožu 
sasvim bojadisati, onda se to obavlja u posebnim 
buradima, gdje se koža okreće u boji. 

Kože što su Stavljene biljnim štavilima imadu se 
prije bojadisanja posebno obraditi, jer može biti da 

štavilo nije prodrlo jednakomjerno i onda kod boja- 
disanja ostaju mrlje. Zato se tim načinom stavljene 
kože prije bojadisanja ispiru. 

Gdjekada je potrebno kožama dati i svjetliju 
boju. To se postizava ponovnim štavljenjem sa ruje- 
vinom, koja jasno bojadiše. 

Lakiranje gornjih koža, nije ništa drugo do li 
davanje vanjskog izgleda koži, kako to traži trgo¬ 
vina i promet. Kože, koje treba lakirati nakon što 
su uštavljene, razajpinju se kao na bubanj pa se pre¬ 
mazuju fimajzom iz lanenog ulja i crnilom, da se 
stvori naslaga, koja ne će puštati lak u kožu. Ta 
se naslaga kasnije brušenjem poravna a onda se 
premazuje lakom; kože se iza toga suše, pa opet pre¬ 
mazuju lakom tankom kičicom i puste sušiti ili na 
suncu ili umjetnim suncem. Lakovi u bojama isto se 
tako premazuju, samo s tom razlikom, da se kože 
prije obojadišu pa se onda na njih stavlja bezbojni 
lak. Gdjekoje kože lakiraju se na mesnoj a gdjekoje 
na vanjskoj strani a mogu se lakirati takodjer i ocje- 
pine (špaltleđer). Vrlo je važno umjeti baratati 
s lakom i otpremati lak kože u promet, jer se ta 
vrsta koža kod najmanjeg dodira s drugim pred¬ 
metima ozlijedjuje. Koža od kože treba da je uvijek 
pomno odijeljena, jer se lako lijepi jedna o drugu. 
Izmedju koža stavljaju se pergamentni papiri, koji 
ne smiju biti lomljeni, jer se bridovi odmah odrazuju 
na laku. 

Glace (glase) kože mogu se takodjer bojadisati 
ali samo na jednoj strani. Nappa kože se bojadišu 
naknadno drugim štavljenjem. Kože se nakon boja¬ 
disanja suše i postaju iznova tvrde i hrapave. Da ih 
se učini mekanim i opruživim stavljaju se u pilotinu 
te -se previjaju i poravnavaju. Mesna se strana brusi 


a vanjska strana nappa kože dobiva valjanjem po¬ 
seban sjaj. Kože koje su sa vanjske strane oštećene, 
bruse se pomno na mesnoj strani pa se sa te strane 
i upotrebljavaju kao lice a nazivaju se »ohair« (čitaj 
šer, francuski znači meso) te se mogu nazvati mesne 
kože, jer im se naličje upotrebljava za lice. 

Rukavičari, koji mnogo upotrebljavaju nappa 
•kožu te glace kožu, dobivaju je iz kožara dosta puta 
neuredjenu, grubu i vlaknavu. Zato oni imadu 
takodjer svoje alate, da izravnaju nejednakosti i da 
takovim kožama dadu bolji izgled pa i oni donekle 
sudjeluju kod apretiranja. 

VIII. POGLAVLJE. 

NADOMJESCI KOŽE (ERSATZ-I) 

Pod nadomjestcima kože razumijevamo kože, 
koje su proizvedene umjetnim načinom. Radi se o 
materijalu, koji imade da nadomjesti pravu, skupu 
kožu, o »Ersatz-u« (čitaj erzac) a koji trgovina na¬ 
ziva raznim imenima: umjetnom kožom, kožnim kar¬ 
tonom, kožnim platnom i tako dalje. 

Umjetna koža rabi se za tabanice, za podstavu, 
za proizvodnju kožne galanterije te za pokućtvo, 
automobile i druge predm'ete koji se oblažu kožom. 
Za izradu umjetne kože upotrebljavaju se i razne 
tkanine, koje se premazuju, apretiraju, čine otpornim 
protiv mokrine te se onda tlače (presuju) stavljajući 
u njih razna ulja i boje. 

Cesto se puta otpadci od prave kože raščupavaju 
strojevima u prvobitna vlakna (jednako kao što se 
raščupavaju vunene tkanine ili njihovi otpadci pa 
se onda dobiva umjetna vuna) te se iz njih pravi 
koža, koja se obradjuje uljima, štavilima i bojama 
pod valjcima, daje im se vanjski izgled pomoću tla¬ 
čenja i tako dobivamo umjetnu kožu koja ima da 
nadomjesti pravu kožu. 

Kod gradnje kovčega vrlo se mnogo mjesto 
kože upotrebljava »Vulkan-fibra«; to je materijal 
proizveden umjetnim načinom a dobiven iz celuloze 


(preradjene drvene kaše) te pomiješan sa klor cin¬ 
kom i tlačen pod teškim prešama. Takovom mate¬ 
rijalu daje se takodjer dosta puta lice, koje inače 
imade prava koža. 

Linoleum, koji se upotrebljava za prostirače po 
kućama i hodnicima proizvodi se premazivanjem 
tkanina sa smjesom firnajza i lanenog ulja te brašna 
od pluta (čepa). 

Kožni karton upotrebljava se mnogo od posto¬ 
lara i u kožnoj galanteriji (kovčežara, proizvadjača 
torbica i t. d.). To je takodjer papirnata kaša ob- 
radjena sa firnajzom i lanenim uljem te uparena. sa 
bojama a brušenjem daje joj se koži sličan vanjski 

izgled- 

Za vrijeme rata imali smo mnogo ovakovm na¬ 
domjestaka za kožu ali za postolareve potrebe, nije 
se pokazao nijedan prikladnim. Niže. cijene kože 
onemogućuju rentabilnu upotrebu i proizvodnju ova- 
kovog materijala svagdje tamo, gdje se traži trajnost 
i izdržljivost. — Trajnu upotrebu našli su ovakovi 
proizvodi kod proizvadjača kovčega (vulkan-fibra) 
te kod tapetara za pokućtvo i automobile; manje 
kod postolara. 

GUMA (KAUČUK) 

Mnoge stvari, koje su prije izradjivali obrtnici, 
što izradjuju u predmete gotovu kožu, prave se iz 
gume ili kaučuka. Guma-postala je velik neprijatelj 
raznih malih obrtnika, napose postolara i u upotrebi 
je sve više za izradu raznih nepromočivih odjevnih 
predmeta: obuće i odjeće. Da joj vidimo podrijetlo. 

Prije 200 godina pisao je francuski zemljopisac 
(geograf) La Condamine (Kondamin) sa putovanja u 

Južnoj Americi, da tamošnji Indijanci zarezuju kore 
jednog drveta, iz kojega nakon zareza počinje curiti 
bijeli mliječni sok. Taj sok hvataju u posude, suše 
ga i gnječe te dobivaju neku opruživu tvar »gummi 
elasticum«, koju nazivaju »kauču«. Iz toga kauču-a 
prave lopte za igranje te takodjer izradjuju i obuću. 



SI. hr. 5. Gumovo ili kaučukovo stablo u plantaži (nasadu). 

Zarezivanjem stajbla urodljenik dobiva iz stabla soik, 'ko'jega 
kupi u posude. Taj se sdk ®u!ši i otprema u 'tvornice gumenih 
,predmeta. Englezi i Holandezi u svojim rukama drže 97% 
proizvodnije prirodne gume ili kaučuka. 


U to vrijeme svijet se je malo zanimao za tu 
vijest, dok nije jedan Englez donio u svoju domovinu 
komad takove igume, prešao s njime preko papira 
i opazio da briše rukopis, pisan grafitom. Lopte za 
igranje počeli su odmah izradjivati a onda zatim i 
brisala pa se je malo po malo guma proširila po 
svijetu. Malo kasnije Englez Mac Intosh (Mek Intoš) 
polio je svoj ogrtač rastopinom od gume pa je pri- 
mjetio, da mjesta prevučena gumom ne propuštaju 
zrak ni vodu. Počeo je da izradjuje na veliko tka¬ 
nine za kapute i provlačio ih gumom. Kaputi se 
medjutim nisu pokazali zgodnim. Zimi bili su tvrdi 
kao željezo a ljeti zaudarali su po gumi i parili. Tek 
kada je »Good-year« (Gudjier) dodao gumi sumpora 
te je ugrijao pod parnim i mehaničkim prešama, 
onda je ona postala elastičnom, to jest nakon što je 
povuk prestao, vraćala se u prvotni položaj. Taj po¬ 
stupak nazvan je Vulkanizacijom ili vulkaniziranjem 
gume. 

Najbolju gumu daje drvo »Hevea Brasiliensis«, 
što raste samorodno u Braziliji. Medjutim sada to 
drvo više raste u Holandeskoj Indiji, na otocima. 
Java, Sumatra i Celebes te na poluotoku Malaki i 
otoku Cejlonu. Englezi su ga tamo donijeli i počeli 
uzgajati na velikim posjedima. Dan danas, 60% svjet¬ 
ske proizvodnje gume pripada Englezima, 37 <> Ho- 
landezima a tek 3% otpada na Braziliju, Siam, Južnu 
Afriku i Indokinu. Brazilija koja je nekad opskrblji¬ 
vala svijet gumom, tek sada nastoji,_ da ju opet pro- 
izvadja. Kralj automobila Ford nasadio je velike plan¬ 
taže sa tim drvetom u Braziliji. Godine 1934. svijet 
je proizveo više od 1 milijima tona gume (preko 100 
hiljada vagona). 

U promet kao surovina dolazi guma u 3 metra 
dugim trakama, osušena i savijena u bale te nosi 
oznaku »crepe« fkrep) guma, što znači surova, ne- 
izradjena guma. Poznata je marka »Para« guma po 
utovarištu surove gume »Para« u Braziliji. U tvorni¬ 
cama gume dalje se preradjuje a takovih tvornica 
imade više u Jugoslaviji, koje izradjuju gumenu 
obuću, obruče i dušice za automobile i bicikle, pot¬ 
petice, spužve, čepove itd. 

UMJETNA GUMA (BUNA) 

Vidjeli smo, da Englezi i Holandezi u svojim ru¬ 
kama drže 97% svjetske proizvodnje gume. U svojim 
kolonijama, uzgajaju oni gumeno drvo, vade iz njega 
dragocjeni sok i prodaju ga tvorničarima gumenih 
predmeta. Kako se je potrošnja gume naglo proši¬ 
rila po cijelom svijetu, sve veće svote novaca morali 
su drugi narodi da plaćaju Englezima i Holandezima. 
Francuzi i Amerikanci nastojali su, da sami postanu 
proizvadjači surove gume pa su uzeli uredjivati plan¬ 
taže (nasade) gumenog drveta u Braziliji i Indokini. 
To njihovo nastojanje ne ide lagano naprijed jer za 
uredjenje plantaža treba do 20 godina a i sve zemlje 
nisu za kulturu podesne. Dok ne podignu vlastite 
plantaže prisiljeni su kupovati surovu gumu od En¬ 
gleza i Holandeza. 

Nijemci su pošli drugim putem. I oni troše silne 
količine gume. Već za vrijeme rata njihovi kemičari 
dali su se na posao te su stali tražiti način da gumu 
proizvedu umjetnim, to jest kemičkim putem. U po¬ 
četku nije im to uspjelo; tek u godini 1926. velikoj 
njemačkoj zajednici kemičkih tvornica »I, G. Farben- 
industrie« uspjelo je točno pronaći kemičkim i fizi¬ 



Sl. br. 6. Umjetna guma ili buna. 

Ta se guma pravi umjetnim načinom iz ugljena, i kreča u Nje¬ 
mačkoj a zove se buna. Nijemci vele, da njezina kakvoća 
na.dimašuje za 15—30% kakvoću prirodne gume iz kaučukova 
drveta. Na slici desno (je auito-koitač iz umjetne, buna gume, 
na lijevo, (kotač iz prirodne gume nakon duge upotrebe. 

kalnim metodama sastavne dijelove naravne gume 
pa se je onda počelo u tvornicama ozbiljno raditi, da 
se guma proizvede umjetnim putem. 

Kao početni materijal za izradjivanje gume 
uzima se. ugljen i kreč. U električnim pećima 



dobiva se iz toga materijala plin acetilen (koji nam 
je poznat kao rasvjetni materijal); acetilen se dalje 
pretvara u drugi plin, BUTADIJ a taj daje one naj¬ 
manje tvari potrebne za izradjivanje gume, umjetnog 
kaučuka, koji se zove Buna. 



SL br. 7. Umjetna i prirodna guma. 

Nakon pokusa o kakvoći gornja slika prikazuje desno vrpcu iz 
umjetne a lijevo, vrpcu iz prirodne gume nakon rastezanja i 
opterećenja. 

Umjetna guma ili Buna važna je za mnoge države 
zato, jer više neće trebati kupovati skupu surovu 
gumu od Engleza i Holandeza. A zatim Nijemci tvrde, 
da je guma proizvedena umjetnim načinom bolja od 
prirodne gume. Da li je moguće, da nadomjestak ili 
»Ersatz« bude bolji od prirodnog materijala. Nijemci 
to odlučno tvrde. Za prirodnu gumu vele Nijemci, da 
nije dovoljno elastična, da ne podnosi veliku vrućinu 
te da je vrlo osjetljiva ako kapne na nju ulje, ili ben¬ 
zin, što se često dogadja. Oni tvrde, da su uspjeli 
stvarajući Bunu odstraniti te nedostatke pa vele, da 
je ta umjetna guma za 15—30% bolja od prirodne a 
uz to da nije skuplja. Zato predmete iz nje izrađene, 
napose obruče za automobile, upotrebljavaju već po¬ 
šte, željeznice kao i vojničke vlasti za svoje potrebe 
u Njemačkoj. 

Eto, tako onaj materijal, koji je toliko štete na¬ 
nio obrtima, što dalje izradjuju kožu u predmete, 
biva istisnut »Ersatz-om«, koji prijeti, da ce uništiti 
sve one goleme kapitale što su uloženi u plantaže 
gumenog drveta po tropskim zemlj’ama, jer je mate¬ 
rijal za dobivanje umjetne gume jeftin^ a imade ga 
skoro posvuda u izobilju pa tako i u našoj zemlji. 

IX. POGLAVLJE. 

DONJE KOŽE ZA POSTOLARSKE POTREBE. 

Donje vrste koža za postolare izradjuju se iz naj¬ 
težih govedjih surovih koža, dakle od volova, bikova, 
krava i bivola. Teške izradjene kože tvrde su, uko- 
cene te sa mesne strane na njima opažamo uštav- 
Ijena vlakna. 

Od takovih koža tražilo se je i traži se, da budu 
otporne kao potplate za obuću pa je zato kod njihove 
izradbe potrebna najveća pomnja. Zatim općenito 
vrijedi, da raznim ubrzanim postupcima stavljene 
kože, nisu nikada tako dobre kao one, što su izra¬ 
djene dugotrajnim štavljenjem u jamama, Medjutim 
takovo štavljenje iziskuje vrlo velike vremenske raz¬ 
make, poskupljuje proizvodnju pa se tek još gdjegdje 
prakticira. Ipak svi priznaju, da su takove kože za 
upotrebu najbolje, da jesu najsavršeniji materijal za 
postolara. Štavljenje je medjutim trajalo 1^—3 go¬ 
dine pa je kao skupo i dugotrajno napušteno. Razu¬ 
mijemo po ovome, da prvorazredni postolari u Lon- 
donu još i sada naplaćuju za par cipela 3—6 funti 
l'.?~7. 'dinara) ,kada za izradu upotrebljavaju 
najbolju kožu izradjenu i izradjivanu kroz godinu- 
dvije. 

, Donje kože, potplatne kože ili kruponi štave se 
bilmskim štavilima. Rekli smo medjutim, da je čisto 
jamsko štavljenje najdugotrajnije, najskuplje ali i naj- 

bolje; ono se kod nas ne upotrebljava nego je kombi¬ 
nirano sa štavljenjem ekstraktima. U zadnje vrijeme 
proizvadja se takodjer donja koža pomoću kromnin 
štavila. Tu je lako raspoznati po blijedo-zelenkastoj 
boji i po grubim vlaknima na mesnoj strani. Takova 
je koža osim toga surova i opora a upotrebljava se 
za športske i gimnastičke cipele. 

Donje kože, potplate koje upotrebljavaju posto¬ 
lari za kovani rad vrlo su tvrde pa su mahom stav¬ 
ljene biljnim štavilima. Obično se upotrebljavaju za 
ovakove kože hrastova štavila. 

Polupotplatne donje kože naziva promet i trgo¬ 
vina »vaohe« (po francuskoj riječi »la vache« = vaš, 
koja znači krava). Takove su se kože najprije izra- 
djivale u Francuskoj a upotrebljavale su se za izra- 
djivanje kože mladih krava ili junica. Ovo su kože, 
koje u glavnom služe našem gradskom postolaru za 
proizvodnju cipela. One ne smiju biti tvrde kao pot¬ 
plate za bakandže nego moraju biti čvrste; uz to gi- 
bive i opružive. Lice im je glatko i čisto a kod stru¬ 
ganja ukazuje se bjelkasta boja vlakana. Ta se boja 
traži u prometu pa se zato nakon štavljenja, gotove 
kože ponovno stavljaju u štavila, koja daju svijetlu 
boju (hrast, valone-e). Vanjska strana premazuje se 
, lanenim uljem i onda se valja pod prešama te izgleda 

gladka i sjajna. Mesna strana se masti, kako bi do¬ 
bila svjetao izgled. 

Takovu kožu upotrebljavaju postolari i tvorni- 
čari cipela za šivani posao ili ju lijepe na cipele. 

Tabanice su slične polupotplatnoj koži (vaše- 
sima) samo su slabije kakvoće pa se za njihovo izra- 
djivanje upotrebljava slabiji lagani govedji materijal 
a najviše trbušine. Kod nas se obično zovu tudjim 

imenom »Brandsohlen« (znači njemački potplate za 
vatru, jer imaju da podnesu vrućinu i isparivanja 
tabana). 

Osim potplata izradjenih kromnim štavljenjem, 
koje se i kod nas već vidjaju u upotrebi za športske 
cipele, imade još potplatne kože, koja je izradjena 
štavljenjem željeznim solima. To štavljenje još nije 
usavršeno a štavni materijal jesu razne željezne soli, 
koje kod štavljenja udaraju na vlakna golica. Kod 
nas ih još nema u prometu i trgovini. 

Za kakvoću donje kože ili potplata nije samo 
potrebna vještina kožareva nego takodjer i dobar 
surovi materijal, valjano oderan i konzerviran. Ka¬ 
kove treba da su takove kože i što im najviše škodi, 
opisali smo u posebnom poglavlju ove knjige, koja 
se nalazi uz opisivanje surovih koža. 


X. POGLAVLJE. 

GORNJE KOŽE ZA POSTOLARE 

Za donje kože ili potplate surovine nam daju 
sve vrste težih koža: volovske, bikovske, kravje, bi- 
volje i konjske. Te kože imadii nakon izrade u o 
žarnici drugu zadaću nego gornje, zato se i drugim 
postupkom izradjuju. Za gornje kože i njihovu izradu 
upotrebljavamo lakše kože, najviše telećje, kozje, 
ovčje, lakše konjske i govedje kože te prekomorske 
kože; teže vrste koža većinom se cijepaju (spaltujuj 
prije štavljenja tako da iz jedne teže dobivamo dvije 
ili više lakših golica za štavljenje. 

Prije štavljenja jednaka je procedura kao i sa 
teškim kožama. Odstranjivanje dlaka olakšava se 
stavljanjem u kreć; pri tom se koža bubri i omekšava, 
nakon toga se kože »pajcuju«. Već smo prije opisali, 
da je to dosta neugodan posao za kožara a napose 
tamo gdje se neupotrebljavaju umjetna sredstva za tu 
svrhu nego izmetine. Kao štavila za gornje koze upo¬ 
trebljavaju se najviše kromne soli; tim je uvelike ubr¬ 
zan postupak izrade surove u gotovu, ustavljenu 
kožu. 

Gornje kože, jer će služiti kao lice obuće a i 
drugih raznih predmeta zahtijevaju mnogo pomniju 
vanjsku izradbu od donjih. Prije se je ta izradba 


78 


79 


vršila ručnom snagom i primitivnim alatima a danas 
ju obavljaju strojevi. 

Teleći boksi i uopće teleća koža daje glavni dio 
materijala za postolareve gornje kože. Kao kod svih 
drugih surovih koža tako i kod telećih surovih koža 
imade u kakvoći velikih razlika. Za neke boksove 
traže se lakše, za neke opet teže teleće kože. Za 
najteže gornje kože upotrebljavaju se kože utovljene 
teladi. Ženska telad daju bolji boks od muške, jed¬ 
nako kao što junica daje bolji potplat od bika. Za 
izradjivanje boks koža upotrebljavaju se krzna od 
teladi koja su stara nekoliko dana pa do dva mje¬ 
seca. Što tele dulje sisa majku, što se više hrani mli¬ 
jekom, to mu je krzno bolje za štavljenje to su mu 
vlakna u koži nježnija. Bez valjanog telećeg krzna 
nema ni dobrog boksa. Zato tako rado Madžari i 
Austrijanci pa i Nijemci kupuju naše najbolje vrste 
telećih koža pa ih izradjuju u boksove, dok slabije 
kvalitete ne traže. Za izradu telećeg boksa uzimaju 
se krzna teladi koja dosižu 8—10 čtvr. kvadr. koja su 
sisala mlijeko. Kao štavila upotrebljavaju se kromne 
soli. Vanjska strana kože dobro se pod strojevima 
istare tako, da se ne vide bore; prije toga namazana 
je vanjska strana apreturom, što daje sjaj licu. Bok¬ 
sovi se i gladčaju a ako se želi dati koži veliki sjaj, 
tada se još jače gladčaju. 

Boksovi od prave teletine su nježni i pod rukom 
baršunasti. Pravi boks ne lomi se lako, to jest na 
njemu se ne stvaraju lako brazde i pukotine a kada se 
namoči, opet vrlo lako postaje opruživ, 

Satin boksi i krom-kidi jesu teleće kože, izrađjene 
kombinacijom glace i krom štavljenja. Satin boksi su 
jače namašćeni te su s vanjske strane bojadisani a od¬ 
likuju se svilenkastim opipom pod prstima. 



Velour (baršun) teleće kože jesu krzna mlade 
teladi kojima vanjska strana pod prstima daje opip 
sličan baršunastoj tkanini. 


Hunting boksi (Hunting, čitaj »hanting«, što en¬ 
gleski znači loviti, dakle lovački boksi) ili »Hunting- 
calf« (calf, čitaj »kaf« znači engleski tele) jesu krzna 
od tovljene teladi, koja već prelazi u junce ili junice. 
Takove kože jesu za dvaputa veće od normalnih 
boksova te pod rukom nisu tako glatke i opružive 
kao kože od teladi, što još sisa. Vlakna su im grublja 
ali su ipak izvrstan materijal za postolara, koji ih ra¬ 
bi za težu obuću,'tako zvane »štrapac-cipele«. 


Box-calf dolazi od engleske riječi box (boks zna¬ 
či ograda) i calf (kaf znači tele), prema tomu to bi 
bila koža od teladi, što se nalaze još u ogradama ili 
pregradcima staja te sišu mlijeko i ne idu na pašu. U 
istinu kože od takove teladi i jesu najbolje za izra¬ 
djivanje gornje kože odnosno boks kože. 

Prvu boks kožu počela je da izradjuje u Americi 
kožarska tvornica »White-Brothers« (čitaj Vajt-bra- 
ders) te su za tu kožu uveli i posebnu zaštitnu marku: 
glavu teleta, kako ju je ispružilo preko ograde u 
staji. Ta je tvornica htjela kasnije da zabrani svakoj 
drugoj, naziv »Box-calf« ali joj to nije uspjelo ni na¬ 
kon brojnih parnica. Danas se riječ box upotrebljava 
za svaku teleću kožu, koja je izradjena za gornju ko¬ 
žu kromnim štavljenjem. Boxhorse (čitaj hos što na 
engleskom znači konj) znači konjski boks a Box-hide 
(čitaj hajd, što znači koža i to surova koža, ono što 
njemački die Haut), oznaka je za boksove izrađjene 
iz koža raznih životinja, čije se kože mogu štaviti za 
gornje kože. 

Kozje kože daju nakon izrade po kožaru najfiniji 
materijal za postolarsku radionicu. Kozja je koža na¬ 
kon štavljenja gibiva, opruživa, durašna i čvrsta a 
pokraj svega toga lagana i tanka. Kao što se teleće 
kože, boksovi, izradjuju u raznim bojama, tako se i 
kozje kože chevreaux-i (chevreau), čitaj ševro, što 
znači francuski jare; chevre (ševr) koza; chevrette 
(ševret) manja koza ili srna izradjuju u raznim boja¬ 
ma. Najfiniju kožu daju jarčići (Zickel, čitaj ciki, što 
znači njemački jarčić), a to su kože u veličini od 4 zž 
kvadrata; kože od 6 kvadrata daju već odrasliji jar¬ 
čići a kože do 10 kvadrata, odrasle koze. 



SI. br. 8, Kozja koža. 

Kozja koža razaznaje se ođ ovčje po tome, što je u svim dije¬ 
lovima uža od ovčje. 

Kromno štavljenje preteže takodjer kod izradjiva- 
nja chevreaux-koža. Biljno štavljenje takodjer je u 
primjeni za izradjivanje kozjih koža; gotova koža ko¬ 
ju na taj način dobivamo zove se s a f i j a n. Kao 
štavilo upotrebljava se rujevina. 

Medjunarodna oznaka za razne vrste kozjih koža 
jest Chevreau, Francuski naziv za ovu vrstu koža 
potiče od rada francuskih kožara, koji su kako prije 
tako i sada znali, da uštavljenoj kozjoj koži dadu naj¬ 
bolji izgled i kakvoću. Pače i Nijemci nisu sve dosada 
uspjeli, da u ovoj vrsti kožne proizvodnje nadmaše 
Francuze. Zato i mi još i danas najbolje vrste che- 
vreauxa uvažamo iz Francuske. Za laganu, udobnu 
obuću, za ljude koji imadu osjetljive noge predstav¬ 
lja chevreau najbolju gornju kožu pa ju radi toga 
postolari mogu uvijek preporučiti ljudima sa osjetlji¬ 
vim nogama. 

Chevreau koža izradjena mineralnim štavilima, 
dakle na glace način daje izvanredno mekanu i ži¬ 
lavu kožu, koja se rabi za luksuzne cipele krasnoga 
spola. Osim safijana, marokin i šagrin koža, izradje¬ 
na je iz kozjih koža. O tim vrstama koža govoriti 
ćemo kasnije u poglavlju, koje više interesira kožnog 
galanteristu (izradjivača raznih predmeta iz kože 
kao: lisnica, novčarki itd.). 

Ovčje kože po svojoj sastavini imadu medju su¬ 
rovim kožama najviše masti (osim svinjskih koža). 
Ovčje kože nisu tako dobar materijal za kožara kao 
kozje. Ovčje kože, koje nemaju na sebi vune zovu se 
kod nas »kavlaci«. Kako u kožarne dolazi dosta ko¬ 
ža sa vlaknima (s vunom) vadjenje vlakana ili dlaka 
izvodi se oprezno, da se vuna kasnije može prodati. 
Najbolje su kože od mlade janjadi, koje se izradjuju 

glace štavljenjem a upotrebljavaju se izradjene za ru- 
kavičareve potrebe. 



SL br. 9. Ovčja koža. 

Ovčja koža neagraipnija je i šira od kozje a pod povećalom 
pokazuje isasvlim diruigačije pukotine od kozje. 

Ovčje kože su jeftinije od kozjih pa se često pro¬ 
daju kao chevreaux-i«. Kod nas se prodaju mnogo 
ovčje kože kao »chevretten« (znači francuski male 
koze ili srne). To su ovčje kože stavljene kromnim 
solima. Odmah kod opipa vidi se da to nisu kozje 
kože, jer su mekše, izgled im je slabiji često puta 
imaju na hrbtu mrlje, što potječe od masti, koje ima- 
de dosta u ovčjoj koži. 

Bastard (čitaj bastar, opet francuska riječ znači 
polutan ili mješanac) kože nisu kože od životinja, što 
potječu križanjem od ovce ili koze nego od vrste 
ovaca, što živi u Indiji. Njihova koža kao surovina 
malo je bolja od naših ovčjih koža ali zaostaje za ko¬ 
zjim kožama. 


Bazili to su opet ovčje kože koje dolaze u evrop¬ 
ske tvornice koža iz Australije i Južne Afrike, gdje 
imade mnogo ovaca. 

Skiver-i jesu ocjepine ovčjih koža, koje izradjuju 
u Engleskoj (ovčji špalt). 

Fleur -si od franc. riječi »Fleur«, (čitaj fler, znači 
cvijet) jesu opet tanke ocjepine sa gornjeg sloja 
ovčjih koža, koje se izradjuju za potrebe galanterije. 

Kože divljači daju takodjer dobar materijal za 
tvornice kože samo ih imade malo pa se stoga malo 
i izradjuju. To je u glavnom koža, koja se izradjuje 
životinjskim štavilima (gdje kao štavila služe ulja i 
masti, što otvrdnu na zraku i štavno djeluju na vlak¬ 
na). Ta je vrsta štavljenja poznata pod imenom »sae- 
misch« (čitaj = semiš) samo se tim načinom izradjuju 
i prodaju i druge kože pa se gotovi proizvodi kod ru ■ 
kavičara prodaju neupućenim kao materijal od div¬ 
ljači, dok je nerijetko od ovce ili koze, 

Divokoza daje vrlo trajnu, mekanu, žilavu kožu, 
koja pače nadmašuje i kozju. Divokoza kaže se fran¬ 
cuski »chamois« (šamoa) a to znači istu vrstu kože 
koja se upotrebljava za rukavice, cipele, podstave a 
Stavljena je životinjskim (uljima, mastima) štavilima. 

Antilope i gazele jesu životinje slične srnama i di- 
vokozam, što žive u tropskim krajevima pa daju ta¬ 
kodjer vrlo dobru kožu. 

Imitacije koža od divljači vrlo su česte pa teleća 
velour koža kao i govedja gornja koža »Nubuck« 
služe za istu svrhu kao i naprijed napomenute kože 
od divljači. 

Govedje kože takodjer služe kao surovine za iz¬ 
radu gornjih koža za postolara a izradjuju se biljnim 
štavilima. Obično se uzimaju u tu svrhu manje kože 
od lakših životinja. Najpoznatije vrste jesu: 

Kravine jesu kože za gornje dijelove cipela i to 
za teške seljačke cipele. Izradjuju se od kravljih i 
junećih koža pa takodjer i od prekomorskih koža 
(od zebu jedno i dvogrbavog indijskog govečeta). 
Kravine spadaju u razred teških koža za gornje dije¬ 
love. Upotrebljavaju se kod izrade sa licem unutra 
a mesnatom stranom prema vani 

Svijetla gornja koža (njemački - Fahlleder) jest 
uštavljena koža junaca (čoklova) i junica za gornje di¬ 
jelove obuće, koja je zadržala svoju prirodnu svijetlu 
boju od biljnog štavila. 

Viks gornja koža (Vichsleder) isto je govedja ko¬ 
ža naših životinja, koja se nosi s mesne strane. — 

Kips gornja koža jest svjetla gornja koža izra- 
djena od indijskih malenih goveda, što imadu grbu. 

Juhtovina je gornja koža izradjena od malenih 
ruskih goveda ili teladi. Kao štavilo se upotrebljava 
vrbina kora te ekstrakt od brezovine. Riječ juhto¬ 
vina dolazi od riječi »juhti«, što znači par. Prije šta¬ 
vljenja te su se kože vezale u parove, da štavljenje 
bolje uspije. Juhtovina je vrlo dobra mekana, dura- 
šna a ne prepušta vodu, jer se kod štavljenja i masti. 
Ta se koža i bojadiše a sada ju znadu u dobroj ka¬ 
kvoći izradjivati i Nijemci, dok je prije bio ruski spe¬ 
cijalitet za čizme. 

Kromno Stavljene govedje kože kao gornje kože 
takodjer se izradjuju. Govedji boks je ocjepina go¬ 
vedje kože. Ocjepina. vanjske strane upotrebljava se 
za izradu boksa, dok se ocjepina s unutarnje mesne 
strane upotrebljava za izradu podstave. Takav boks 
radi se i iz kipsova. 

Nepromočiva koža (Waterproof) od engleske ri¬ 
ječi water = voda i proof = siguran jest govedja 
koža, koja je kod štavljenjanatopljenaurastopiniloja. 


Koža za podstave izradjuje se iz govedjih ocjepi¬ 
na te sliči kožama koje se štave sa uljima i mastima. 
Govedje ocjepine često se puta bojadišu prave im se 
umjetne bore, te daju nakon apreture gornju kožu za 
tvorničku obuću. Iz ocjepina govedjih koža mogu se 
praviti i velour (baršunaste) kože kao i »Nubuck« 
koža (potječe od engleske riječi New = nov i »buck 
= jarac, čitaj njubak). Ta bi koža imala da bude imi¬ 
tacija antilop kože te se upotrebljava dosta u kožnoj 
galanteriji a i za gornje kože od postolara pa se iz¬ 
radjuje i kod nas. 

Konjske kože upotrebljavaju se takodjer za iz¬ 
radu gornjih koža. Medjutim na tržište ne dolazi do¬ 
bar surovi materijal, naime nitko ne kolje niti ubija 
ždrijebe ili mladog konja nego tek vrlo slabe starije 
i mršave konje. Konjska koža izradjuje se za boksove 
i chevreaux-e, sliči im na prvi pogled ali je manje 
izdržljiva. Samo ždrijebad i mladi dobro hranjeni ko¬ 
nji daju dobre surove kože za štavljenje. 

Tuljani (sisavci koji žive u ledenim morima) daju 
dobru kožu za gornje dijelove obuće. To su jake 
kože, koje se cijepaju i kao ocjepine izradjuju.^ 

Krokodili, indijski gušteri, aligatori, udavi, vo¬ 
dene zmije daju gornju kožu za damske modne cipele 
ili kao materijal za kombinacije s drugim kožama. Te 
kože imaju na sebi razne uzorke, koji se kasnije 
osvjetljuju ili potamnjuju pa i bojadišu. Izradjuju se 
takodjer kao imitacije utiskavanjem uzoraka na 
druge kože. Imitacija često puta dobro uspijeva pa 
ni stručnjaci ne mogu na prvi pogled razabrati, da li 
je koža od na pr. krokodila, vodene zmije i t. d. ili 
ovčja odnosno kozja koža sa utisnutim uzorcima. 

Kengeruh životinja, koja u trbušnoj duplji nosi 
svoje mlado dok ne odraste a živi u Australiji, daje 

takodjer vrlo dobru žilavu i trajnu gornju kožu, koja 
dolazi u trgovinu u veličini od 4 kvadrata. 

Morski psi, ma da ribe, opet daju kožu za štav¬ 
ljenje gornjih dijelova postolarskih koža. Te kože 
uštavljene po kvaliteti slične su boksovima dobre 
teletine, samo su još izdržljivije, jer ne dobivaju tako 
brzo brazde i pukotine. Ta koža neobična je izgleda 
kada dodje izradjena u trgovinu u komadima od 2—3 
kvadratne stope. Rladi peraja i trbuha izgleda da se 
cijela koža mora prije štavljenja rasjeći na manje 
komadiće. 

XI. POGLAVLJE. 


KOŽE ZA REMENARE I REMENJE 

Za izradu amova i sedala izradjuju se posebne 
tako zvane blank kože. Kao surovina za kožara služe 
u tu svrhu teške govedje kože preko 30 kg. i to samo 
usoljene, bez ikakovih oštećenja i dobro postavljene, 
to će reći, da onaj dio kože što služi za izradu kru- 
pona lagano prelazi po sastavu u trbušinu i vratinu. 
Od tih koža traži se da budu žilave i opružive. 

Štavljenje se izvadja biljnim štavilima tako da 
kože idu polagano iz jedne jame ili posude u drugu 
a kožar se brine, da štavila lagano prelaze u vlakna; 
juhe su sve jače i jače. 

Kože za remenare i sedlare apretiraju se sa ve¬ 
likom pomnjom; sa mesne strane premazuju se ma¬ 
stima. 

Crne blank kože boijadišu se željeznim crnilom 
a nakon toga daje im se potreban sjaj posebnom 
apreturom, da budu otporne protiv vlage, mažu se 
voskom. Takove kože upotrebljavaju remenari za 
izradu amova. Gdjekada se takove kože crno boja- 
dišu i s jedne i s druge strane. 

Prirodno svijetle blank kože dakle naravne boje 
dobiva kožar naknadnim štavljenjem već uštavljene 
'kože u rujevini, koja kako je već poznato svijetlo 
bojadiše. I te se kože premazuju ili apretiraju sa 
jedne i druge strane. 

Narančaste, smedje i londonsko smedje (London- 
colour znači londonsko smedja boja) blank kože u 
raznim varijacijama tih boja prije dok su te kože 
više tražene i dok nije bilo toliko automobila, napose 
su bile u cijeni. Izradjene su bile iz najboljeg materi¬ 
jala, Trgovina poznaje kestenjasto-smedje, vojničko- 
smedje i čokoladno smedje blank kože. 

Svinjske kože upotrebljavaju najviše kovčežari i 
kožni galenteristi. Svinjske su kože vrlo izdržljive, 
mekane, čvrste. Čekinje svinja zadiru u golicu mnogo 
više nego dlaka u golicu goveda pa kod odstranji¬ 
vanja čekinja nastaju u golici velike pukotine. Zato 
svinjska koža nije dobra za izradu onih predmeta, 
koji dolaze u doticaj sa vlagom. Imade i imitacija 
svinjske kože. 

Vachette kože (od francuske riječi »vachette«, 
čitaj = vašet, što znači kravica) jesu kože, koje se 
upotrebljavaju za prevlaku pokućtva te prevlaku 
automobila i kočija. Te kože moraju biti opružive a 
osim toga tako izradjene, da uvijek zadrže lijep iz¬ 
gled. Dakako da se osim prave kože za takove svrhe 
upotrebljava dosta i umjetna koža. 

Kako samo ime kaže, u tu svrhu su se prije upo¬ 
trebljavale kože malenih krava ili junica. Odkada su 
u industriji u pogonu savršeni strojevi za cijepanje 
(špaltovanje) koža, odonda se za izradu ovakovih 
koža rabe i teške dapače i najteže kože, jer su velike 
a često puta trgovina i.traži baš za tu svrhu velike 
kože. Zato u ovu svrhu preradjuju tvornice kože 
najteže bikovske kože, što teže i veće, tim bolje. 
Tim načinom dolaze do mogućnosti, da jeftinije pro¬ 
izvode i prodaju. Cijepanje se vrši na surovim goli- 
cama ili nakon što su golice već bile neko vrijeme 


u štavnoj čorbi. Dakako da uštavljena koža za svrhu, 
kojoj će poslužiti mora imati vrlo dobar vanjski iz¬ 
gled, pa zato prolazi kroz sve faze apreture. Pomoću 
tiskova i matrica daju se ovakovim kožama posebni 
uzorci. 

Za šav i spojke treba remenar i sedlar vrlo 
mekanu, opruživu, a opet čvrstu kožu. Takove stvari 
izradjuju se slabim štavljenjem, kako bi vlakna u 
golici ostala što žilavija i opruživija. Često puta se u 
tu svrhu rabi i neštavljena nego samo osušena i 
istegnuta koža. Englezi za tu svrhu izradjuju posebnu 
v- vrstu kože, koja imade oznaku »Raw-hide« (čitaj 

rauajd, što znači sirova koža). 

Koža za pogonsko remenje mora biti izradjena 
od najboljeg govedjeg materijala. Kao što se za 
blank kožu ne mogu upotrijebiti sušene kože tako i 
za pogonsko remenje dolazi u obzir samo usoljena 
surova koža i to od mladih jakih životinja. Takova 
‘ koža mora biti elastična i čvrsta. Kako je remenje 
skupo, još se jedino ono kod nas izradjuje jamskim 
načinom štavljenja, napose hrastovog (ne ekstrakta). 
Prije štavljenja golice se kruponiraju. Remenje se ne 
smije u pogonu rastezati, zato ga prije dobro istegnu. 
Sa vanjske strane pogonski remeni dobro se naulje, 
a sa mesnate omaste. 

XII. POGLAVLJE. 

KOŽE ZA GALANTERIJU. 

Za izradu lisnica, muških i ženskih torba i 
torbica, novčarka i t. d. što se označuje u prometu 
jednom riječju: kožna galanterija služe razne vrste 
koža, počam od teških donjih koža (za kovčege), pa 
do najfinijih gornjih koža. 

Uredske, školske i poslovne torbe (tašne) i 
torbice izradjuju se od govedjih koža, tako zvanih 
blank koža. Te se kože izradjuju najviše u smedjoj 
boji; imade ih i u svjetloj boji, a takodjer često se 
puta na njih utiskuju razni uzorci. Kvaliteta kože 
odredjuje cijenu ovih predmeta. Za ove predmete 
rabe se takodjer marokin i safian kože. 

Damske torbice (tašne) izradjuju se takodjer od 
težih koža, zatim od telećih i svinjećih koža, pa onda 
od tuljanove, zmijske i krokodilske kože. Dakako da 
imitacije uzoraka ni ovdje ne manjkaju, pače su 
češće nego originalne kože. Medjutim kod nas se za 
jeftinu robu upotrebljava najvećim dijelom ovčja 
koža, na koju se utiskuju razni uzorci, pa onda kozja 
koža. 

Lisnice i novčarke pa i drugi predmeti kožne 
galanterije izradjuju se dosta iz: 

Saliana, kozjih koža koje su štavljene rujevinom, 
a najprije su se počele izradjivati tim načinom u 
marokanskom gradu Safi. 


I Marokini takodjer su kozje i janjeće kože, koje 
su svoje ime dobile po državi Maroko, gdje su se 
proizvadjale štavljene biljnim štavilima još u sred¬ 
njem vijeku. 

Eckrase (čitaj ekraze, znači smrvljen ili zgnječen), 
kože jesu kozje kože, kojima je vanjska strana po¬ 
sebno obradjena te izgleda izradjena, kao da je po¬ 
suta svijetlim žilicama. 

Kordovani (nazvani po španjolskom gradu Kor- 
dovi, gdje su ih u srednjem vijeku Arapi počeli prvi 
izradjivati) jesu safiani, na kojima je posebno istak¬ 
nuta vanjska strana, odnosno lice. 

Mocha kože (od španjolske riječi »mocha« 
[moča], koja znači jelenica) je kozja ili janjeća koža, 
kojoj se nakon štavljenja brusi lice pa nakon brušenja 
vanjska strana dobiva baršunast opip. 

Velour kože (baršunaste) mogu biti govedje, 
teleće ili ovčje kože, kojih je vanjska ili mesnata 
strana izbrušena, pa pod prstima daje baršunast opip. 

Nubuck kože jesu govedje kože izradjene krom- 
štavljenjem, kojima je vanjska strana izbrušena, 
a u promet dolaze kao imitacija antilop kože te se 
bojadišu sivom i smedjom bojom. Upotrebljavaju se 
za gornje dijelove cipela kao umetci ili kao cijela 
gornja koža sa obuću. Upotrebljuje ih i kožna galan¬ 
terija. 

Lak kože takodjer se rabe za izvjesne predmete 
a izradjuju se iz svih mogućih surovih koža. 

Kože od jegulja i morskih pasa neštavljene nego 
osušene i rastegnute dolaze takodjer do upotrebe u 
ovom zanatu kao materijal za izradu predmeta. 

KOŽE ZA BUBNJEVE 

nisu stavljene nego su tek osušene golice. One se 
izradjuju iz raznih vrsta surovih koža kao od teladi, 
svinja, ovaca i koza. Napose su za bubnjeve dobre 
magareće i mazgine kože. Iz koža se priredjuju 
golice, koje se nategnu u svrhe sušenja na okvire. 
Golice treba dobro očistiti od nečisti i zaostataka 
mesa. Prije sušenja pospu se s jedne i s druge strane 
prašinom od kreća i krede. Nakon sušenja ponovno 
se istegnu i očiste. 

Na isti način se dobiva pergament koža, koja je 
prije služila mjesto papira, jer se je s nje lako mogao 
sadržaj izbrisati. I sada služi za vrlo važne isprave, 
koje se polažu u temelje velebnih zgrada. 

Kože za čišćenje metala mogu se prirediti iz 
raznih vrsta kože i otpadaka kože. 

KOŽE ZA RUKAVICARE I KNJIGOVEŽE. 

Zanat rukavičara počeo se je i kod nas poslije 
rata lijepo razvijati, pa ćemo doskora moći, da sve 
potrebe podmirimo sami: bilo tvorničkom ili obrtnič¬ 
kom proizvodnjom. 

Surovine za izradu koža za rukavičare jesu u 
glavnom janjeća i jareća krzna, koja se štave mine¬ 
ralnim ili životinjskim štavilima. Od načina štav¬ 
ljenja za izradu koža za rukavičare napose je važno 
tako zvano glace (glase) štavljenje, koje se izvodi po¬ 
sebnim priugotavljanjem golice, »pajcovanjem« iste 
te onda štavljenjem, koje se izvodi pšeničnim braš¬ 
nom, kuhinjskom soli, alaunom i žumanjcetom od 
jaja. To je dakle vrsta mineralnog štavljenja. 

Naprotiv »saemisch« (čitaj: semiš) štavljenje jest 
štavljenje životinjskim mastima odnosno uljima, koja 


na zraku oksidiraju to jest tvrdnu. Rekli smo da se 
u tu svrhu rabi mnogo bakalarevo i kitovo ulje. To 
se ulje odnosno mast tiska u vlakna golice sa valj- 
cima te štavi golicu. 

Kože i kožice što su uštavljene sa glace ili sa 
saemisch štavljenjem odlikuju se vanrednom me¬ 
koćom i elastičnošću, pače kože uštavljene uljima 
mogu se prati. Tako rukavičari govore istinu, kada 
nudeći svoju robu navadjaju, da je ova i ona roba 
podobna za pranje. 

Nappa koža je ovčja ili kozja koža Stavljena 
glace načinom, zatim umočena u slabu krom juhu i 
radi toga periva. Upotrebljava se za slabije muške i 
ženske rukavice, 

Chair ili suede koža (čitaj: šer i sved, znači fran¬ 
cuski: 1. meso a 2. švedska) opet je janjeća ili jareća 
koža sa brušenom mesnom stranom, koja daje lice za 
rukavice, dakle nosi se s mesne strane. 

Jelenja i srneća koža malo dolazi u promet, jer 
malo ima surovine. Postoje zato imitacije; izradjuje 
se glace štavljenjem. 

Đogskin (engleski znači koža doge, dakle pasja 
koža) rijetko je doista pasja koža, kako ime kaže, 
nego se izradjuje iz ovčjih koža. Nije tako opruživa 
kao nappa, ali je čvršća. 

Dongoia koža (Dongola je ime jednoga kraja u 
središtu Afrike, gdje ima mnogo goveda, ovaca i 
koza) jesu ocjepine govedjih koža, a mogu biti ovčje 
i kozje kože. Izradjuju se kombinacijom mineralnog 
i vegetabilnog štavljenja. 

Mocha koža (imala bi biti koža jelenice, ali opet 
obično nije) je rukavičarska koža sa izbrušenim 
licem u sivoj i smedjoj boji. 

Knjigoveže imali bi u svom zanatu takodjer ve¬ 
like mogućnosti, da upotrebljavaju kože, ali to rijetko 
barem kod nas čine, jer se ne traže skupi povezi. Tu 
i tamo upotrebljavaju se za izradu kalendara i sličnih 
stvari, no u vrlo malom opsegu. Knjigoveže, ako 
pomno pročitaju odsjek o »Poznavanju koža za kožnu 
galanteriju i rukavičare« te prijašnje odsjeke, koji su 
sa ovima u vezi, naići će na poznata imena iz svoga 
zanata. Inače je potrebno, da se u ovo poznavanje 
koža upute, jer će tako u budućnosti znati o kakovoj 
se koži radi i kako se ta koža ispravno zove, a strani 
naziv točno izgovara, ako dodju u priliku da za¬ 
trebaju te kože ili im ih ponude na prodaju tvomičari 
odnosno njihovi zastupnici. 


I XIII. POGLAVLJE. 

KVALITETA IZRADJENE KOŽE. 

Koja je najteža stvar u trgovini kožom? Koja je 
najmučnija zadaća postolara i drugih obrtnika, što 
dalje izradjuju gotovu kožu, kod kupovanja? Bez 
sumnje poznati i raspoznati dobru od loše kože. 
Upravo zato mi smo opisali surove kože, štavila i 
razne načine štavljenja pa apretiranje koža. Dobar 
materijal, dobra surova koža daje pod vještom rukom 
kožara u pravilu i valjanu kožu nakon izrade. 

Koja je koža dobra, a koja je loša, odnosno koja 
je slabija, a koja bolja, to se ne dade iz knjige na¬ 
učiti. Ne dade se to naučiti ni kakovom podukom u 
trgovini ili u tvornici kože nego tek dugotrajnom 
praksom, radom u postolarskoj ili drugoj kakovoj 
radionici, koja izradjuje predmete iz kože pa gdje 
obrtnik imade prilike da sluša sud mušterije i gdje 
dobiva na popravak oštećene predmete. 

Velike trgovine kožom, tvornice kao i tvornice 
predmeta iz kože imadu posebne vieštake, kemi¬ 
čare, posebne uredjaje i aparate za ispitivanje kvali¬ 
tete ili kakvoće izradjene kože. Za svakoga drugoga, 
napose za malog obrtnika, u prosudjivanju kakvoće 
kože mora da bude mjerodavan njegov vlastiti sud. 
njegovo iskustvo, koje je imao sa raznim vrstama 
koža, raznih maraka, oznaka i iz raznih tvornica, pa 

onda povjerenje u tvorničara ili kožara, koji ako je 
solidan, ne će prodavati slabu pod dobru kožu. Zato 
ćemo u ovom poglavlju upozoriti zainteresirane na 
one prve, letimične oznake, koje odaju dobru ka¬ 
kvoću izradjena materijala. Donja koža ili potplati 
služi posebnim svrhama, a gornja koža opet ima 
druge zadaće i izvržena je drugim uplivima nego 
donja. Zato i jedna i druga imade svoje vlastite, po¬ 
sebne oznake za valjanost kakvoće i kvalitete. 

Glavne oznake valjane donje kože razaznajemo, 
ako kožu ispitamo sa vanjske i sa mesne strane, ako 
pazimo na njezinu težinu, čvrstoću te na jednoličnost 
same kožne jezgre (na pr. da nije na jednom mjestu 
ledja odviše debela, a na drugom opet znatno tanja). 

Vanjska strana donje kože ili lice mora biti čista, 
jednolična u boji (ne na jednom mjestu svjetlija, a na 
drugom mjestu tamnija). Teški i debeli potplati za 
čvrstu obuću imadu gdjekada na licu žutkaste mrlje, 
»cvijeće«. To znači, da je koža štavljena štavilima, 
koja imadu elag kiseline, dakle prirodnim biljnim 
štavnim tvarima na pr. »valoneom« (valonea jesu 
čaške, koje drže žirove dok ne opadnu, i to hrastove 
žirove). To je oznaka za vrlo dobru kožu; medjutim 
može biti gornja koža vrlo dobra i bez te oznake, a 
da se udovolji želji kupaca, kožari ju na umjetan 
način stavljaju na vanjsku stranu ili lice gornjih koža. 

Vache donja koža (čitaj: vaš), koja se mnogo 
rabi za potplate kod svih vrsta lakših cipela, imade 
sjajnije lice, a boje je crvenkasto-smedje. Isto tako 
kao kod teških donjih koža, jednako i kod vaš pot¬ 
plata, krivo se drži, da takova koža mora biti svijetlo- 
crvenkasta. Može i ne imati tu boju, a ipak biti dobra 
koža. Zato se jednako dobre vaš kože bojadišu 
svijetlim štavilom. 


Imade li na koži tamnih mjesta, onda znači, da 
je surova koža prije štavljenja bila malo nagnjila ili 
da su nastale pogrješke kod štavljenja tako da je 
lice oštećeno. 

Napose treba paziti, da na koži nema znakova 
oštećenja. Ti znakovi izazvani su ili od obada, ili od 
čirova na koži, ili od drugih mogućih raznih oštećenja 
kao: uboda rogovima, ozlijeda od granja i trnja, žica 
bodljika i t. d., ili su potekli od kožareve ruke za 
vrijeme pranja i čišćenja kože. Prekomorske 
kože pokazuju mnogo više takovih oštećenja nego 
li domaće kože. 

Mesnata strana kod dobrih donjih koža očišćena 
je od vlakana i na njoj može biti zareza, koji mogu 
potjecati od ruku čovjeka koji je derao kožu ili od 
alata i strojeva, kojima je odstranjivan donji sloj ili 
mesina. I donja se koža s mesne ili nutarnje strane 
često premazuje i uredjuje, da pokaže dobar izgled. 

Prerez donje kože siguran je znak za ustanov¬ 
ljenje kvalitete. Kod prereza koža treba da pokazuje 
u svojoj jezgri jednolično sjajna mjesta, a isto i jedno¬ 
ličnu boju. Pokazuje li se u jezgri svijetla crta, onda 
znači da je koža nedovoljno uštavljena, to jest da su 
štavne tvari prebrzo zahvatile površinu, pa nisu 
mogle prodrijeti u sredinu ili jezgru. Slično možemo 
opaziti takodjer kod surovih koža, što se suše na 
suncu. Mesina tu znade da otvrdne poput kamena, a 
da koža u jezgri ostane prijesna. Takova se onda u 
kožarnici cijepa. 

Savijanje, ako kožu prihvatimo za krajeve, ne 
traži se od donje kože, napose ne od teških donjih 
koža. Ako na licu i nastanu pukotine, to još ne znači 
da je koža loša. Naprotiv, ne smiju pucati ili lomiti se 

vlakna, koja su pod licem. Ako puca lice vec kod 
malog savijutka, onda je koža sumnjiva. Kod vas 
koža, kod lakših potplatnih koža koje će služiti po¬ 
stolaru za lagane cipele, kod njih se trazi da se 
lagano i dobro savijaju. 

Kidanje kože kod povuke od važnosti je za do¬ 
brotu kože, napose kod remenja. Jakost i izdržljivos 
u tom pravcu istražuje se posebnim strojevima, koji 
kidaju vučom razne dijelove kože, što se stavljaju u 
njih radi kontrole. 

Težina kože može se povećati i umjetnim putem 
a to je ono, što treba poznati i kod kupovanja; takove 
kože treba se čuvati. Donja koža ili potplatna koza 
prodaje se svagdje po 1 kg. Trgovcu, a jos vise tvor¬ 
ili č aru stalo je, da uštavljena koza u prodaji bude 

što teža. < ( , 

Otežavanje kože može se proizvesti prirodnim 


ili umjetnim putem. 

Prirodno otežavanje jeste, kada se u kožu pri¬ 
likom štavljenja uvodi prevelika količina stavila. Da 
se surova koža izradi štavljenjem potrebna je iz¬ 
vjesna količina štavila; ako ga ima odviše ono je 
suvišno pa poskupljuje kožu. Od suvišnog stavila 
uštavljena koža oslobadja se ispiranjem nakon štav¬ 
ljenja. Uštavljena koža, koja ima odviše štavila, ako 
se stavi u posudu sa čistom vodom, jako bojadise. 

0 tom, ima li u koži odviše štavila, osvjedočit 
ćemo se, ako jedan komad vrlo dobre kože stavimo 
u jednu posudu sa čistom vodom, da se ovlaži i drugi 
komad sumnjive kože u drugu posudu. Ako se talog 
nakon duljeg stajanja i ispiranja jako razlikuje jedan 
od drugog, onda imademo dokaz o prirodnom oteža¬ 
vanju. Dogadja se, da uštavljena koža sadržava pre¬ 


više vode; normalno je da se u donjoj koži nalazi 
18% vode. Nakon što smo kožu dobili od trgovca ili 
tvorničara, pa je pustili da leži više tjedana (dakako 
ne na suncu) i ako ju iznova važemo, dopuštena je 
nakon ponovnog vaganja manja težina od 3%. 

Umjetno otežavanje izvodi se pomoću raznih 
kemikalija: klor-barija, glukoze, gorkih soli, a imade 
li takvih tvari u donjoj koži, posao je kemičara, da ih 
ustanovi. Solidni tvorničari i kožari ne služe se 
takovim sredstvima, da poluče veću težinu koze. 
Kemička sredstva koja se upotrebljavaju za oteža¬ 
vanje jesu sama po sebi vrlo teška, a uz to lako ulaze 
u kožu, pa je nevještaku teško ustanoviti, da li je 
koža umjetnim načinom otežana ili nije. 

Osim toga dobro uštavljena donja koža ne smije 
na mesnoj strani pokazivati nikakovih vlakana, koja 
vise ili lepršaju. To su nevrijedne sastavine, koje je 
trebala prilikom priredjivanja golice da odstrani 
kožareva ruka ili strojevi. Ako opazimo takova 
vlakna na mesnoj strani, onda odmah poznajemo 
slabiju kvalitetu donje kože. 

ISPITIVANJE KAKVOĆE GORNJIH KOŽA, 

Druge oznake služe nam za ustanovljivanje 
kakvoće gornjih koža. Te kože imadu da izvrše u 
uporabi druge zadaće nego li donje kože, pa se od 
njih traži da budu gipke, opružive (elastične) i na 
koncu da budu čvrste ,da se ne kidaju i da ne pucaju 
pa da na licu nepokazuju brzo pukotine, brazgotine 
i bore. 

Opipom stručnjak odmah ustanovljuje, kakove je 
kvalitete gornja koža; da li je čvrsta, nabita ili je 
spužvasta odnosno rijetka (kad vlakna ne prileže 

gusto i čvrsto jedna uz drugu). Dobra gornja koža 
dade se i rastezati, to jest nategnuti i kada se povrati 
u prvotno stanje, onda opet pokazuje u glavnom 
prijašnji oblik i izgled. Ako gornju kožu savijemo, 
tako da lice ili vanjska strana dodje unutra, kod 
razmatanja na toj vanjskoj strani ne smije da bude 
nabora, a ako ih ima, onda treba da budu neznatni. 
Nikako ne smije da vanjska strana puca kod savijanja 
tako da možemo vidjeti vlakna pod apreturom. 

Boja kod gornjih koža treba da je jednolična; 
to jest ne smije na jednom mjestu da bude svjetlija, 
na drugom tamnija. Navlačimo li kožu na pr. na 
kalup, boja se ne smije mijenjati. Na suncu gornja 
koža smije tek neznatno da mijenja boju. Najmanje 
mijenjaju boju kože, koje su stavljene sa rujevinom. 
Bojadisana koža ne mijenja boju makar ju malo natrli 
sa lagano ovlaženom krpom. 

Masti ne smije da bude odviše. Tvorničari (ne¬ 
solidni) stavljaju u gornje kože koje prodavaju po kg 
odviše masti, da bi dobili na težini. Ako takove kože 
primaknemo vatri ili plamenu ne smije iz njih kapati 
mast; u protivnom slučaju u koži se nalazi odviše 
masti, pa ta izlazi na polje iz gornje kože cipela kod 
velike vrućine. Benzinom dade se suvišna mast iz 
takovih koža odstraniti. 

Podrijetlo je vrlo važno za prosudjivanje kakvoće 
gornjih koža; da ustanovimo o kakovoj se gornjoj 
koži radi, treba najprije da znamo iz kakove je suro- 
vine priredjena odnosno iz kakove je surove kože 
štavljenjem dobivena uštavljena i apretirana koža, 
koju imademo pred sobom. 

Poznavanje podrijetla boksova važno je radi 
toga, jer nije svejedno iz kakove je surove kože iz- 

radjena boks koža. Prava i najbolja boks koža do¬ 
biva se štavljenjem telećih koža; imitacija boks 
teleće kože jesu: govedji i konjski boksovi. Ako 
razaznajemo kožu po cijelim uštavljenim, kožama u 
trgovini, onda je lako dokazati da koža potiče od 
teleta, već radi manjeg oblika. Medjutim ako imamo 
pred sobom manje komade, onda je to teže. Tada 
treba da kožu promotrimo sa masne strane. Pravi 
boksovi sa mesne strane imadu glatka i tanka vlakna; 
govedji i konjski boksovi te kips boksovi sa mesne 
strane su hrapavi i imadu gruba, deblja vlakna. 
Pravi boks imade takodjer nježniji i čišći sjaj. 

Dobar kožarski trgovac i postolar kao i obrtnik, 
koji izradjuje razne predmete iz kože mora kod sebe 
imati i povećalo. S njime on ustanovljuje podrijetlo 
kože gledajući na rupice na licu kože, koje su ostale 
nakon što su dlake izvadjene. Kod pravog boksa te 
su rupice jako malene i usko prileže jedna uz drugu, 
pa izgleda kao da su iglom bodene. Kod govedje i 
konjske kože te šu rupice mnogo veće i razdaljine iz- 
medju pojedinih rupica su dulje. 

Jake govedje i konjske kože, kada se izradjuiu i 
štave za boks, cijepaju se i nakon štavljenja ocjepine 
se apretiraju tako da se ne može na prvi pogled po¬ 
znati radi li se o ocjepini. Medjutim ako nožem od¬ 
stranimo apreturu i boju, vidjeti ćemo, da lice nije 
glatko, a da je opip kože opor i pokazati će se od¬ 
mah vlakna. 

Kozja, ovčja i bastard koža (bastard nije mje¬ 
šanac izmedju koze i ovce nego posebna vrsta ovce, 
koja živi u Indiji i čije se kože k nama uvažaju) po¬ 
znaju se već po izgledu. Kozja koža u komadu vitka 
je, dok je ovčja i bastard koža šira, napose u prsima 
i vratu. Naprotiv kozja je koža baš u vratu jako uska. 

Kozje kože pokazuju na ledjima tamne mrlje u obliku 
pruga. Te mrlje potječu od jake kostrijeti, koja se je 
učvrstila na ledjima životinje, pa ju je teško bilo od¬ 
straniti, Takove mrlje napose se opažaju kod bojadi- 
sanih kozjih koža. Ovčje i bastard kože na vratu su 
tamne radi masti, koje ima u tom dijelu kože. 

Kozje kože osim toga na mesnoj strani imadu 
rebrast izgled a taj potiče od brojnih žilica na mesnoj 
strani, pače i u golici. Što je mladja životinja, to su 
te žilice vidljivije i finije. Na tim mjestima koža se 
iako kida. Kod ovce i bastarda nema tih žilica, jer 
one dopiru samo do mesine. 

Rupice su takodjer pouzdana oznaka, da li koža 
potiče od koze, ovce ili bastarda. Medjutim, kako se 
svaka koža pomno od kožara apretira, to jest daje 
joj se sto bolji vanjski izgled, to je gdjekada potrebno 
jedno malo mjesto na kraju kože natopiti salmiakom 
i nešto ga natrljati, dok se ne pokaže pravo lice. To 
se lice onda kontrolira povećalom, pa se ustanov¬ 
ljuje podrijetlo životinje, a kako izgledaju rupice kod 
ovčje i kako kod kozje odnosno drugih koža, neka 
svatko sam pogleda, 

Opipom razaznaje se kozja od ovčje kože time, 
što je ovčja koža mekša pod rukom, dok je kozja 
koža čvršća i tvrdja. Istakli smo, da se najbolji che- 
vreau dobiva od mlade jaradi, isto kao što se naj¬ 
bolji boks dobiva od mlade, mlijekom hranjene 
teladi. 

XIV. POGLAVLJE 


SREDSTVA ZA KONZERVIRANJE UŠTAVLJENE 

KOŽE 

Takovih sredstava imade dosta: već prema upo¬ 
trebi predmeta koji je izradjen iz kože i prema njego¬ 
voj svrsi, sredstva su raznolika. Ograničiti ćemo se 
zato samo na ona sredstva, koja su potrebna posto¬ 
laru da konzervira kožu i da joj dade ljepši izgled 
nakon porabe na pr.: prvotni sjaj cipelama. 

Za bojadisanje i konzerviranje (uščuvanje) koža, 
napose gornjih koža imade različitih sredstava a 
glavna jesu: 

1. laštila (viksovi) 

2. paste (kremovi) 

3. lakovi i 

4. maziva odnosno masti. 

Laštilo se više ne upotrebljava tako često kao 
prije, osim za prostije vrste cipela. Laštilo se navlaži 
vodom, kefom se namaže na gornju kožu cipela i onda 
se tako dugo kefa ili lašti, dok na površini gornje 
kože ne izbije poželjni sjaj. Laštila dolaze u trgovinu 
u malim ili većim drvenim te limenim kutijama. 

Pasta ili krem za cipele nije ništa drugo nego la¬ 
štilo (viks), koje je za trgovinu i uporabu tako prire- 
djeno, da ne tvrdne i ne puca nego je uvijek u meka¬ 
nom, masnom stanju. 

Lakovi za cipele i čizme dolaze u trgovinu u 
bočicama i tubama. Upotrebljavaju se za premazi- 
vanje četkicom preko kože. Lak na gornjoj koži brzo 
otvrdne te koži daje sjaj. 

Maziva imadu zadaću, da kožu konzerviraju a 
napose, da ju učine neprodornom za vodu, da ju 
omekšaju i učine gibivom pa se kožni predmeti izvr- 
ženi vodi, zraku i nepogodama konzerviraju njiho¬ 
vom upotrebom. 

Razlika izmedju paste i laštila nije velika. Pasta 
sadržava samo više glicerina, koji priječi da pasta na 
zraku ne tvrdne i da ne raspuca. Dobra pasta uvijek 
je mekana, poput mekanog maslaca i dade se lako 
sačuvati u tom stanju. Glicerin daje pasti veliku, 
trajnu mekoću a osim toga priječi pljesnivenje paste. 

Laštila i paste prave se iskuhavanjem i miješa¬ 
njem crnila od žežene kosti, krumpirovog sirupa, 
sumporne kiseline, ribljeg ulja i sode. Može u njima 
biti i željeznog vitriola, voska, štavila, sapuna, šelaka, 
gumi arabike i t. d, 

Laštilo i pastu može si svaki postolar sam na¬ 
praviti po raznim receptima, do kojih zainteresiranom 
neće biti teško doći. 

MJERE U TRGOVINI GOTOVOM KOŽOM 

Postolari i drugi obrtnici kupuju gotovu izra- 
djenu kožu od trgovaca ili od svojih zadružnih orga¬ 
nizacija. Gotova izradjena koža prodaje se ili po t e- 
ž i n i ili po površini. 

Težina kao mjera u trgovini gotovom kožom mje¬ 
rodavna je za donje kože, potplate ili džonove. Pro¬ 
daju se cijele kože ili komadi po 1 kg. već po kakvoći 
robe. To su obično teške donje kože. 


Površina kao mjera za kožu preteže kod gornjih 
koža, kod koža koje treba cipelar za gornje dijelove, 
galanterista za lisnice, rukavičar za rukavice i t. d. 
Doduše imade i gornjih koža koje se prodaju po te¬ 
žini. To su obično jake teške vrste. 

Mjera za površinu jest četvorna (kvadratna) 
stopa ili kvadrat (upotrebljava se u običnom govoru 
i njemačka riječ »fus«, koja znači noga). Kod nas je 
bilo zbrke sa točnom mjerom za stopu ili kvadrat pa 
su neki trgovci upotrebljavali za stopu mjeru od 28 
X 28 cm., neki opet 30 X 30, dok drugi 28 X32. Me- 
djutim prava je mjera za stopu 30.479 cm. u duljini i 
30.479 cm. u širini, što odgovora površini od 929 kva¬ 
dratnih centimetara. 

Po kvadratnom ili četvornom metru prodaju se 
kože za remenare i sedlare te tapetare a taj se sa¬ 
stoji od 10.75 četvornih stopa ili 10,000 četvornih cen¬ 
timetara. 

Dakako da su oni trgovci, što su rabili u trgo¬ 
vini manju mjeru za četvornu stopu mogli da jeftinije 
i prodaju gornju kožu. Sada je kod nas službeno usta¬ 
novljeno po Ministarstvu Trgovine i Industrije a na 
traženje Obrtničke Komore u Osijeku, da je prava 
mjera za četvornu stopu ona, koju upotrebljavaju i 
Englezi to jest 30.479 X 30.479 cm. 

Okruglo jedinica za mjerenje kože je površina 
četvorine, čija je svaka strana dugačka 30.48 cm, a 
površina joj iznosi 929 kvadratnih centimetara. 


XV. POGLAVLJE. 

STRUČNA PITANJA NA MAJSTORSKOM I 
POMOĆNIČKOM ISPITU. 

Kako se imade ispitivati na pomoćničkom ispitu, 
propisuju »Pravila za polaganje pomoćničkih ispita« 
od 31. III. 1932. — Kako opet na majstorskom ispitu, 
upućuju »Pravila za polaganje majstorskih ispita« od 
26. IV. 1932. — Razložili smo u poglavlju o pomoć¬ 
ničkom i majstorskom ispitu, tko može polagati ispit, 
kako se vrše ti ispiti i što se pita. Dok se na majstorskom 
ispitu, kandidat treba podvrći i teoretskom ispitu iz po¬ 
znavanja glavnih odredaba nekih zakona, knjigovod¬ 
stva, računanja i dopisivanja, na pomoćničkom ispitu, 
treba kandidat da dokaže znanje čitanja, računanja i 
crtanja, tek ako nije svršio Stručnu Produžnu Školu 
(šegrtsku školu), što je obično slučaj u manjim mje¬ 
stima, gdje takove škole ne postoje. 

Ova knjiga upućuje na materijal stručnog dijela 
ispita, na poznavanje kože, za sve one zanate, koji iz- 
radjuju, doradjuju surovu kožu ili iz gotove uštavlje- 
nje kože, prave razne predmete, dakle za kožare, po¬ 
stolare, kovčežare, remenare i sedlare, rukavičare i ga- 
lanteriste. Na kandidate pomoćničkog ispita treba 
upravljati lakša, jednostavnija pitanja a na one maj¬ 
storskog ispita, teža i opširnija te zahtijevati puno 


veće razumijevanje onoga stručnog znanja, koje se 
traži i ispituje. Kandidat pomoćničkog ispita treba da 
poznaje »u najopćenitijem obliku kakvoću i vrijednost 
surovine, iz koje izradjuje predmet dotične zanatske 
struke i da poznaje upotrebu tih izradjevina«. — Na¬ 
protiv kandidat majstorskog ispita treba da znade u 
mnogo širem obliku kakvoću i vrijednost surovine iz 
koje izradjuje predmete svoje struke. 

Prema tomu naučnika (šegrta, učenika) treba naj¬ 
prije ispitati o materijalu, u ovom slučaju o koži, iz 
koje je izradio svoj »pomoćnički ili kalfenski predmet « 
(odnosno predmete, ako imade više komada) na pr. 
cipele, kovčeg, rukavice i t. d. — Pomoćnika opet tre¬ 
ba pitati o materijalu ne samo majstorskog nego i dru¬ 
gih predmeta, koji se izradjuju u njegovoj struci; kako 
i na koji način neka pokaže primjera radi ovo neko¬ 
liko složenih pitanja i odgovora koje dodajem, da 
olakšam dolazak na ispit samim kandidatima a struč¬ 
nim članovima komisije, našim obrtnicima, ispitivanje. 

* * $ 

1. Koje se kože mogu štaviti? 

Štaviti (činiti ili strojiti) mogu se sve životinjske kože. 
Ima takodjer koža od gmizavaca (reptila kao na pr. krokodila 
, ili guštera te riba kao na pr. od morskog psa), koje se mogu 
štaviti. 

2 . Koje se kože upotrebljavaju za izradu potplata ili donje 
kože? 

Za izradu potplata ili donje kože upotrebljavaju se kože 
goveda (krava, volova, junica i junaca te bikova) i konja. 

3. Koje kože daju najbolju potplatnu kožu? 

iNajbolju tešku potplatnu kožu za kovani rad postolara 
daju volovske kože, dok za laganije potplate (vaš), koje se pro- 
šivaju daju najbolju kožu, surove kože mladih krava i junica. 


108 


109 


4. Što su to pitlingi a što su kipsi? 

Pitlingi su kože prekomorskih, indijskih junica, a kipsi su 
takodjer indijske kože tamošnjih goveda, koja imadu jednu ili 
dvije grbe na ledjima. — Kako u evropskim državama ne kolju 
rado junice i junce, to se većina takovih koža »pitlinga« uvaža 
iz Indije a i kod nas upotrebljavaju taj naziv za kože junaca i 
junica, makar bile i domaćeg podrijetla. 

5 . Što su saladercsi a što frigorificosi? 

To su prekomorske kože >iz Argentine i Brazilije. Prve 
su usoljene kože a druge su kože dobivene nakon klanja u ta¬ 
mošnjim velikim klaonicama, gdje se meso uledjuje i šalje u 
Evropu. 

6 . Kako se surove kože zaštićuju od truleža i gnjiloće? 

Surove kože štite se od truleža i gnjiloće na tri načina 1. 
ili se sole 2. ili se suše 3. ili se sole pa stavljaju u neku vrstu 
rasola i u buradima šalju na tržište. Ovaj treći način primje¬ 
njuje se samo u prekomorskim krajevima. — Kod nas se samo 
sole i to s mesne strane, premataju u svežnje, da vanjska 
strana sa dlakama ostane s lica i šalju u tvornicu kože ili se 
suše. Oba načina imadu svrhu, da iz kože odstrane suvišnu vodu, 

7 . Koje kože daju najbolju gornju kožu? 

Najbolju gornju kožu daju teleće i kozje kože. Iz prvih 
koža izradjuju se boksovi a iz drugih »Chevreaux«-i (ševro-i). 

8. Koje su teleće kože najbolje za izradu boksa? 

Za izradu boksa najbolje su teleće kože teladi od krava 
plemenitih pasmina, i to od teladi, koja su dugo hranjena mli¬ 
jekom. Tele, koje nije dobro hranjeno, koje ne potječe od dobre 
matere, ne daje dobar materijal za izradu dobrog boksa. 

9 . Zašto se upotrebljavaju konjske kože? 

Konjske kože takodjer se upotrebljavaju za izradjivanje 
gotove kože. Medjutim na tržište dolaze kože samo starih i 
iznemoglih konja pa se takove kože slabo plaćaju. Bolje su 
kože od ždrebadi i mladih konja, ali takove konje nitko ne 
ubija. Isto su tako bolje kože prekomorskih konja, što žive u 
poludivljem stanju po prerijama Amerike. — Iz konjskih koža 
mogu se praviti potplate i konjski boksovi i ševroi. 


10. Koje su kozje kože najbolje? 

Najbolje su za izradu ševro-a kože ili krzna od jaradi. 

Nakon štavljenja te su kože tanke, čvrste, žilave i opružive, 
pa daju izvrstan materijal za postolara kod izrade lakše obuće. 

11. Zašto se upotrebljavaju ovčje kože? 

Ovčje kože upotrebljavaju se nakon štavljenja kao imita¬ 
cija ševro-a, za podstavu te razne vrste koža, koje upotreb¬ 
ljava rukavičar i kožni galanterista. 

12. Štave li se kože od divljači? 

Od divljači štave se jelenja, srneča te koža od divokoze. 
Napose je dobra za štavljenje koža divokoze, koja uštavljena 
nadmašuje i kozju kožu. Osim toga imade mnogo koža od div¬ 
ljači, koja živi u tropskim krajevima, što su dobre za štavljenje 
kao od antilope, gazele te kenguru-a. 

13. Koje se kože štave iz roda gmizavaca? 

Iz roda gmizavaca štave se kože indijskih i javanskih gu¬ 
štera te kože velikih vodenih zmija, Rjedje se štave kože od 
krokodila i aligatora. 

14. Imali riba, čija se koža može štaviti? 

Od riba može se štaviti koža morskog psa; uštavljena nje¬ 
gova je koža vrlo dobra za gornje dijelove. — Od sisavaca što 
žive u vodi, dobra je koža tuljana, koja je debela pa se štavi u 
obliku ocjepina (špalt-ledera). 

15. Koje su glavne surovine za potrebe kožara i tvornica 
kože? 

Glavni materijal za potrebe kožara i tvornica kože jest: 
1. razne vrste surovih koža i 2. razne vrste štavila. 

16. Što je to štavilo? 

Štavilo je materijal, koji štavi kožu; nešto slično kao što 
boja bojadiše platno, koje je nebijeljeno. Štavilo vrši zadaće na 
surovoj koži, koje ćemo izložiti u slijedećem pitanju. 

17. Koja je razlika izmedju surove i gotove, izradjene 
kože? 

Razlika izmedju surove i gotove izradjene kože sastoji se 
u ovome: 1, Surova koža, kada dodje u dodir sa vodom 

i sa vrućinom gnjij'e, ako ju sušimo, onda postaje tvrda poput 
lima a kada ju kuhamo i iskuhavamo pretvara se u ljepilo 
Ootova izradjena k o ž a baš zato što je u sebe primila 
stavila, sigurna je od gnjiloće, mekana je i dade se manje ili 
vise savijati te kod iskuhavanja ne prelazi u ljepilo nego ostaje 
skoro nepromijenjena izgleda. 

18. Od čega dobivamo štavila? 

Štavila nam daju ili biljke, ili rude (minerali) ili životinj¬ 
ska ulja odnosno masti te napokon kemija. 

19. Nabrojite neka štavila , što nam daju biljke? 

Biljke nam daju štavila u obliku kora, koje se gule i me¬ 
lju odnosno drobe u prašinu; u obliku plodova kao na pr. va- 
lonea, pod kojim nazivom razumijevamo čaške od hrastova 
ploda i(žira); u obliku bolesnih izraslina kao što su zakržljali 
hrastovi plodovi, koje zovemo i jabučice; u obliku korijenja 
tropskih biljaka kao što je canaigre (čitaj kanegr), koje se ko- 
njenje suši i zatim melje; u obliku lišća kao što je rujevina; u 
obuku soka tropskih hiljaka, koji se sok suši i napokon u obliku 
samog drveća kao na pr. hrastovine, kestenovine ili ćamovine 
te napose kvebraho drveta, iz kojega se u posebnim tvornicama 
vadi pod utjecajem pare štavilo u obliku ekstrakta. 

20. Koliko postotaka štavne tvari može biti u štavilu? 

U štavilu može biti od 4 —50% štavne tvari, ako u šta¬ 
vilu ima manje od 4% štavne tvari onda se ne isplati za upo¬ 
trebu. Hrastova kora sadržaje oko 10% štavne tvari, ruje¬ 
vina 15%, valonea čaške oko 28, dividivi mahune sa jednog 
drveta u Indiji pače 47%. 

21. Koje je štavilo najbolje za izradu donje kože 
( potplata)? 

'Za izradu donje kože ili potplata najbolje je štavilo od 
hrastove kore u obliku prašine. 

22. Kojim se načinom štave gornje kože: Biljnim ili 
rudnim? 

(Gornje kože i(to jest kože koje služe za gornje dijelove 
cipela) štave se najviše rudnim (mineralnim štavilima) i to 
kromnim solima, napose boksovi i ševro-i. 

23. Da li se štavi cijela surova koža? 

Cijela surova koža ne štavi se nego se gornji sloj (sloj iz 
kojega tjeraju dlake) te donji sloj (mesina ili kožupina) skida i 
odbacuje a tek se srednji sloj upotrebljava za izradu. Taj dio 
zove se golica. I kod donjih i kod gornjih koža potrebno je 
prije štavljenja da kožar izradi najprije golicu, to jest, da od¬ 
strani gornji sloj sa dlakama i donji sloj, tako zvanu mesinu ili 
mesnatu stranu. 

24. Što razumijete pod jamskim štavljenjem? 

Pod jamskim štavljenjem razumijevamo štavljenje donje 
kože (potplata), što se izvodi u jamama. Govedje golice slažu se 
jedna na drugu u jame, izmedju njih se stavlja štavilo, utjecajem 
vode nastaje u tim jamama neka vrsta juha ili čorbe, koje se 
prave sve jače i jače, dok se gotice ne ustave. Kod čistog jam- 
skog štavljenja golice su se stavljale u jame naizmjence 3—5 
puta pa su tako u svakoj jami ostajale po 3—6 mjeseci i štav¬ 
ljenje je znalo trajati poldrug do dvije godine. Takove donje 
kože bile su najbolje i najizdržljivije, 

25. Primjenjuje li se kod nas čisto jamsko štavljenje? 

iNe. Kod nas se koža Azradjuje za potplate ubrzanim štav¬ 
ljenjem tako da se čini sve, kako bi štavne tvari što prije pro¬ 
drle u golicu. iNa taj način tvorničari dolaze do dobre donje 
kože za 2—6 mjeseci. Kod štavljenja upotrebljavaju se osim 
samljevene hrastove kore takodjer i štavni ekstrakti. 

26. Što su to štavni ekstrakti? 

Ekstrakti za štavljenje odnosno štavne tvari jesu sokovi 
na pr. iz mladih hrastova i kestenova koji su izvadjeni u poseb¬ 
nim tvornicama utjecajem pare te sadržavaju u koncentriranom 
stanju štavne tvari. U trgovinu dolaze u obliku tekućine, pra¬ 
šine i pogača. Takove ekstrakte proizvode kod nas tvornice 
tanina. 

27. Što je to areometar? 

Areoimetar je aparat sličan toplomjeru, staklena posudica 
napunjena živom koji pokazuje, kako su jake štavne juhe ili 
čorbe. 


113 




28. Koja nam štavila daju rude? 

Rude ili minerali daju nam takodjer tvari sa kojima mo¬ 
žemo štaviti^ surove kože. To su alaun, krom i željezo, ne sami 
nego spojeni sa solima na pr. kromnim solima ili željeznim so¬ 
lima. Te rude na golicu imadu isti utjecaj kao na pr. razne 
vrste biljnih štavila: kore, šiške, čašice, rujevina, ekstrakti i t. d. 
One štave vlakna u golicama. 

29. Što je alaunsko štavljenje? 

Pod alaunskim štavljenjem razumijevamo štavljenje po¬ 
moću alauna i(stipse) te kuhinjske soli. Prednost takova štav¬ 
ljenja jest da se uštavljena koža dade rastezati i da se opet 
povraća u prvotni položaj. Inače takovo štavljenje slabo štiti 
kožu od vode napose od tople vode. 

30. Kažite nešto o glace (glase) štavljenju? 

Glace (glas) štavljenje je vrsta rudnog štavljenja. Tim na¬ 
činom izradjuju se janjeće te jareće kože, nakon što su pretvo¬ 
rene u golice, »pačaju se«, da im se odstrani kreč iz vlakana 
jer su pomoću kreća odstranjivane dlake, Pajcovanje se vrši 
životinjskim izmetinama ili umjetnim sredstvima. Kao štavn: 
materijal služi: pšenično brašno, alaun, kuhinjska sol te žu¬ 
manjci od jaja. Nakon toga kože se apretiraju (istežu, bojadišu, 
daje im se lice umjetnim načinom na pr. tiskanjem kalupa i t. d.) 

31. Kako se štave krzna? 

Krzna se štave slično kao glace-načinom. Kod štavljenja 
krzna radi se o tome, da se potpuno sačuvaju dlake a da koža 
bude uvijek mekana i elastična. Kao štavila upotrebljavaju se 
osim alauna i kuhinjske soli, takodjer ulje ili mast (mozak i 
jaja) te razne vrste brašna ili mekinje. Da se ustave krzna po¬ 
trebno je 1—2 tjedna, 

32. Može li se i donja koža (potplate) izradjivati krom 
štavljenjem? 

I donje kože mogu se štaviti krom-štavilima, samo su ta¬ 
kove potplatne kože slabije od potplatnih koža, izradjenih jam- 
skim štavljenjem. Krom potplate na pr. na mokrom tlu, lagano 
se kližu, ne dadu se kovati pa se upotrebljavaju za športske i 
gimnastičke potplate. • 


33. Koje vrste koža najviše štave kromom? 

Najviše se štave krom štavljenjem gornje kože, raznel vrste 
boksova (teleći i govedji te konjski), onda chevreaux-i i(ševro-i), 
to će reći kozje i ovčje kože. 

34. U čemu je odlika krom štavljenja? 

Krom štavljenje štavi kože vrlo brzo, najteže kože uštav- 
ljene su za jedan dan. Kromom štavljene kože otporne su pro¬ 
tiv vlagi, u vrućoj vodi ikože se ne raspadaju u ljepilo, zatim 
su na krom način štavljene kože takodjer otporne protiv de¬ 
ranja i trošenja. 

35. Kakove su kože » chevrette « (ševret)? 

Sevret kože jesu ovčje kože, uštavljene i apretirane poput 
ševro koža, dakle njihova imitacija. 

36. Što će reći » saemisch « (semiš) koža? 

Semiš koža nije nikakova posebna vrsta kože nego semiš, 
označuje način štavljenja: uljima i mastima, koja tvrdnu na 
zraku. Tim uljima i mastima štave se kože divljači, lakše go' 
vedje kao i kože od sitne stoke. Na taj način uštavljena koža 
vrlo je mekana i dade se prati. 

37. Opišite »semiš« štavljenje! 

Semiš štavljenje vrši se utiskivanjem ulja i masti u razne 
golice. Utiskivanjem ulja odnosno masti u golice, nastaje u vlak¬ 
nima neka vrsta upale i vrućina sa mastima, koje tvrdnu, pro¬ 
izvodi štavni proces. — Nakon što su kože uštavljene, iz njih 
se ispire mast, kože se suše pa se valjanjem i rastezanjem do- 
tjeravaju u pravi položaj i izgled za trgovinu. 

38. Zašto se rabe na taj način štavljene kože? 

Rabe se za potrebe rukavičara, za potrebe športsko-lovač- 
kih krojača (za kožne prsluke i kapute te hlače), zatim u naj¬ 
novije vrijeme i za potrebe cipelara odnosno tvornica cipela. 

i i 

39. Mogu li s kože još na koji način štaviti? 

Kože se mogu štaviti jošte željeznim solima pa onda sin¬ 
tetičkim (kemičkim štavilima) na pr, formadehydom, Sinteti- 

oko štavljenje kao i štavljenje željeznim solima kod nas se slabo 
primjenjuje. 

40. Kakovim se načinima kod nas najviše provodi štav¬ 
ljenje? 

Kod nas se najviše štavljenje provodi bilinskim (vegeta- 
bilnim) ili mineralnim (krom, alaun, kuhinjska sol) štavilima. 
Semiš štavljenje vrlo je rijetko u praksi naših kožara. 

41. Na koji se način prodaje donja (potplatna) a na koji 
opet gornja koža? 

Donja ili potplatna koža za potrebe postolara prodaje se 
po kg. a gornje kože po četvornoj stopi ili po kvadratu. 

42. Po čemu poznajemo dobru donju kožu? 

Dobru donju kožu ili potplate poznajemo po čistom iicu, 
koje nema ni mrlja ni brazgotina; naličje ili mesna strana nema 
zareza niti tragova visećih vlakana i napokon prorezom takve 
kože vidimo, da je u prorezu koža svagdje jednolične boje pa 
se uz to na prorezu sjaji. Ako u sredini proreza naidjemo na 
kakvu svjetlu mrlju, onda zaključujemo da koža nije dobro 
uštavljena, da štavilo nije dobro prošlo kroz sva vlakna. 

43. Treba li od dobre donje kože tražiti i savijanje? 

Kod ispitivanja kakvoće donje kože nije savijanje od tolike 
važnosti, napose ne kod debelih i čvrstih potplatnih koža, jer 
se od njih baš traži da se ne savijaju. Medjutim od lakših donjih 
koža, tako zvanih »vache« ,(vaš) potplata traži se da se savi¬ 
jaju, jer takove služe za izradjivanje lakših cipela. 

44. Kako se donja koža umjetno otežava? 

Donja koža prodaje se po kg. dakle po težini; zato ju ne¬ 
savjesni tvomičari otežavaju ili da u kožu kod štavljenja utje¬ 
ravaju što više štavila ili se u kože kod štavljenja stavljaju 
razne teške kemikalije. Kemičari vrlo lagano ustanovljuju imade 
li u koži odviše kemikalija, to jest, da li je koža na umjetan 
način otežana. 

45. Po čemu poznajemo dobru gornju kožu? 

Dobru gornju kožu poznajemo već pod prstima; osjećamo 
da je koža tvrda i čvrsta i ako je opruživa. Ako ju nategnemo, 


na licu ne smiju da nastanu brazgotine i pukotine; kada ju pu¬ 
stimo, dobra gornja koža povraća se u prvotni položaj. Napose 
treba paziti, da lice ne puca, Zatim takove kože trebaju da su 
otporne prema utjecajima zraka i svjetla te da su na svim mje¬ 
stima jednako dobro obojadisane. 

46. Po čemu poznajemo dobar boks? 

Dobar boks poznajemo po životinji od koje potječe; to 
možemo lako ustanoviti ako imamo pred sobom cijele kože 
pa ako kožu promatramo sa gledišta, iznesena u prijašnjem pi¬ 
tanju. Medjutim ako imademo pred sobom dijelove kože, onda 
treba da gledamo na otvore u koži i to povećalom. Sumnjamo 
li da je koža ocjepina onda treba da zbrišemo apreturu pa da 
pogledamo ocjepinu. Pravo lice je uvijek glatko a ocjepina je 
hrapava i surova. 

47. Iz čega se prave blank kože? 

Blank kože za potrebe remenara izradjuju se iz govedjih 
težih koža. Surove kože za izradu blank koža treba da imadu 
bespogrešno lice, da su posvuda podjednako debele te nakon 
štavljenja moraju biti čvrste i opružive. 

48. Zašto su blank kože tako skupe? 

Blank kože za remenare skupe su, jer ih treba izraditi vrlo 
pomno i iz najboljeg surovog materijada te im onda apretira- 
njem dati dobar vanjski izgled. 

49. Što razumijevate pod apretiranjem kože? 

Pod apretiranjem kože razumijevamo davanje vanjskog 
izgleda uštavljenoj koži, kako to traži tržište i svrha, za koju 
je koža izradjena. Pod tim poslom razumijevamo tiskanje kože, 
rastezanje, valjanje, bojadisanje, mazanje uljem i t. d. 

50. Iz čega se pravi koža za remenje? 

Koža za remenje pravi se iz najboljih kravljih i volovskih 
koža koje su potpuno bez pogrješke, bez zareza, a uz to, koje 
su jednolične u gradji. Uštavljena koža mora da bude elastična 
a remenje se pravi samo iz krupona, koji se već izrežu iz golica. 

51. Što su to » vachette« (vašet) kože? 

Vašet kože jesu ocjepine velikih kravljih i bikovskih koža, 
koje se izradjuju za potrebe tvornićara pokućtva, automobila i 
tapetara za prevlačenje boljih i skupljih predmeta. 

52. Što je to velour koža? 

Velour koža je nakon štavljenja brušena na mesnatoj ili 
na vanjskoj strani (na licu) te imade pod prstima baršunast ili 
velour-m oprp Takova koža izradjuje se od govedjih ocjepina, 
telećih i ovčjih koža. Upotrebljava se u kožnoj galanteriji a 
nešto i za cipele. 

53. Kakova je koža nappa koža? 

Nappa koža može biti raznog podrijetla samo je uštav- 
ljena glace (glase) štavljenjem; nakon toga je ponovno stavljena 
u slaboj kromnoj juhi te se može prati. Dok je glace koža boja- 
đisana samo s jedne strane, nappa koža bojadisana je skroz. 

54. Što je »Suede« a što » chair « koža? 

jSuede i(sved) i chair (šer) koža jesu kože, što ih rabe ru- 
kavičari, izradjuju se od raznih surovih koža; brušeine su s me¬ 
snate strane pa se s te strane i nose. 

55. Što je Nubuck koža? 

Nubuck koža (dolazi od engl. riječi nervbuck, koja znači 
mladi jarac ili jare a čita se njubak) jest govedja koža uštav- 
ljena kromnim solima a brušena sa lica odnosno s vanjske 
strane pa izgleda ^ kao da je uštavljena koža divljači.Upotre- 
bljava se u kožnoj galanteriji kao i za gornje dijelove cipela, 
jer sliči antilop koži. 

56. Koja je prava površina kvadratne stope? 

Prava površina kvadratne (četvorne) stope jest 30.479 cen¬ 
timetara u širini i u duljini. To je medjunarodna mjera za finije, 
gornje vrste koža, kad ih kupuje postolar. Ta kvadratna ili če¬ 
tvorna stopa obuhvata površinu od 929 četvornih centimetara. 

57. Kakova je koža » Waterproof«? 

Waterproof i(čitaj vaterpruf, engleski znači siguran od 
vode) jesu obično govedje gornje kože izradjene kromnim štav¬ 
ljenjem a pri tom zaštićene protiv mokrine, premazivani em 
mastima. 


58. Kakove su kože safiani, šagrini i marokini? 

Safiani su kozje kože Stavljene rujevinom sa izravnanim 
licem; zovu se po gradu Safi, u (Maroku, gdje su se najprije 
izradjivale, — Marokini su crne safian kože. Šagrini su takodjer 
kozje kože Stavljene rujevinom sa umjetno utisnutim rupicama 
u lice. 

59. Što je to » Chamois « koža? 

»Cha/mois« i(čitaj šamoa, znači francuski divokoza) jesu 
kože divokoza, ovaca ili koza, uštavljene na semiš način, dakle 
životinjskim mastima ili uljima. 


60. Kako se izradjuje koža za bubnjeve i pergament-koža? 

Koža za bubnjeve i pergament koža dobiva se sušenjem, 
nakon što je sa koža magaraca, mula, koza ili ovaca odstranjen 
gornji i donji sloj, golice se razapnu i suše; sličnim načinom 
izradjuju kod nas seljaci i remenje za opanke tako zvane opute. 

61. Što razumijevate pod ocjepinama (špaltlederom)? 

Pod ocjepinama razumijevamo dijelove od jedne, obično 

vrlo debele kože, koju je kožar- uzduž prorezao pa iz nje nači¬ 
nio dva ili više dijelova i svaki taj dio uštavio odnosno izradio 
ga u gotovu kožu. Na taj način kožar iskorišćuje mnogo bolje 
surove kože; iz jedne sirove kože na tržište donosi dvije ili 
više izradjenih. Cijepaju se obično teške govedje nu mogu se 
cijepati i ovčje kože. 

62. Da li se iz ocjepina mogu izradjivati i boksovi? 

Iz ocjepina (na pr. govedjih) mogu se izradjivati i boksovi 
pa takodjer i lakovi. Takove je lako poznati, kada sa njih 
skinemo apreturu. 


63. Što je to umjetna koža? 

Pod umjetnom kožom razumijevamo onaj materijal, što se 
izradjuje u tvornici rasčupavanjem vlakana prave kože, koje se 
dotjeruju u kašu pa se onda dodavanjem ljepila, boja i štavila 
te utiskivanjem umjetnog lica iznosi na tržište. Upotrebljava 
se u industriji cipela, u kožnoj galanteriji, od tapetara i t. d. 

64. Što je to vulkan-fibra? 

, . Vulkan Hbra j, e Proizvod celuloze (samljevenog drveta). 
,?I a s e niijesa sa klor crnkom i prešanjem pretvara u materijal 
sličan kozi. Lice dobivenog materijala može se providjeti tako- 
kovče^' uzorcima. Vulkan fibra upotrebljava se za izradu 

65. Što će reći kožnati papir? 

* će reći materijal iz papirnate kaše zgotovljen a po- 
“J , Sa laneni , m firnajzom te bojama. Upotrebljava se 

3 cse,*, ssrsst “ “-*• ^ 

66. Što je to nadomjestak kože? 

nr P n!!! d0m, f Stak k ° Že ™i e ništa , dT "go nego pamučno platno, 
premazano firnajzom i lakom te bojadisano i onda presovano 
a utisnutim uzorcima tako da sliči pravoj koži. Upotrebljava 
se za izradu jeftinih predmeta i igračaka. 

67. Što razumijevate pod gumom ili kaučukom? 

Pod gumom ili kaučukom razumijevamo sok gumova ili 
aucukova drveta, što s. e sabire zarezivanjem u ta drveta, 
pa.se onda tvrdne i u 3 metra dugačkim trakama, složenim 
u bale, odašilje na dalju preradu u tvornice gumenih proizvoda. 

68. Što je to vulkaniziranje gume? 

Vulkamziranje gume je miješanje surove gume sa sumpo- 
rom pod pritiskom pare ili preša. Na taj način guma postaje 
elastična (opruziva) to jest nakon što prestane povuk, povraća 
se u prijašnje sitanje. y 

69. Gdje se najviše proizvadja guma? 

, i G jH n , a . se , n , aiv .l še proizvadja u ekvatorskim engleskim i 
holandijskim kolonijama. 97% svjetske proizvodnje gume drže 
u svojim rukama Englezi i Holandezi. 

70. Što je to umjetna guma ili buna? 

Umjetna guma ili buna je njemački proizvod sa svim odli¬ 
kama .prirodne gume; navodno prirodnu gumu još nadmašuje. 
Izrađuje se od kreća i ugljena u kemičkim tvornicama u Nje¬ 
mačkoj. Nije ništa skuplja od prirodne gume, a vele da je 
bolja. ’ 

